Bully kurun, Faruvaa eh nulibifaivaa bodu bayyeh!\nބުލީ ކުރުން، ފަރުވާއެއް ނުލިބިފައިވާ ބޮޑު ބައްޔެއް!\nބުލީ ކުރުން ނުވަތަ ހަނގާ ކުރުމަކީ މި ކުޑަކުޑަ ރާއްޖޭގައި ވެސް ވަރަށް ބޮޑަށް ކުރަމުން އަންނަ، ވަރަށް ނޭދެވޭ އަދި ހިތާމަވެރި ކަމަކެވެ. އެކަން ކުރިމަތިވަނީ ވަކި އުމުރެއްގެ ވަކި ޖިންސެއްގެ މީހަކަށް ނޫނެވެ.\nބުލީ ކުރާ މީހާއަށް މިކަމަކީ އެހާ ބޮޑު ކަމަކަށް ނުވި ކަމުގައިވިޔަސް، ނުވަތަ އެއީ ހަމަ މަޖަލަކަށް ކުރާ ކަމެއް ކަމުގައި ވިޔަސް، މިކަމުގެ ޝިކާރައަކަށްވާ މީހާ އަށް ވަރަށް ނޭދެވޭ އަސަރު ތަކެއް ކުރެއެވެ. އޭނާގެ މުޅި ދިރިއުޅުން ހަލާކުވެ، ނަފްސާނީ ގޮތުންނާއި ޖިސްމާނީ ގޮތުން ވެސް އެތަކެއް އަނިޔާ ތަކެއް އޭނާ އަށް ލިބެއެވެ. ގިނަ ފަހަރަށް މީހާ މުޅި ދުނިޔެމަތިން ފޫހިވާ ފަހަރުވެސް މަދެއް ނޫނެވެ.\nގިނައިން ކުދިން ބުލީގެ ޝިކާރައަކަށް ވަނީ އެކުދިންގެ ސްކޫލް ދުވަސްކޮޅު އެވެ. ސްކޫލުގައި އުޅޭ ދުވަސް ކޮޅު ކުލާހުގެ އެހެން ކުދިންނާއި ޖެހޭ ދެބަސްވުން ތަކެއްގެ ސަަބަބުން، ނުވަތަ ކުލާހުގައި އެންމެ ކުޑަ ކުއްޖާއަށް ވުމުން، ނުވަތަ ހަމުގެ ކުލަ ކަޅު ވެގެން، ނޫނީ ހެދުން އަޅާ ގޮތް ހަޑިވެގެން، މިހެން ގޮސް މިފަދަ ބައިވަރު ކަންތައްތަކާއި ހެދި އެހެން ކުދިން ބުލީ ކުރެއެވެ.\nހިތާމަ އަކީ މިފަދަ ކަންތައްތަކުގެ ވާހަކަ ކުދިން، އެކުދިންގެ މައިންބަފައިން ގާތު ނުވަތަ ޓީޗަރުން ގާތު ބުނުމުން ވެސް އެއީ މާބޮޑު ކަމަކަށް ނުހަދާ އަޅާ ނުލާ ދޫކޮށްލާ ކަމެވެ. އަދި ސްކޫލުގެ މެނޭޖްމެންޓްވެސް އެ ޝަކުވާ ހިފައިގެންދާ ކުއްޖާއަށް އެހީތެރިވުމުގެ ބަދަލުގައި އެ ކުއްޖާގެ އުދާސްތައް އިތުރު ކޮށްލަ އެވެ. ހިތާމައަކީ އެއީ އެވަރު ބޮޑު ކަމަކަށް ނުހަދާ ކަމެވެ. ބައެއް ފަހަރު އާއިލީ ގުޅުމާއިހެދި ނުވަތަ އެހެން މީހުންނާއި މޫނު ކެނޑެން ޖެހިދާނެޔޭ ހީވެގެން ވެސް ދަރިފުޅަށް ދިމާވާ މިފަދަ ކަންތަކާއި އަޅާނުލަން ބުނާ މައިން ބަފައިން މަދެއް ނޫނެވެ.\nއަދި ބައެއް ހާލަތުގައި ބުލީ ކުރާ ދަރިވަރުންނަކީ ކުލާހުގައި އެންމެ މޮޅު ކުދިންނަށް ވާތީ ނުވަތަ ކޮންމެވެސް އިސް މީހެއްގެ ދަރިއަކަށް ވާތީ، މިފަދަ ކަންތައްތަކާ އަޅާނުލާ ދޫކޮށްލާ މުދައްރިސުން ވެސް މަދެއް ނޫނެވެ. މި ކަމުގެ ސަބަބުން ކިޔެވުން ހަލާކުވެފައިވާ އެތައް ކުދިންނެއް މި މުޖުތަމައުގައި އެބަތިއްބެވެ.\nދިރާސާއަކުން ދައްކާ ގޮތުގައި ސުކޫލުގައި އެކި ކުދިންގެ ފަރާތުން ކޮންމެ5ކުއްޖަކުން އެއް ކުއްޖަކީ ބުލީގެ ޝިކާރައަކަށް ވެފައިވާ ކުއްޖެކެވެ. މިކަމުގެ ސަބަބުން ކުއްޖާ އަމިއްލަ ނަފްސް ދެކެ ރުޅި އައިސް ކުއްޖާގެ ކިޔެވުމަށް ވެސް ނޭދެވޭ އެތައް އަސަރެއް ކުރެއެވެ. މިކަމުގެ ނަތީޖާ އެއްގެ ގޮތުން ނަފްސާނީ ގޮތުން ކުއްޖާއަށް ނޭދެވޭ އެތައް އަސަރެއް ކުރެއެވެ. މީހުންގެ ތެރެއަށް ނުކުމެ އުޅުމަށް އުނދަގޫވެ އަމިއްލަ ނަފްސަށް އޮންނަށް އިތުބާރު ގެއްލިގެން ދެއެވެ.\nޖޯކަކަށް ހަދައި ބުލީ ކުރާއިރު އަނެކާއަށް ވާނެ ގެއްލުމަކާއި ކުރާނެ އަސަރެއް ވިސްނާލުމެއް ނެތި ދުލަށް އައިހާ އެއްޗެއް ގޮވާލާއިރު އެކުރެވެނީ ސަޅި ކަމެއްހެން ހީވަނީ ހެއްޔެވެ؟ ނޫނީ ތިމާ އަށް އެކަމުން ލިބެނީ ކޮން ހިތްހަމަ ޖެހުމެއް ހެއްޔެވެ؟ ދުނިޔޭގެ ނިސްބަތުން ބަލާއިރު ބުލީގެ ޝިކާރައަކަށްވާ މީހުން ޑިޕްރެޝަންއަށް ގޮސް އަމިއްލަ އަށް މަރުވާ އަދަދު އަންނަނީ ދުވަހެއް ދުވަހަކަށް އިތުރު ވަމުންނެވެ.\nކޮންމެ އިންސާނެއްވެސް ހައްދަވާފައިވާނީ އެންމެ ރީތި ސޫރައިގައެވެ. ނަމަވެސް ބައެއް މީހުންނަށް މަގެއްގެ މަތިން ވެސް ހިނގާލުމަކީވެސް ބޮޑު ތަކުލީފަކަށް އޮންނަނީ ވެފައެވެ. މި ކަމަކީ އަޅުގަނޑުމެންގެ ތެރޭގައި ހިނގާ ވަރަށް ނޭދެވޭ އަމަލެކެވެ. ސޯސަލް މީޑިޔާ އާއި އެހެން ވެސް ގޮތް ގޮތުން އަނެކުންގެ އަބުރު ކަތިލަމުން ދާއިރު ވާނެ ދެރައެއް ވިސްނާ ލަން ތޯއެވެ؟ ވިސްނާލަ ބަލާށެވެ. އެއީ ތިބާގެ ލޯބިވާ ގާތް ތިމާގެ މީހެއް ނަމަ ތިބާ އަށް ބަލަން ހުންނަން ކެތްވާނެތޯއެވެ؟\nކުދިން ބުލީސްއަށް ވުމުގައި އެކުދިންނަށްވެސް ބައިވަރު ކަންތައްތަކެއް ދިމާވެއެވެ. އާއިލާގެ ފަރާތުން މަލާމާތާއި ރުޅި އެރުވުން ތަހައްމަލު ކުރާ ކުދިންނަކީ ސެލްފް އެސްޓީމްދަށް ކުދިންނެވެ. އަދި ގޭގެ މާހައުލުގައި އެކުދިން ކުރިމަތިލާންޖެހޭ ކަންކަމުގައި އަމިއްލަ އެއްވެސް ބާރެއް ނޯންނަކަން އިހުސާސުކުރެވެން ފެށުމުން ސްކޫލުގައި އެކުއްޖާއަށް އޮންނަ މިނިވަން ކަމާ ބާރުގެ ބޭނުން ހިފައެވެ. ބައެއް ފަހަރު ކުދިން ބުލީ ކުރަނީ ސްކޫލުގައި އެކުގަ އުޅޭ ކުދިންގެ ފަރާތުން އަންނަ ޕްރެޝަރގެ ސަބަބުންނެވެ. އަނެއް ބައި ފަހަރު އެކުދިންނަކީ ވެސް ބުލީގެ ޝިކާރައަކަށް ވެފައިވާ ކުދިން ކަމުން އެކަމާ ކުރިމަތިލާން ނޭނގި އެކުއްޖާވެސް އެހެން ކުދިން ބުލީ ކުރަން ފަށަނީއެވެ. ބުލީ ކުރާ ބައެއް ކުދިން އެކަން ކުރަނީ ސޯޝަލް ސްޓޭޓަސް އަށްޓަކައެވެ. ރައްޓެހިންނާ އެހެން ކުދިންގެ މެދުގައި މަގުބޫލުކަން ހޯދަންވެސް އެއްކުއްޖަކާ ޖައްސާލައިގެން އުޅޭތަން އާދެއެވެ.\nމިހުރިހާ ކަމަކީވެސް ކުދިން ތަރުބިއްޔަތު ކުރުމުގައި މައިންބަފައިން އަދި ޓީޗަރުން އަހައްމިއްޔަތުކަން ދޭން ޖެހޭ ކަންކަމެވެ. ސްކޫލުގައި ކުދިންގެ ފަރާތުން ނޭދެވޭ އަމަލުތައް ފެންނަން ފެށުމުން އަވަހަށް އެކުދިންނާ ވާހަކަ ދައްކާ ޓީޗަރުންނާއި ބެލެނިވެރިންވެސް އެކުދިންނަށް އޯގާތެރިކަމާއެކު ވިސްނަދޭން މަސައްކަތް ކޮއްފިނަމަ ގިނަ ކުދިން އެކުވެރިކަމާއެކު ކުދިންނާ ގުޅިގެން އުޅެން ދަސްކުރާނެއެވެ.\nއަދި ބުލީ ކުރުމަށް ދިމާވާ ކަންކަމުގައި އެކުދިންނަށް ހައްލެއް ހޯދައިދިނުން ނުވަތަ މަޝްވަރާ ކޮށްލުމަކީވެސް އެކުދިންނަށް އުއްމީދެއް ލިބި ރަނގަޅު ކުދިންނަށް ވާން މަގުފަހިވެދާނެ ކަމެކެވެ.\nމަލާމާތާއި ފުރައްސާރަ ކުރުން ނުވަތަ ބާކީ ކުރުން ފަދަ ކިތައްމެ ކުޑަ އަމަލެއް ފެންނަ ކުއްޖަކާވެސް ވާހަކަ ދެކެވިދާނެއެވެ. އަދި ކުދިންނާއި ޓީޗަރުންގެ މެދުގައާއި ސްކޫލު މެނޭޖްމަންޓްގެ ފަރާތުން އެކުއްޖާއަކީ ގޯސް ކުއްޖެއްކަމަށް ލޭބަލް ކޮށް އެކުއްޖާއާއިމެދު އުއްމީދު ކުޑްކޮށްލެވޭ ހިސާބަށް ދިޔުމުގެ ކުރިން އަޅާލުމާއި ލޯބި ދީގެން ވިސްނަދެވިދާނެއެވެ.\nމަސައްކަތުގެ މާހައުލުގައި ބުލީ ކުރުން ނުވަތަ އެކަހެރިކޮށް ތަފާތު ކުރާ މީހުންވެސް ވަރަށް ގިނަ އެވެ. އެ ގޮތުން ބުލީގެ ޝިކާރައަކަށްވާ މީހާއާއި ބެހޭ ގޮތުން އެހެން މުވައްޒަފުން ގެންދާ ޝަކުވާތައް އެއެއްވެސްވަރަކަށް ތެދުހަގީގަތް ބަލާ ނުލާ ތަނުގެ ވެރިން ގަބޫލު ކުރާ ކަމީވެސް ވިސްނާލަން ޖެހޭ ހިތާމަވެރިކަމެކެވެ.


Magaam gai hure GMR aai gulhey eves kameh nuninaman: AG\nބަންޑާރަ ނައިބު އިބްރާހިމް ރިފްއަތު: ފޮޓޯ ރައީސް އޮފީސް\nމަގާމްގައި ހުރެ ޖީއެމްއާރާގުޅޭ އެއްވެސް ކަމެއް ނުނިންމަން: އޭޖީ ރިފްއަތު\nބަންޑާރަ ނައިބުގެ މަގާމާއި ހަވާލުވެވަޑައިގެންނެވި ފަހުން އެމަޤާމުގައި ހުންނަވައިގެން ޖީއެމްއާރާ ގުޅޭ އެއްވެސް ކަމެއް ނުނިންމަވާކަމަށް ބަންޑާރަ ނައިބު އިބްރާހިމް ރިފްއަތު ވިދާޅުވެއްޖެ އެވެ.\nޖީއެމްއާރު ކުންފުންޏަކީ ކުރިން ރާއްޖޭގެ މައި ވައިގެ ބަނދަރު ހިންގި އިންޑިއާގެ ކުންފުންޏެވެ. މިދިޔަ އަހަރު މީރާ އިން ވަނީ ޓެކްސްގެ ގޮތުގައި ޖީއެމްއާރުން ދައުލަތަށް 20 މިލިއަނަށް ވުރެ ދައްކަން ޖެހޭކަމަށް ބުނެ އެފައިސާ ދެއްކުމަށް އަންގާފައެވެ.\nއެފައިސާ ދައްކަން ނުޖެހޭކަމަށް ބަންޑާރަ ނައިބު ލަފާދެއްވިކަމަށް ބުނެ ބައެއް ފަރާތްތަކުން އަންނަކީ އަޑު ފަތުރަމުންނެވެ. ބަންޑާރަ ނައިމު ރިފްއަތަކީ ކުރިން ޖީއެމްއާރުގެ ވަކީލުންގެ ޓީމްގައި ހިމެނިވަޑައިގެންނެވި ބޭފުޅެކެވެ.\nއޭ.ޖީ.ގެ މަޤާމުގައި ހުރެ ޖީ.އެމް.އާރު.އާގުޅޭގޮތުން އެއްވެސް ކަމެއް އަޅުގަނޑު ނިންމާފައެއް ނުވާނެ.ދައުލަތުގެ މަޞްލަޙަތު އިސްކުރަން. އަދި މަޞްލަޙަތު ފުށުއެރުމަކަށް ޖާގައެއް ނުދެން.މަސައްކަތްކުރަނީ ޙައްޤުތަކުގެ ދިފާޢުގައި.އަޅުގަނޑުމެން ވަޢުދުވީ ހާމަކަމާއެކު އިންޞާފު ކަށަވަރުކުރަން.— I.Riffath (@ibriffath) May 22, 2019\nޖީއެމްއާރުގެ ޓެކްސްއާއި ގުޅޭގޮތުން ދެކެވެމުންދާ ވާހަކަތައް ދޮގުކުރައްވާ ރިފްއަތު މިރޭ ކުރެއްވި ޓްވީޓެއްގައި ވިދާޅުވީ ބަންޑަރަ ނައިބުގެ މަގާމުގައި ހުންނަވައިގެން ޖީއެމްއާރާ ގުޅޭ އެއްވެސް ކަމެއްގައި ނިންމުމެއް ނިންމަވާފައި ނުވާ ކަމުގައެވެ.\nމީގެ އިތުރުން މަސައްކަތްކުރައްވަނީ ހައްގުތަކުގެ ދިފާއުގައި ވައުދުވީ ހާމަކަމާއެކު އިންސަފު ކަށަވަރުކުރަންކަމަށްވެސް ރިފްއަތު ވިދާޅުވިއެވެ. އަދި އިސްކުރައްވަނީ ދައުލަތުގެ މަސްލަހަތު ކަމަށާއި އަމިއްލަ މަސްލަހަތު ފުށުއެރުމަށް ޖާގަ ނުދެއްވާކަމަށްވެސް ރިފްއަތު ވިދާޅުވިއެވެ.\nޖީއެމްއާރު ބަންޑާރަ ނައިބު\nތީގެ މާނައަކީ މަނިކުފާނު ކުރިން ޖީއެމްއާރުގެ ވަކީލެއްގެ ގޮތުން މަސައްކަތް ކުރީމޭދޯ؟ އެހެންވީމަ މަނިކުފާނުގެ މަސްލަހަތު ފުށުއަރާނެ މިންވަރު ދެންނިކަން ދެނެގަނެ. ވަރަށް ސަލާމް ރިއްފަތަށް.


SunOnline: BG ge target akee gadha hatharakun jaaga hoadhun: Dakey\nބީޖީގެ ޓާގެޓަކީ ގަދަ ހަތަރަކުން ޖާގަ ހޯދުން: ޑަކޭ\nމުހައްމަދު ޝާން 17 Jun 2014, 22:30\nމި އަހަރުގެ ފުޓްބޯޅަ ސީޒަންގައި ބީޖީ ސްޕޯޓްސް ކްލަބުގެ ޓާގެޓަކީ ގަދަ ހަތަރަކުން ޖާގައެއް ހޯދުން ކަމަށް އެ ޓީމުގެ އެސިސްޓެންޓް ކޯޗް ހަސަން ހަމީދު (ޑަކޭ) ބުނެފި އެވެ.\nމި އަހަރުގެ ދިރާގް ދިވެހި ލީގުގައި މާޒިޔާއާ ދެކޮޅަށް ނުކުތުމުގެ ކުރިން ޑަކޭ ބުނީ ނިމިދިޔަ ސީޒަންގެ ތަޖުރިބާ އަށް ބަލާފައި މި އަހަރުގެ ޓީމުގެ ސްކޮޑުގައި ޒުވާން ކުޅުންތެރިން ގިނަ ކަމަށާއި އެކުޅުންތެރިންނާ މެދު ހިތްހަމަޖެހޭ ކަމަށެވެ. އަދި ޓީމުގައި ތިބި ބިދޭސީ ކުޅުންތެރިންނާ މެދުވެސް ހިތްހަމަ ޖެހޭ ކަމަށް ޑަކޭ ބުންޏެވެ.\n"ޓީމުގައި އޮތީ ޒުވާން ސްކޮޑެއް. އެސްކޮޑާ މެދު ހިތްހަމަޖެހޭ. ބީޖީގެ ޓާގެޓަކީ މިފަހަރު ވެސް ގަދަ ހަތަރަކުން ޖާގަ ހޯދުން." ޑަކޭ ބުންޏެވެ.\nޑަކޭ ބުނީ، ދިވެހި ލީގުގައި ބީޖީ ކުޅެން ޖެހޭ ފުރަތަމަ މެޗުގައި މާޒިޔާއާ ދެކޮޅަށް ކުޅެން ޖެހުމަކީ މައްސަލައެއް ނޫން ކަމަށާއި މާޒިޔާއާ ދެކޮޅަށް ނުކުންނާނީ ރަނގަޅު ނަތީޖާއެއް ހޯދުމުގެ އުންމީދުގައި ކަަމަށެވެ. އަދި ލީގުގައި ވާދަކުރާ ކޮންމެ ޓީކަމީ ވެސް ވަރުގަދަ ޓީމެއް ކަމަށާއި އެހެން ކަމުން ކޮންމެ ޓީމަކާ ދެކޮޅަށް ވެސް ބީޖީން ކުރިމަތިލާނީ އެކަން ދަނެގެން ކަމަށް ޑަކޭ ބުންޏެވެ.\nމާޒިޔާއާ ދެކޮޅަށް ބީޖީ ކުޅޭ މެޗް އޮންނާނީ އަންނަ ބުރާސްފަތި ދުވަހުގެ ހަވީރު 4:00ގައި ގައުމީ ފުޓްބޯޅަ ދަނޑުގަ އެވެ.\nމިފަހަރުގެ ދިވެހި ލީގުގައި ބީޖީއާއި މާޒިޔާގެ އިތުރުން ދެން ހިމެނޭ ޓީމްތަކަކީ ނިއު އާއި އޭވައިއެލް އާއި ވެލެންސިއާ އާއި ވިކްޓަރީ އާއި އީގަލްސް އާއި މުޅިން އަލަށް ފުރަތަމަ ޑިވިޝަންގައި ވާދަކުރާ މަހިބަދޫ ސްޕޯޓްސް ކްލަބެވެ.


ފެވިފާ ތިނަންވޭ މިހިތުގާ…35 | FenvaruOnline\n23:30 - 25 ޖޫން 2019 - 33 comments\nއިވްޔާ ސައިކަލަށް އެރުމުގެ ކުރިން ރައިން އަވަސްވެގަތީ ސައިކަލު ސްޓާޓް ކުރާށެވެ. އެވަގުތު ފަހަތުން މީހަކު ވަރަށް ބާރަށް ކޮނޑުމަތީގައި ޖަހައިލުމާއިއެކު ރައިން ސިހުނެވެ. ކުޑަކޮށް ހަޅޭއްލަވައިގަނެފައި ފަސް އެނބުރި ބަލައިލި ވަގުތު ފެނުނު ސޫރައަކުން ރައިންއަށް ތެޅިގަނެވުނެވެ.\nދާދި ކައިރީގައި ހުރީ ދެބައި އުމުރުގެ އަންހެނެކެވެ. ދެލޯ ބޮޑުކޮށްގެން އިނދެ، އެމީހާގެ ފައިން ފެށިގެން މޫނާއި ހަމައަށް ރައިންއަށް ބަލައިލެވުނެވެ. އެއީ އޭގެ ކުރިން އޭނަ ދަންނަ މީހެއް ނޫނެވެ. ރައިން ބަލައިލުމާއިއެކު ކޮލުގައި ހުރި ދަތްތައްވެސް ފެންނަވަރަށް އެމީހާ ހީލިއެވެ. އެވަގުތު ރައިންގެ އަނގަޔަށް ގޮތެއް ހަދައިލެވުނީ ދުފާ ރަތްކޮށްގެން ހުރި އެމީހާގެ ދެމިޔަކަނުން ފައިބައިގެން ދިޔަ ރަތް ކުޅުތައް ފެނުމުންނެވެ.\n"ކޮއްކޯ..." އެމީހާ ގޮވާލިއެވެ.\nލޮލުގެ ހިމަކޮޅުން ރައިންއަށް އެކި ދިމަދިމާއަށް ބަލައިލެވުނެވެ. އެމީހާ ވާހަކަ ދައްކަފާނެހެން ހީވާ އިތުރު މީހަކު އެތަނުގައި ނެތްކަން އެނގޭއިރުވެސް މެއެވެ. ރައިން އޭނަގެ މޭގައި އަތް ޖައްސައިލަމުން އެމީހާ އާއި ދިމާއަށް ބަލައިލީ ސުވާލު އުފެދިފައި އިނދެއެވެ.\n"ތިޔަ ސޮރާއޭ މި ވާހަކަ ދައްކަނީ... ހިނގާބަލަ ވަރަށް އަވަހަށް ދައްތަ ތަނަކަށް ގެންގޮސްދޭން..." ސައިކަލަށް އަރައި ރައިންގެ އުނަގަނޑުގައި ދެއަތް ވަށައިލަމުން އެމީހާ ބުންޏެވެ.\nރައިންގެ ދެލޯ ބޮޑުވެގެން ދިޔައެވެ. އޭނައަށް އަވަސްއަވަހަށް ބަލައިލެވުނީ އިވްޔާއަށެވެ. އޭރު އިވްޔާ ހުރީ ހެވޭވަރުން އަނގަމަތީގައި އަތް އަޅައިގެންނެވެ. ދޭތެރެއަކުން ގުދުވެ، ބަނޑުގައި އަތް އަޅައިގެން އޮވެ ހެމުން ދިޔައެވެ. އެތަން ފެނި ރައިންގެ މޫނުމަތި ބަނަވެގެން ދިޔައެވެ. ތުން ފިއްތައިލަމުން ސައިކަލުން ފައިބަން މަސައްކަތް ކުރިއެވެ. ނަމަވެސް އެމީހާ އިނީ އޭނަގެ ގައިން ދޫކުރާ ގޮތަކަށް ނޫނެވެ.\n"ދައްތާ ޕްލީޒް... ކާރެއް ހޯދައިދެންތަ؟..." ދެއިނގިލި ކުރިން އެމީހާގެ އިނގިއްޔެއްގައި ހިފައި ދުރުކޮށްލަން މަސައްކަތް ކުރަމުންދިޔައިރު ރައިން އިނީ ދާހިއްލައި ފޯވެފައެވެ. ނިތްކުރިމަތިން ހިއްލައިލި ދާތިކިތައްވެސް މޫނުގެ ދެފަރާތުން ފައިބަމުން ދިޔައެވެ.\nކުއްލިއަކަށް އައިސް ސައިކަލުގެ ކުރިމަތީގައި މަޑުކޮށްލީ ޒުވާން އަންހެން ކުއްޖެކެވެ. އެކުއްޖާގެ މޫނުމަތިން އޮއްދާ ހިއްލާލާފައިވާއިރު، ފުންކޮށް ނޭވާލަމުން ދިޔަގޮތުން ވަރުބަލިކަމުގެ ޢަޞަރު އެމޫނުމަތިން ފެންނަމުން ދިޔައެވެ. އެއްފަހަރު ރައިންއަށް އަނެއްފަހަރު ރައިންގެ ފަހަތުގައި އިން އަންހެން މީހާއަށް އެކުއްޖާ ބަލައިލިއެވެ. ދެން ފެނުނީ އަނގަޔަށް ގޮތެއް ހަދައިލިތަނެވެ. ބޯކަހައިލާފައި އަންހެން މީހާ އާއި ދިމާއަށް އެކުއްޖާ އޭނާގެ ޝަހާދަތް އިނގިލި ދިއްކޮށްލިއެވެ. އިންޒާރެއް ދޭފަދައިންނެވެ. އެވަގުތު ބަސްއަހާ ކުޑަކުއްޖަކު ފަދައިން އެ އަންހެން މީހާ ރައިން އާއި ދުރަށް ޖެހިލިއެވެ.\n"މަންމާ..." އަކުރުތަކަށް ދަމާލާފައި އެކުއްޖާ ގޮވާލިއެވެ.\n"ހާދަވަރަކަށް ހޯދައިފީމޭ... ކިތައް ފަހަރު ބުނާނީ ތިހެން ނޫޅޭށޭ... އަވަހަށް ސައިކަލުން ފައިބާ..." އެކުއްޖާ ގޮސް އަންހެންމީހާގެ ކައިރީގައި ހުއްޓިފައި، ބުނެލީ އޯގާތެރި ގޮތަކަށެވެ.\nއަންހެން މީހާ ސައިކަލުން ފޭބުމަށްފަހު ދުއްވައިގަތެވެ. ރައިންގެ ކިބައިން މަޢާފަށް އެދިފައި އެމީހާގެ ފަހަތުން އެކުއްޖާވެސް ދުއްވައިގަތެވެ. އެކުއްޖާ ގޮސް ލޯމަތިން ގެއްލެންދެން ބަލަހައްޓައިގެން ރައިން އިނެވެ. އެއަށްފަހު ދޫކޮށްލީ ފުން ނޭވާއެކެވެ. ހަމަޖެހިލުމަށް މަސައްކަތް ކުރަމުން ރައިން ބަލައިލީ އިވްޔާއަށެވެ.\n"ހާދަ ލޯބި ކުއްޖެއް ގޮވައިގެންނޭ ދާން ތިއުޅެނީ..." އިވްޔާ ހެމުން ހެމުން އައިސް ސައިކަލަށް އެރިއެވެ. ރައިން އާއި ދިމާކޮށްނުލައި އެ ހިތަކަށް ހަމަޖެހުމެއް ނުލިބުނެވެ.\nރައިން ކުއްލިއަކަށް ސައިކަލު ދުއްވާލިއެވެ. އެފަދަ ކަމަކަށް ނުވިސްނާ އިނުމުން އިވްޔާ ދިޔައީ ސިއްސައިގެންނެވެ. ކައްސާލައިގެން އައިސް ތަތްވީ ރައިންގެ ގައިގައެވެ. ސަލާމަތްވުމަށް އިވްޔާއަށް ރައިންގެ އުނަގަނޑުގައި ދެއަތް ވަށައިލެވުނެވެ. އެވަގުތު ރައިންގެ ތުންފަތް މައްޗަށް ވެރިވީ ލުއި ހިނިތުންވުމެކެވެ.\nރައިންގެ ގައިން ދުވި ލުއި ސެންޓެއްގެ ވަހުން އިވްޔާއަށް ދެލޯ މަރާލެވުނެވެ. އެވަގުތު ސިކުނޑި ތާޒާވެގެންދިޔަ ކަމުގެ އިޚްސާސްކުރެވުނެވެ. އަނގަޔަށް ގޮތެއް ހަދައިލަމުން އިވްޔާ އަވަސްއަވަހަށް ރައިން އާއި ދުރަށްޖެހިލަން އުޅުނެވެ. ނަމަވެސް އެފުރުޞަތެއް ރައިން ނުދިނެވެ. އިވްޔާގެ ދެއަތުގައި ހިފައި ކުރިޔަށްވުރެ ބޮޑަށް ގާތަށް ދަމައިލިއެވެ. ދުރަށްދާކަށް އިވްޔާވެސް ނޫޅުނެވެ. މަޑުމަޑުން ރައިންގެ ބުރަކަށީގައި މޫނު ޖައްސައިލިއެވެ. ރައިންގެ ހިނިތުންވުން ފުންވެގެންދިޔައީ އިވްޔާގެ އެ ގައިގޯޅިކަމުން ހިތަށް ލިބުނު އުފަލަކުންނެވެ.\nމާލޭގެ އެކި ސަރަހައްދުތަކުގައި ދުއްވައިލުމަށްފަހު، އިވްޔާ ގޮވައިގެން ރައިން ދިޔައީ އޭނަގެ ގެއަށެވެ. ގެއަށް ނުވަންނަން އިވްޔާ އެތައް މަސައްކަތެއް ކުރިއެވެ. ސަލްމާ ރުޅި އައިސްދާނެ ކަމަށްބުނެ ބަހަނާ ދެއްކިއެވެ. ނަމަވެސް ހުއްޓާނުލައި ރައިން ކިޔަންފެށުމުން އެތެރެއަށް ވަންނަން އިވްޔާ އެއްބަސްވިއެވެ. ދެމީހުން އެކީގައި ގެއަށް ވަތްއިރު، ގޭތެރެ އޮތީ ހިމޭންވެފައެވެ. އެއްވެސް މީހަކު ފެންނާކަށް ނެތެވެ.\nގޭގެ އެކި ތަންތަން އިވްޔާއަށް ދައްކަމުން ގޮސް ރައިން މަޑުކޮށްލީ އޭނަގެ ކޮޓަރި ދޮރުމަތީގައެވެ. ކުޑައިރުކޮޅަކު ވިސްނައިލަން ހުރުމަށްފަހު، އިވްޔާއަށް އެކޮޓަރިއަށް ވަދެވޭނީ ކައިވެންޏަށް ފަހުގައި ކަމަށް ބުންޏެވެ.\nއިވްޔާއަށް ހިނިތުންވެލެވުނެވެ. ޙާލަތުގެ ފައިދާ ނަގަން ރައިން މަސައްކަތް ނުކުރާނެކަން އޭނައަށް އެނގެއެވެ. އެހެންނަމަވެސް ދެމީހުން އެކަނި ބޮޑު ގެއެއްގައި ތިބެން ޖެހުމުން އޭނަ ހުރީ ފިނިވާގޮތް ވެފައެވެ. ސިކުނޑި ފުނިޖެހެމުން ދިޔައީ ނުބައި ވަސްވާސްތަކުންނެވެ.\nރައިން ދެން ގޮސް ވަނީ ގޭގެ ލައިބްރަރީއަށެވެ. ކުޑައިރު ރައިން ކިޔަން ގެންގުޅުނު ބައެއް ފޮތްތަކާއި، ކުޅޭ އެއްޗެހީގެ އިތުރުން ކުރީގެ ތަސްވީރުތައް އެކި ދިމަދިމާއިން ފެންނަން ހުއްޓެވެ. އިވްޔާގެ ޝައުޤުވެރިކަން އަތުލީ ފާރުގައި ހަރުކޮށްފައިވާ ތަސްވީރުތަކެވެ. ފަހަރަކު ތަސްވީރެއް ބަލަމުން ދަނިކޮށް ރައިން އެދުނީ އޭނަ އާއިއެކު އެންމެންގެ ފޮޓޯ އަލްބަމް ބަލަން އައުމަށެވެ.\nލައިބްރަރީގެ ތެރެއިން ބެލްކަންޏަށް ނުކުމެވުމާއިއެކު އިވްޔާއަށް ހީވީ އައު ޖޯޝެއް ލިބުނު ހެންނެވެ. އުފަލުން ފުންމަންފެށީ އެއްފަރާތުގައި ބަހައްޓާފައި ހުރި ޖޯލިފަތި ފެނުމުންނެވެ. ރޯނުން ގަތާފައިވާ އެ ޖޯލިފަތި ފެނުމުން އިވްޔާއަށް އޭނާގެ އަމިއްލަ ރަށް މަތީން މާބޮޑަށް ހަނދާންވާގޮތްވިއެވެ. ދުވެފައި ގޮސް ޖޯލިފަތީގައި އޮށޯވެލާފައި ތެދުވިއެވެ. އަނެއްކާވެސް ވަށައިގެން ބަލައިލިއެވެ. ހިތް ފަސޭހަ އެ މަންޒިލުން ދާހިތްވެސް އިވްޔާ ނުވިއެވެ. ޖޯލިފަތީގެ އިތުރުން ކުޑަ ކޮފީ މޭޒަކާއި، އުނދޯއްޔެއް ހުރުމުން އެކި ކޮޅުކޮޅަށް ދުވެލާފައި އިވްޔާ އުޅުނެވެ.\nރައިން ހުރީ އުފަލުން ބުނާނެ އެއްޗެއް ވެސް ނޭނގިފައެވެ. އިވްޔާގެ ހަރަކާތްތަކަށް ބަލަން ހުރިއިރު، އޭނަގެ ގެ، އިވްޔާއަށް ކަމުދިޔުމުން ހިތަށް ލިބުނު ހަމަޖެހުން އެމޫނުމަތިންވެސް ފެންނަމުން ދިޔައެވެ. ރައިން މަޑުމަޑުން ހިނގާލާފައި ގޮސް އުނދޯލީގައި އޮށޯވެލައިގެން އޮތް އިވްޔާގެ ބޮލުގައި ފިރުމާލިއެވެ.\n"މިއޮތީ އަލްބަމް... އަންނާނަން ކޮފީ ހިފައިގެން..." އަލްބަމް އިވްޔާގެ އަތަށް ދިއްކޮށްލަމުން ރައިން ބުންޏެވެ.\nރައިން ކޮފީ ހިފައިގެން އައިއިރު އިވްޔާ ހުރީ ކޮޅަށް ތެދުވެއެވެ. ފުރަގަސްދީގެން ހުރުމުން މޫނުމަތީގެ ކުލަވަރު ފެންނަގޮތެއް ނުވިއެވެ. ކޮފީތަށި މޭޒުމަތީގައި ބެހެއްޓުމަށްފަހު، ރައިން ގޮސް ހުއްޓުނީ އިވްޔާގެ ކުރިމަތީގައެވެ. އިވްޔާގެ މޫނުމަތީގެ ކުލަވަރު ރައިންއަށް ފެނުނީ އެވަގުތުއެވެ. ރޮއެރޮއެ ދުޅަވެފައިވާ ދެލޮލާއި، ތެމިފައިވާ ދެ ކޯތާފަތް ފެނުމުން ރައިން ފެންކަޅިވާގޮތްވިއެވެ. އެހުރިހާއިރު އުފަލުން އުޅެފައި، އިވްޔާއަށް ކުއްލިއަކަށް ވީގޮތެއް ނޭނގުމުން ރައިން ހާސްވާން ފެށީ މާބޮޑަށެވެ.\n"ޕްރިންސަސް... ކިހިނެތްވީ؟..." އިވްޔާގެ ކޯތާފަތުގައި ދެ އަތުން ހިފަހައްޓާލަމުން ރައިން ސުވާލުކޮށްލިއެވެ.\nއިވްޔާގެ ނަޒަރު، އޭނަގެ އަތުގައި އޮތް އަލްބަމުން ފެންނަމުންދިޔަ ތަސްވީރުން ވަކި ނުވެއެވެ. ރޮމުން ގިސްލަމުން އެތަސްވީރަށް ބަލަމުންދިޔައިރު، މާޒީގެ ސަފްހާތައް ކުރިމަތިން ފެންނަމުން ދިޔަހެން އިވްޔާއަށް ހީވިއެވެ. އެއީ ހަމަ އެ ލަފެވެ. ހަމަ އެ ކުލައެވެ. އެ ބޮޑުމިނެވެ. އެއްވެސް ތަފާތެއް ނެތެވެ. އޭނަގެ މުޅި ޖިސްމު ނުބައި އިންސާނެއްގެ އަތްދަށުވި ދުވަހު، އެހީތެރިކަމުގެ އަތެއް ދިއްކޮށްލުމެއްނެތި، ކޮޅުފައިން ޖަހާފައި ދިޔަ އިންސާނަކީ އެޔެވެ. އިއްޔެ ފެނުނު އެއްޗެއްހެން އެދުވަހުގެ ކޮންމެ މަންޒަރެއް އޭނަގެ ސިކުނޑީގައި ހަރުލާފައި ވެއެވެ. ވީއިރު އެމީހާގެ މަތީން އޭނަ ހަނދާން ނެތޭނީ ކިހިނަކުން ހެއްޔެވެ؟\nއަލްބަމަށް ބަލައިލުމާއިއެކު ރައިންއަށް ލިބުނީ އިތުރު ހައިރާން ކަމެކެވެ. އިވްޔާ ބަލަހައްޓައިގެން ހުރީ ރިޒްވީންގެ އުމުރުން ސޯޅަ އަހަރުގައި ނަގާފައިވާ ތަސްވީރަކަށެވެ.\n"އިވީ ތިހެން ވީކަމެއް ނުބުނެ ރުޔަސް ވީގޮތެއް ނޭނގޭނެއެއްނު... މީ ދޮންބެގެ ފޮޓޯއެއް... ކުރިންވެސް އިވީއަށް ދޮންބެ އެނގެނީތަ؟... ނޫނީ ދަންނަ މީހެއްގެ ވައްތަރު ޖަހަނީތަ؟..." ރައިން ހާސްވެފައި އެކި ސުވާލުތައް ކުރަން ފެށިއެވެ.\n"ރިޒްވީން؟..." އިވްޔާގެ ދެލޯ ބޮޑުވެގެން ދިޔައީ އެ ތަސްވީރުގައިވާ މީހަކީ ރިޒްވީން ކަން އެނގުމުންނެވެ. ދެފައިގެ ވަރު ދޫވެ، ހަށިގަނޑު އަރިއަޅައިލިއެވެ. ރައިން ނުހިފެހެއްޓިނަމަ، އިވްޔާ ވެއްޓުނީހެވެ.\nއިވްޔާ ރޮއެރޮއެފައި އެދުނީ އޭނަ ގެއަށް ގެންގޮސް ދިނުމަށެވެ. އެކަނިވެލަން ވަގުތުކޮޅެއް ބޭނުން ވާކަމަށް ބުނެއެވެ. ވީގޮތެއް ނޭނގެނީސް ފޮނުވާލާކަށް ރައިން ބޭނުމެއް ނުވިއެވެ. އެކަމަކު އިވްޔާ ތަކުރާރުކޮށް އެދެން ފެށުމުން އޭނައަށް ގޮތް ހުސްވިއެވެ.\nއިވްޔާ ގެންގޮސް ގެއަށް ލާފައި ރައިން އައިސް ވަނީ އޭނާގެ ކޮޓަރިއަށެވެ. ނުތަނަވަސްވެފައިވާ ޙާލު އޭނަ ގޮސް ނެގީ އިވްޔާއަށް އެ ބަދަލެއް އައުމަށް މެދުވެރިވި ރިޒްވީންގެ ތަސްވީރެވެ. އެއަށްފަހު ދެން ނެގީ ހަމަ އެ ދުވަހު އޭނަ އާއި ރިޒްވީން އެކީގައި ނަގާފައިވާ ތަސްވީރެކެވެ. ދެމީހުންވެސް ތިބީ އެއްއަތުން މޫނުގެ އެއްފަރާތް ފޮރުވައިގެންނެވެ. ދެމީހުންގެ އަތުގައިވެސް ކަޅުކުލައިގެ ބޮޑު ލަފެއް އިނެވެ. އެއްވެސް ތަފާތެއް ނެތެވެ.\nޔުމާން ގޮވައިގެން ރިޔާޒު ގޮސްވަނީ އާދައިގެ ގޮތަކަށް ހަދާފައި ހުރި ގެއަކަށެވެ. ގޭތެރެއަށް އަޅާލި ފުރަތަމަ ފިޔަވަޅާއިއެކު ޔުމާންގެ ދެލޯ ބޮޑުވެގެން ދިޔައީ މީހެއްގެ ކުކުރުމުގެ އަޑު އިވިފައެވެ. ކޮންމެވެސް ބޮޑު ވޭނެއް ތަހަންމަލްކުރާ މީހަކު ފަދައިން އެމީހާ ކުކުރަމުންދިޔައިރު، ޔުމާންގެ ހިތް ނެގިނެގިފައި ޖެހެމުން ދިޔައެވެ.\nރިޔާޒު ގޮސް ވަނީ ގޭގެ އެންމެ އެތެރޭގައި ހުރި ކުޑަ ކޮޓަރިއަށެވެ. ތަޅުލާފައިވާ އެކޮޓަރި ހުޅުވާލުމާއިއެކު ދުވި ކުނިވަހުން ޔުމާންއަށް ނޭފަތްމަތީގައި އަތް އަޅައިލެވުނެވެ. އަނދިރިކަން ވެރިވެފައިވާ އެކޮޓަރީގެ ތެރެއަށް ޔުމާން ވަނީ ޖެހިލުންވެފައި ހުރެއެވެ. ކޮޓަރީގެ ބޮކި ދިއްލައިލުމާއިއެކު ފެނުނު މަންޒަރުން ޔުމާންގެ ހޭބުއްދި ފިލައި ނުދިޔައީ ކިރިޔާއެވެ. ދެއަތާއި ދެފައިގައި ޗެންޗޭނުޖަހައި، ވަލު ޖަނަވާރެއްހެން ހައްޔަރު ކޮށްފައި އެއޮތީ ރިއްފަތެވެ.\nހަށިގަނޑުގައި އެއްވެސް ފޭރާމެއް ނެތްޙާލު، ރިއްފަތުގެ މުޅި ގައިގައި އޮތީ ހުސް ލެޔެވެ. މުޅި ހަށިގަނޑުގައި ޒަޚަމުގެ އެކި ނިޝާންތަކެވެ. ބައެއް ތަންތަނުން ލޭ ހިލިފައި ހުރިއިރު، ފުން ޒަޙަމުތައްވެސް މަދެއް ނޫނެވެ. އަނގަމަތި ފަޅައިގެން ގޮސް ގިނަ އަދަދެއްގެ ލޭ ފައިބާފައި ހުއްޓެވެ. ތަޅުންމަތީގައިވެސް ހުސް ލެޔެވެ. ރިއްފަތުގެ ކައިރީގައި ކުޑަ ތަބަކެއް ހުއްޓެވެ. ތަބަކުގައި ހުރި ކާތަކެތި ވަނީ ފުޅަ އަޅާފައެވެ. އެއިން ދުވާ ވަހުން ނޭވާ ލާންވެސް އުނދަގޫވާވަރު ވެއެވެ.\nއުނދަގޫ ގޮތަކަށް ލޯ ހުޅުވައިލި ރިއްފަތަށް ޔުމާން ފެނުމާއިއެކު އެއްޗެއް ބުނެވޭތޯ މަސައްކަތްކުރަން ފެށިއެވެ. ހަށިގަނޑުގައި އެއްވެސް ވަރެއް ނެތް ޙާލު ހިކިފައިވާ ދެ ތުންފަތް ދުރުކޮށްލުމަށްވެސް ރިއްފަތު ނުކުޅެދުނެވެ.\nޔުމާންގެ ލަގޮނޑި ހީވީ ފަޅައިގެން ދިޔަ ހެންނެވެ. ދެލޯ ކަރުނުން ފުރާލީ ލިބުނު ދެރަ އާއި އެއްވަރަށް ރިޔާޒުގެ މައްޗަށް ހިތުގައި އޮތް ރުޅިވެރިކަން އެތައް ގުނައެއް އިތުރުވުމުންނެވެ. މިހުރިހާ ދުވަހު ރިޔާޒުގެ ހަޤީގަތްތައް އޭނައަށް ހާމަކޮށްދެމުންދިޔަ މީހަކީ ރިއްފަތެވެ. ވީއިރު ރިއްފަތަށް އެ ޙާލު ޖެހުނީ އޭނަގެ ސަބަބުން ކަމުގައި ޔުމާންއަށް ޤަބޫލުކުރެވުނެވެ.\n"ހަމަ މިހާރު އޭނަ ދޫކޮށްލާ..." ޔުމާން ގޮސް ހިފީ ރިޔާޒު ލައިގެން ހުރި ގަމީހުގެ ގިރުވާނުގައެވެ. އެއަށްފަހު ރިއްފަތާއި ދިމާއަށް ކޮއްޕައިލަމުން ހަޅޭއްލަވައިގަތެވެ.\nގަމީސް ރީތިކޮށްލުމަށްފަހު ބޮލަށްއަރާ ކުކުޅެއްހެން ރިޔާޒު އައިސް ހިފީ ޔުމާންގެ ކޮލުގައެވެ. އެއަށްފަހު އޮބައިގަތީ ދަތްތައް ކޮލުތެރެއަށް ވަދެގެން ދާހައި ބާރަށެވެ.\n"އެނގޭތަ އެއީ ކާކުކަން؟... އޭނ؟..." ދެދަތްޕިލަ ޖައްސައި ބާރުކޮށްލަމުން ރިޔާޒު ހަޅޭއްލަވައިގަތެވެ.\n"އެއީ ކަލޭގެ އެއްބަނޑު ބޭބެ... އެއީ އަހަރެންގެ އަންހެނުން ސަކީލާގެ ހުރި ވަފާތެރިކަމުގެ ހެއްކަކީ... އެއީ އެވަރުގެ މީހެއްކަމަށް ކަލޭ ހީކޮށްގެން ތިއުޅޭ މަންމަގެ ހަޤީގަތަކީ... ފެނޭތަ... އޭނ؟..." ރިއްފަތާއި ދިމާއަށް އިނގިލި ދިއްކޮށްގެން ހުރެ، ރިޔާޒު ހަޅޭއްލަވައިގަތެވެ.\n"ހުއްޓާލާ... ހަމަ މިހާރު ހުއްޓާލާ..." ރިޔާޒުގެ އަތް ފޮޅުވައިލަމުން ޔުމާން ހަޅޭއްލަވައިގަތެވެ.\nދެކަންފަތްމަތީގައި އަތްއަޅައިގެން ހުރެ ޔުމާން ހަޅޭއްލަވަން ފެށިއެވެ. ވިސްނާވިސްނައި އެ ސިކުނޑި ވަނީސުމަކަށް ގޮސްފައެވެ. މޮޔަވާން ކައިރިވެފައެވެ. ޤަބޫލުކުރަންވީ ކާކު ދައްކާ ވާހަކައެއްކަމެއް، ވިސްނަންވީ ކިހިނެތްކަމެއް ނޭނގޭ ވަރަށް އޭނަގެ ޙާލަތު ވަނީ ގޯސްވެފައެވެ.\nފެނުނު އެންމެ ތަސްވީރަކުން އިވްޔާގެ މޫނުމަތީގެ ދިރުން ގެއްލުނެވެ. އަބަދު ހުއްނަނީ ފިކުރެއްގެ ތެރެއަށް ގޮސް ހުސްވެފައެވެ. ރައިން އާއިއެކު ބޭރަށް ދިޔުން މަދުވިއެވެ. ގިނަވަގުތު ހޭދަކުރަނީވެސް ކޮޓަރީގައެވެ. އެކަމާއި އެންމެން ސުވާލުކޮށް ހަދައެވެ. އެހެނަސް އިވްޔާގެ ޖަވާބު ކުރުވެފައި ސާދާއެވެ. އެއީ އެހެން މީހުންނަށް ހީވާގޮތްކަމަށް ބުނެ، އެވާހަކަ އޮއްބާލައެވެ.\nކައިވެނީގެ ދުވަސް އައިސް ޖެހުނުއިރު، ސަލްމާ ކޮންމެވެސް ވަރަކަށް އިވްޔާއަށާއި ސާދުނާއަށް ވާހަކަ ދައްކައި ހަދައެވެ. އިވްޔާވެސް މާބޮޑަށް ވާހަކަ ދައްކާކަށް މަސައްކަތެއް ނުކުރެއެވެ. އެއްޗެއް ބުނަނީ ސަލްމާ އިސްވެ އެއްޗެއް ބުނިއްޔާއެވެ. ކަންތައްވީގޮތުން އޭނަ މާބޮޑަށް ޖެހިލުންވަނީއެވެ. އެހެންވެ، ރައިންގެ ގެއަށް ގޮސް އުޅެނީވެސް ވަރަށް މަދުންނެވެ. ކޮންމެހެން ދާން މަޖުބޫރުވެއްޖެ ހާލަތެއްގައި ނޫނީ ނުދެއެވެ. ހަޤީގަތަކީ ރިޒްވީންގެ މޫނު ފެންނަންވެސް އިވްޔާ ބޭނުން ނުވާކަމެވެ.\nއިސްދޫ އާއި ކަލައިދޫގައި ޕޮލިސް ސްޓޭޝަން ހެދުމަށް އައު އިމާރާތެއް ހޯދުމަށް ދެރަށުގެ ކައުންސިލާއި މަޝްވަރާކުރައްވައިފި\nފެވިފާ ތިނަންވޭ މިހިތުގާ...32\n25 ޖޫން 2019, 23:48\nMa 1st dhw\n25 ޖޫން 2019, 23:51\nYess dear first 😊❤\n26 ޖޫން 2019, 00:06\nNun aharen 1st, balabala share kuri gadi👀👀\n26 ޖޫން 2019, 00:58\nSo first share kohlee dear dho 😊❤\n26 ޖޫން 2019, 00:39\nކުޑަކޮށް ހަޅޭއްލަވައިގަނެފައި ފަސް އެނބުރި ބަލައިލި ވަގުތު ފެނުނު ސޫރައަކުން ރައިންއަށް ތެޅިގަނެވުނެވެ. ދެން އެއްވެސް ދަންނަ މީހަކު ނުފެންނަނިސް މިހެން ތެޅިގަނޭތަ؟ ހަމައެއް ނުޖެހޭ..\n26 ޖޫން 2019, 00:59\nIn Sha Allaah kuriyah oiy thanuga thikahala kankan ragalhu kureveytho masakkaiy kuraanan. Thank u dear 🙂\n26 ޖޫން 2019, 08:19\nBalaga faathumaaemyhaa hurigothun ey thelhiganevuny\n26 ޖޫން 2019, 00:43\nMaasha Allah vvvvvv furihama. ♥♥♥♥♥♥♥♥♥♥♥♥♥♥♥♥♥♥ Mi part in hithuga in v bidu nuthanavaskamakah halleh libijje. Yumaan aa ivy aa dheben noonkan. Ivy ah helo nuvedhiyaee rain ah nuvikan. Ae libunu v bidu hiyhama jehumeh. 😊😊😊😊😊😊😊😊😊😊😊😊😊😊😊😊😊😊😊😊😊😊😊😊 Dhen hurihaa rahaehves mi part ga ebahui v furihama ah. Majaa. Rulhi. Romantic. Loabi. Sad. Mi hurihaa emotion thah include kollaafa hureema vaahaka v interesting ❤❤❤❤❤❤❤❤❤💙💙💙💙💙💙💙💙💙💙💚💚💚💚💚💚💚💚💚💜💜💜💜💜💜💜💜💜💜💜💜💜 Waiting for the next part 😍😍😍😍😍😍😍😍😍😍😍😍😍😍😍😍😍😍😘😘😘😘😘😘😘😘😘\n26 ޖޫން 2019, 01:02\nThank u so much for the sweet words 😊❤ meansalot 😊\n26 ޖޫން 2019, 00:51\nWow wow vvvv salhi ❤❤❤❤❤❤❤❤❤❤\n26 ޖޫން 2019, 08:22\nvarah varah reethi. avahah aa bayeh genesdhe\n27 ޖޫން 2019, 19:29\nThank u so much dear 😊❤ In Sha Allaah Saturday ga\n26 ޖޫން 2019, 08:24\n26 ޖޫން 2019, 13:43\nއެހެންވީމަ ރައިން ކަންނޭގެ ދޯ އެދުވަހު އަތުގައި ލަފް ހުރީ އިވްޔާ އަށް އެހީ ނުވެ ދިޔައީ. އިވްޔާ ހީކުރަނީ އެއީ ރިޒްވި ކަމަށް. އޯހް އެހެންވީމަ އެދެ މީހުން ކައިވެނި ނުކުރެވޭނެ. ދެން އިވްޔާގެ ބޭބީގެ ބައްޕަ އަކީ ޔުމާން އަށް ވީ ކިހިނެއް. ޔުމާންތަ އިވްޔާ އާއެކީ ސެކްސް ކުރީ. އޯހް މައި ގުޑް ނެސް.\n27 ޖޫން 2019, 19:30\nHingaa dho balamaa vaagotheh ❤\n26 ޖޫން 2019, 19:06\nއަޅެ ފަހެ ފާތުމާ އެމީހާ ހުރިގޮތެއް ނުފެނޭތަ؟ އިވީ އަރުވަން ސައިކަލް ސްޓާޓް ކުރިތަނާ މީހަކު ކޮނޑުގައި ޖަހައިލީމަ އިވީކަމަށް ހީކޮށް ފަހަތް ބަލާލިއިރު ދުފާރަތްކޮށްގެން އަނގައިން ރަތްކުޅު ފައިބަފައިބާ ހުރި މުސްކުޅި އަންހެނަކު ފެނުނީމަ ސިއްސައިގެން ދޯ ދާނީ… ނަސީބެއްނު ހާރޓް އެޓޭކްއެއް ނުޖެނުކަން. ފާތުމަ ނަމަ ގަޔަށް ސީ ލެވިފައު ތޯއްޗެއް އޮންނާނީ.. 😂😂😂😂😂\n26 ޖޫން 2019, 19:10\nމާޝާﷲ ވަރަށް ވެސް ފުރިހަމައެވެ. ކިޔާހިތުން ކިޔާލެވިއްޖެއެވެ. ޖުމުލަކޮށް ބުނާނަމަ ބުނަންޖެހޭނީ ވާހަކައިގެ ހުރިހާ ކަމެއްވެސް ވަރަށް ފުރިހަމައެވެ. ވަރަށް ހިތްގައިމެވެ. އޭޝް ވަރެއް ހަމަ ނެތެވެ. ކުރިއަށް އޮތް ބަޔަށް އިންތިޒާރު ކުރަމުން ވަކިވެލަމެވެ. މިވަގުތަށެވެ ❤❤❤❤😍😍😍😍😍😍😍😍😘😘😘😘😘😘😘😘💙💙💙💙❤❤❤❤💜💜💜💜\n27 ޖޫން 2019, 19:31\n26 ޖޫން 2019, 19:12\nWowwww huvaa mibunee reethi vaahaka eh. Eysh ah huy hama hibain dheefin 💙💙💙💙💙💙💙💙💙💙💙💙💙💙😘😘😘😘😘😘😘😍😍😍😍😍😍😍😍😍😍😍😍\n26 ޖޫން 2019, 19:17\nމާޝާﷲ ވަރަށް ހިތްގައިމު ރީތި މޮޅު ވާހަކައެއް. ކިޔާހިތުން ލޮލަށް ނިދި ނާދޭ. އަޕްވޭތޯ ބަލަބަލާ ހުރެވެނީ😘😘\n27 ޖޫން 2019, 19:32\n26 ޖޫން 2019, 20:51\nMaa Sha Allah.varah reethi vaahakah.Eshy thanks vaahaka upload kureema.waiting for next part keep it up 😍😍🤗🤗🤩🤩\nThank u so much dear 😊❤ next part In Sha Allaah Saturday ga\n27 ޖޫން 2019, 22:28\nMaa Sha Allah varah reethi vaahaka.waiting for next part.keep it up Eysh 😍💖💓 for you 🤗🤗\n1 ޖުލައި 2019, 21:16\nIt’s Amazing dear 😘😘😘😘😘😘😘😘😘 I just love u n ur stories dear ❤❤❤❤❤ keep it up 😊😊😊😊 Masha Allah ur so talented 🌹🌹🌹🌹🌹🌹 I can image each n every scene in it 💙💞💙💞💙💞💙💞💙lysm dear 🌼🌼🌼🌼🌼🌼🌼🌼🌼🌼🌼🌼🌼🌼🌼🌼🌼🌼🌼🌼🌼\nMi storyga ulhey hua\n1 ޖުލައި 2019, 23:16\n3 ޖުލައި 2019, 13:31\n4 ޖުލައި 2019, 23:44\nKomme 10 dhuvahakun 1faharutha vaahaka update kurany faathun V baige handhaan nethey varu koffa dhoa\n5 ޖުލައި 2019, 16:27\nދެން އަޕްކުރަނީ ކޮންއިރަކުންތަ؟\n5 ޖުލައި 2019, 21:58\nލުތުފީ އޭސީސީން އިސްތިއުފާ ދެއްވައިފި\nޖަޕާނުގެ އެންމެ ބޮޑު ޑައިވިން ފެއަރގައި ރާއްޖެ އިން ބައިވެރިވެއްޖެ\nޕީއެންސީގެ ރައީސް ކަމަށް އަދުރޭ އިންތިހާބުވެއްޖެ\nސުނާމީގެ އިންޒާރެއް އަދި ރާޖެއަކަށް ނެތް: މޫސުމާއިބެހޭ ޤައުމީ އިދާރާ\nއިންސާފު ޤާއިމްކުރާނީ އަޅުގަނޑުމެންގެ އަދުލުގެ ނިޒާމުގައި ނޫނީ ޤާނޫނު އަސާސީގައި އެކަން ކަނޑައަޅާފައި އޮތް ގޮތަށް - ރައީސް ޔާމީން


މިނިސްޓްރީ އޮފް ފައިނޭސް ގެ އިމާރާތުގައި މި މިނިސްޓްރީއިން ކުރަމުން ގެންދާ އާބާތުރަ ފިލުވުމުގެ މަސައްކަތްތައް ކޮށްދޭނެ ފަރާތެއް ހޯދުމަށް\nމިނިސްޓްރީ އޮފް ފައިނޭސް ގެ އިމާރާތުގައި މި މިނިސްޓްރީއިން ކުރަމުން ގެންދާ އާބާތުރަ ފިލުވުމުގެ މަސައްކަތްތައް ކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުތުހަމަވާ ހުރިހާ ފަރާތްތަކަށް ހުޅުވާލަމެވެ.\nބީލަމާއި ގުޅޭ މަޢުލޫމާތު ސެޝަން 20 އޮކްޓޯބަރ 2021 ބުދަދުވަހު ދުވަހުގެ މެންދުރު 12:00 ގައި މިނިސްޓްރީ އޮފް ފިނޭންސް ގައެވެ. އަދި އިޢުލާނާއިގުޅޭ ގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވެވަޑައިގަންނަވާނަމަ 24 އޮކްޓޯބަރ 2021ވާ އާދިއްތަ ދުވަހުގެ މެންދުރު 12:00ގެ ކުރިން [email protected] އަށް މެއިލް ކޮށްދެއްވުން އެދެމެވެ.\nބީލަން ހުޅުވުމަށް ހަމަޖެހިފައިވަނީ 26އޮކްޓޯބަރ 2021ވާ އަންގާރަދުވަހުގެ މެންދުރު 12:00ގައި މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގައި، މިމަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބީލަމުގެ މުއްދަތުގެ ގޮތުގައި ބީލަން ހުށަހަޅާ ތާރީޚުން ފެށިގެން 90 ދުވަސް އޮންނަންވާނެއެވެ.


Jalah dhaan jehunas, Yameen ge haggugai masakkai kuranaanan: Ghassaan | Mihaaru\nޣައްސާން މިރޭގެ ރެލީގައި ވާހަކަ ދައްކަވަނީ: ޖަލަށްލިޔަސް، ޔާމީންގެ ހައްގުގައި މަސައްކަތް ކުރައްވާނެ ކަމަށް ވިދާޅުވި\nޖަލަށް ދާންޖެހުނަސް، ޔާމީންގެ ހައްގުގައި ނިކުމެ މަސައްކަތް ކުރާނަން: ޣައްސާން\n06 ޑިސެމްބަރ 2019 - 23:28 82 comments\nޔާމީން މައްޗަށް އިއްވި ޖަލު ހުކުމާ ގުޅިގެން އެމަނިކުފާނު މިނިވަންކުރަން ގޮވާލައި، އިދިކޮޅު ކޯލިޝަނުން މިރޭ ބޭއްވި ރެލީގައި ވާހަކަ ދައްކަވަމުން، ޔާމީނަށް ބޮޑުބޭބެ ޥިދާޅުވާ ޣައްސާން ވިދާޅުވީ އިސްލާމްދީނުގެ ހިމާޔަތާއި އިގްތިިސާދުގެ ކުރިއެރުމަށްޓަކައި ޔާމީން އަނބުރާ ވެރިކަމަށް ގެނައުމަކީ އިދިކޮޅުގެ ބޮޑު އަމާޒު ކަމަށާއި އެ މަސައްކަތުގައި މިހާރު އިދިކޮޅު މީހުން މަދު ކަމަށް ހީވިޔަސް، ބަޔަކު ދައްކާ އެއްވެސް ބިރަކަށް ޖެހިލުން ނުވާނެ ކަމަށެވެ. އަދި ޖަލަށް ލިޔަސް ޔާމީންގެ ހައްގުގައި ކުރާ މަސައްކަަތް ހުއްޓާ ނުލައްވާނެ ކަމަށް ޣައްސާން ވިދާޅުވި އެވެ.\n"ޖަލަށް ލިޔަސް ވެސް ހެޔޮ، 40 އަހަރު އޮވެފައި ވެސް ނިކުމެ ކުރާނީ ރައީސް ޔާމީންގެ ހައްގުގައި މި މަސައްކަތް." ޣައްސާން ވިދާޅުވި އެވެ.\nޔާމީންގެ ހައްގުގައި ކުރާ މަސައްކަތަކީ ގައުމީ ރޫހެއްގައި ކުރާ މަސައްކަތެއް ކަމަށާއި ޕީޕީއެމްގެ ފިކުރުގެ މައި ތަނބަކީ ޔާމީން ކަމަށެވެ. އަދި އަންނަ އަހަރަށް ލަފާކޮށް ސަރުކާރުން ހުށަހެޅި ބަޖެޓާ މެދު ސުވާލު އުފެދޭ ކަންކަން ކިތަންމެ ވަރަކަށް ހުއްޓަސް، އިދިކޮޅުން މަޖިލީހުގައި އެ ބަޖެޓަށް ވޯޓު ދިނީ ވެސް ޖަލުގައި ހުންނަވައިގެން ޔާމީން ނިންމެވި ނިންމެވުމަކުން ކަމަށް ވެސް ޣައްސާން ވިދާޅުވި އެވެ.\n"އެއީ ރައީސް ޔާމީން އިދިކޮޅުގައި ހުންނަވައިގެން ދެއްކެވި މިސާލާއި ވެރިކަމުގައި ދެއްވި އިރުޝާދާއި އަދި މިވަގުތު ހުރަގޭގައި ހުންނެވިއިރު ނިންމެވި ނިންމެވުމާ އެއްގޮތަށް ކުރި ކަމެއް." ޣައްސާން ވިދާޅުވި އެވެ.\nޕީޕީއެމްގެ ނައިބު ރައީސް އަދި މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް މިރޭގެ ރެލީގައި ވިދާޅުވީ ޔާމީން މިނިވަން ކުރަން ކުރަންޖެހޭ މަސައްކަތްތައް އިދިކޮޅު ކޯލިޝަނުން ހުއްޓާނުލާނެ ކަމަށާއި އެއީ ސަރުކާރުގެ ނުފޫޒު އޮވެގެން ކުރި ހުކުމެއް ކަމަށެވެ. އަދި ޔާމީން މިނިވަން ކުރުމަށް ފަހު މި ސަރުކާރަށް އެކަން ދައްކާނެ ކަމަށާއި ކުރިއަށް އޮތް އެއް މަސް ތެރޭގައި ޔާމީން ގެއަށް ބަދަލު ކުރާނެ ކަމަށް ވެސް ޝިޔާމް ވިދާޅުވި އެވެ.\n"އިރާދަކުރެއްވިއްޔާ މިއަދުން ފެށިގެން އެއް މަސް ދުވަސް ތެރޭގައި. ގިނަވެގެން ޖެނުއަރީ6ގެ ކުރިން އިރާދަކުރެއްވިއްޔާ ރައީސް ޔާމީން އަޅުގަނޑުމެން ޔާމީން ގެއަށް ބަދަލު ކުރާނަން." ޝިިޔާމް ވިދާޅުވި އެވެ.\nޝިޔާމް ވިދާޅުވީ މި ސަރުކާރުން ވެފައިވާ އެއްވެސް ވައުދެއް ފުއްދިފައިނުވާ ކަމަށާއި އަދި އަންނަ އަހަރުގެ ބަޖެޓްގެ ބޮޑު ބައެއް ހިލޭ އެހީގެ ގޮތުގައި ހޯދަން ހިމަނާފައިވާއިރު، އެއީ ކަންބޮޑުވާންޖެހޭ ކަމެއް ކަމަށް އޭނާ ވިދާޅުވި އެވެ. އަދި ދައުލަތުގެ ބަޖެޓުން އެއްވެސް ކަމެއް ރައްޔިތުންނަށް ޚަރަދު ނުކުރާ ކަމަށާއި ހުރިހާ ކަމެއް ކުރަނީ ބޭރު ގައުމުތަކުން ދޭ ހިލޭ އެހީން ކަމަށް ޝިޔާމް ވިދާޅުވި އެވެ.\n"ސަރުކާރުގެ މާލިއްޔާއިން ހޭދަކޮށްލައިގެން މިސްކިތެއް ސާފުކޮށްލާ ވަރެއް ނުވޭ. މިސްކިތެއްގެ ކާޕެޓް ބަދަލުކޮށްލެވޭ ވަރެއް ނުވޭ. ހަމަ މިދެންނެވި ގައުމުން މި ޖެހެނީ މިސްކިތްތަކުން ކާޕެޓް ބަދަލު ކުރަން." ޝިޔާމް ވިދާޅުވި އެވެ.\nއެ ރެލީގައި ވާހަކަ ދައްކަވަމުން އިދިކޮޅު ކޯލިޝަންގައި ހިމެނޭ ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ މި ސަރުކާރު އައުމަށް ފަހު އެންމެ ފުރަތަމަ ކުރި ކަމަކީ ޖުޑިޝަރީ ފުނޑާލުން ކަމަށާއި އިސްލާމީ ޝަރީއާ ކިޔަވައިގެން ތިއްބެވި ފަނޑިޔާރުން އެއް ފަރާތް ކުރަމުންދާ ކަމަށެވެ. އެކަން ކުރަމުންދަނީ ބޭރު ގައުމުތަކުން ބޭނުންވާ ގޮތަށް ކަމަށާއި އަދި މިހާރު ފަނޑިޔާރު ކަމަށް އައްޔަން ކުރަމުން ދަނީ ސަރުކާރުން ރުހޭ ބައެއް ކަމަށް ވެސް އަބްދުއްރަހީމް ވިދާޅުވި އެވެ.\n"ޚާއްސަކޮށް ސުޕްރީމް ކޯޓުގައި ތިއްބެވި އިސްލާމީ ޝަރީއާ ކިޔަވާ ވިދާޅުވެގެން ތިއްބެވި ހުރިހާ ފަނޑިޔާރުން މިހާރު ބޭރުކޮށް ނިމުނީ." އަބްދުއްރަހީމް ވިދާޅުވި އެވެ.\nއަބްދުއްރަހީމް ވިދާޅުވީ މިހާރު ފެނިގެންދަނީ ދީނާ އިލްމުވެރިންނަށް އަމާޒު ކުރަމުންދާ މަންޒަރު ކަމަށާއި އެތައް އިލްމުވެރިިންތަކެއް ހިމެނޭ ސަލަފް ޖަމްއިއްޔާ އުވާލަން ކުރާ މަސައްކަތަކީ އޭގެ ކަމެއް ކަމަށް އަބްދުއްރަހީމް ވިދާޅުވި އެވެ. އެއީ އިސްލާމްދީން ފޮހެލުމަށްޓަކައި އެހެން ބައެއް ގައުމުތަކުގައި ކޮށްފައި ހުރި ކަންކަން ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އިދިކޮޅު ފަރާތްތައް މެމްބަރު ޣައްސާން މައުމޫން (ތ. ގުރައިދޫ) ރައީސް އަބްދުﷲ ޔާމީން ޕްރޮގްރެސިވް ކޯލިޝަން


މެރިކަލްޗަރ މަސައްކަތުގެ ވިޔަފާރިކުރުމާއި، ހުއިފި ލަނޑާ ގަނެ ކައްކާ ހިއްކުމުގެ ވިޔަފާރިކުރުމަށް ބިން ކުއްޔަށް ދޫކުރުމާއި ގުޅޭ\nމިރަށު ބޮޑުތަކުރުފާނުމަގުގެ އިރުމަތީ ފަރާތުން، މަސް ކައްކާ ހިއްކުމާއި މަހުގެ ވިޔަފާރި ބޭނުންތަކަށް ދޫކޮށްފައިވާ2ބިމުގެ އުތުރުން، މެރިކަލްޗަރ މަސައްކަތުގެ ވިޔަފާރިކުރުމާއި، ހުއިފި ލަނޑާ ގަނެ ކައްކާ ހިއްކުމުގެ ވިޔަފާރި ބޭނުންތަކަށް 2000 އަކަފޫޓުގެ 2(ދޭއް) ބިން، 10 އަހަރު ދުވަހުގެ މުއްދަތަށް ކުއްޔަށް ދޫކުރުމަށް މިކައުންސިލުންވަނީ ނިންމާފައެވެ.\nމި ބިމަށް ކުރިމަތިލެވޭނީ ލ. ކަލައިދޫގެ އުމުރުން 18 އަހަރުން މަތީގެ ރަށްވެހިންނަށާއި، ލ. ކަލައިދޫގެ ރަށްވެއްސެއްގެ ނަމުގައި ރަޖިސްޓްރީކޮށްފައިވާ ކުންފުނިތަކަށާއި، ކޯޕަރޭޓިވްސްތަކަށާއި، ޕާރޓްނަރޝިޕްތަކަށާއި އަދި މިފަދަ ވިޔަފާރިއެއްކުރުމަށް އަމިއްލަ ފަރުދުންގެ ވިޔަފާރިއެއް ރަޖިސްޓްރީކޮށްފައިވާ ފަރާތްތަކަށެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 08 ޑިސެމްބަރ 2021 ވާ ބުދަ ދުވަހުގެ 13:00 އަށް މި އިދާރާއަށް ވަޑައިގެން މަޢުލޫމާތު ސާފުކުރުމަށްފަހު 13 ޑިސެމްބަރ 2021 ވާ ހޯމަ ދުވަހުގެ 13:00 އަށް މިއިދާރާއަށް ވަޑައިގެން އަންދާސީ ހިސާބް ހުށަހެޅުމަށް ދަންނަވަމެވެ.\nސުންގަޑި: 13 ޑިސެންބަރު 2021 13:00


Chelsea balikoh City thinvana ah - vNews.mv\nސިޓީ އާއި ޗެލްސީ ބައްދަލުކުރި މެޗުގެ ތެރެއިން --\nޗެލްސީ ބަލިކޮށް ސިޓީ ތިންވަނައަށް\nއިސްމާޢީލް ޝާހު (ކުޑަ ޝާހު) Manchester | 24 November 2019, 15:55\nއިނގިރޭސި ޕްރިމިއާ ލީގުގައި ރޭ ފަހަތުން އަރައި ޗެލްސީ 2-1 އިން ބަލިކޮށް ތާވަލުގެ ތިންވަނަ މަގާމަށް މެންޗެސްޓާ ސިޓީ ޖެހިލައިފި އެވެ.\nރޭގެ މޮޅާއެކު މެންޗެސްޓާ ސިޓީ ތިންވަނަ އަށް އެރީ 28 ޕޮއިންޓު ހަމަކޮށްގެންނެވެ. އަދި ކުރިން އެ މަގާމުގައި، 26 ޕޮއިންޓާ އެކު އޮތް ޗެލްސީ ވަނީ ހަތަރުވަނަ އަށް ވެއްޓިފަ އެވެ.\nރޭ ސިޓީގެ ދަނޑުގައި ކުޅުނު މެޗުގައި އެންމެ ފުރަތަމަ ގޯލް ޖަހާ ލީޑު ނެގީ ޗެލްސީންނެވެ. މެޗުގެ 21 ވަނަ މިނެޓުގައި ކޮވަސިޗް ދިން ބޯޅައަކުން މި ގޯލް ޖެހީ އެންގޯލޯ ކާންޓޭއެވެ. އެކަމަކު އޭގެ 8 މިނެޓު ފަހުން ސިޓީން ވަނީ ނަތީޖާ އެއްވަރުކޮށްފައެވެ. މި ގޯލް އެޓީމަށް ޖަހައިދިނީ ކެވިން ޑި ބްރޭނާ އެވެ. އަދި ފުރަތަމަ ހާފު ނިމުމުގެ ކުރިން 37 ވަނަ މިނެޓުގައި ރިޔާދު މަހުރޭޒް ވަނީ ރީތި ގޯލަކާއެކު ސިޓީއަށް ލީޑު ނަގައިދީފައެވެ.\nޕެލަސް އާއި ލިވަޕޫލް ބައްދަލުކުރި މެޗުގެ ތެރެއިން --\nލީގުގައި ރޭ ކްރިސްޓަލް ޕެލަސް 2-1 އިން ބަލިކޮށް ލިވަޕޫލުން ވަނީ އެއްވަނައިގައި މަގާމުގައި 8 ޕޮއިންޓުގެ ލީޑު ދަމަހައްޓާފައެވެ. މި މެޗުގައި އެންމެ ފުރަތަމަ ގޯލް ޖަހާ ލީޑު ނެގީ ލިވަޕޫލުންނެވެ. ދެވަނަ ހާފު ފަށައިގެން ހަތަރުވަނަ މިނެޓުގައި އެންޑީ ރޮބަޓްސަން ހުރަސްކޮށްދިން ބޯޅައަކުން މި ގޯލް ޖެހީ ފޯވާޑް ސަޑިއޯ މާނޭ އެވެ. އެކަމަކު 82 ވަނަ މިނެޓުގައި ވިލްފްރެޑް ޒަހާ ވަނީޕެލަސްއަށް ނަތީޖާ އެއްވަރު ކޮށްދީފައެވެ. މެޗުން ލިވަޕޫލް މޮޅުވީ އޭގެ2މިނެޓު ފަހުން ރޮބާޓޯ ފިރްމީނޯ ކާމިޔާބުކޮށްދިން ގޯލުންނެވެ.\nރޭގެ މޮޅާއެކު ލިވަޕޫލް އެއްވަނައިގައި އޮތީ 13 މެޗުން ހޯދި 37 ޕޮއިންޓާއެކު އެވެ. ތާވަލުގެދެ ވަނައިގައި 29 ޕޮއިންޓާއެކު އޮތީ ރަށުން ބޭރުގައި ރޭ ބްރައިޓަން އަތުން 2-0 އިން މޮޅުވި ލެސްޓާ ސިޓީ އެވެ.\nވެސްޓް ހޭމް އާއި ޓޮޓެންހަމް ބައްދަލުކުރި މެޗުގެ ތެރެއިން --\nމީގެ އިތުރުން ލީގުުގައި ރޭ ހޯސޭ މޮރީނިއޯ ޓޮޓެންހަމް ހޮޓްސްޕާސްއަށް އިރުޝާދުދިން ފުރަތަމަ މެޗުން ވެސްޓް ހޭމް ޔުނައިޓެޑް އަތުން 3-2 އިން އެޓީމު ވަނީ މޮޅުވެފަ އެވެ.\nމި މެޗުގައި ސޮން-ހެއުން މިން އާއި ލޫކަސް މޯރާ އަދި ހެރީ ކޭންގެ ގޯލްތަކުން ޓޮޓެންހަމް ލީޑު ނަގާފައި އޮއްވާ ވެސްޓް ހޭމް އަށް ތަފާތު ކުޑަކޮށްދިނީ ސްޓީވް ކުކް އާއި ސިމޮން ފްރަންސިސް އެވެ.\nރޭގެ މޮޅާއެކު ޓޮޓެންހަމް ވަނީ 17 ޕޮއިންޓާއެކު ނުވަވަނަ އަށް އަރާފައެވެ. އެކަމަކު 16 ޕޮއިންޓާ އެކު 10 ވަނައިގައި އޮތް މެންޗެސްޓާ ޔުނައިޓެޑް މިރޭ ޝެފީލްޑް ޔުނައިޓެޑް އަތުން މޮޅުވެއްޖެ ނަމަ ޓޮޓެންހަމް ވެއްޓޭނެ އެވެ.


ލޮބުވެތި މުސްލިމުންނޭވެ! ކުރިމަތިން ފެންނަމުންދާ މަންޒަރުތަކާއިމެދު ވިސްނާލާނެ ވަގުތެއް ނުވަނީހެއްޔެވެ؟ – DhiSalafiyyah\nޢާފިލުކަމުގެ ނިދިން ނިދާފައިވާ ދިވެހިންނޭވެ! ހަށިގަނޑުގައި މުސްލިމެއްގެ ލޭދައުރުވަމުންދާ ދިވެހިރައްޔިތެއްގެ ޙައިސިއްޔަތުން، ތިޔަލޮބުވެތި މުސްލިމުންގެ ކިބައިން އާދޭސްމިކުރަނީ އަޅުގަނޑުމެންގެ މާތްވެގެންވާ އިސްލާމްދީން ޙިމާޔަތްކުރުމަށް އަތުކުރި އޮޅާލުމަށެވެ. މި ޤައުމުގައި އެހެންދީނަކަށް ޖާގަ ނުދިނުމަށެވެ. އިސްލާމްދީނުގެ ނޫރުން އަޅުގަނޑުމެންނަށް ހިދާޔަތް ލިބުނުތާ ގާތްގަނޑަކަށް އަދި މިވީ 858 އަހަރެވެ. މި މާތް ނިޢްމަތުން އަޅުގަނޑުމެން މަޙްރޫމްކޮށްލުމަށް މީގެ އެތަކެއް އަހަރުތަކެއް ކުރިންވެސް މަސައްކަތްކޮށްފައިވެއެވެ. ޕޯޗުގީޒުންނާއި މާލާބާރީންނެވެ. ނަމަވެސް ހިތާމާއިއެކު ބުނެލަންއޮތީ މިއަދު އަޅުގަނޑުމެންގެ ރާއްޖެއިން އިސްލާމީ ވަޙްދާނިއްޔަތު ފޮހެލުމަށް މަސައްކަތް މިކުރަނީ އަޅުގަނޑުމެންގެ ތެރެއިން މުސްލިމުންކަމަށް ދަޢުވާކުރާ އެހެނަސް ހިތްތަކާއި ވިސްނުން ހުޅަނގުގެ ވައްޓަފާޅިޔަށް ގޮސްފައިވާ ދިވެހި ދަރިންތަކެކެވެ. އިސްލާމްދީނުގެ ޙުކުމްތަކަކީ މިޒަމާނަށް ނުފެތޭ ޙުކުމްތަކެއްކަމަށްބުނެ، ދީނުގައި އަންހެނުންނަށް ޙައްޤެއް ނުވާކަމަށް ދަޢުވާކޮށް، އިސްލާމްދީނަށާއި އެދީން އަޅުގަނޑުމެންނަށް ފޯރުކޮށްދެއްވި މާތްނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަށާއި އެކަލޭގެފާނުގެ ޞަޙާބީންނަށް ފުރައްސާރަކުރަމުންދާއިރު، ރާއްޖެއިން އިސްލާމްދީން ފޮހެލުމަށް މަސައްކަތްކުރަމުންދާ މީހުން އެބައިމީހުންގެ އަމިއްލަ ނަފްސަށް މަލާމާތްކުރާށެވެ. އިސްލާމްދީނަކީ ފުރިހަމަ ވެގެންވާ ކޮންމެޒަމާނަކަށް އަދި ކޮންމެތަނަކަށް އެކަށީގެންވާ އެއިލާހު ފުރިހަމަ ކުރައްވާފައިވާ ދީނެކެވެ. މި ދީނަށް އެއްވެސް އެއްޗެއް އުނިކޮށް އިތުރުކުރުމަކީ އެއްވެސް މީހަކަށް ލިބިގެންވާ ޙައްޤެއްނޫނެވެ! އެއީ ﷲ ތަޢާލާ އަށް އެކަނި ލިބިގެންވާ ހައްޤެކެވެ. މިއީ އެއިލާހުގެ ދީނެވެ. ﷲތަޢާލާ ވަޙީކުރައްވާފައި ވެއެވެ. ( الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا ۚ ) (އަލްމާއިދާ 3) މާނައީ: ” މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި ތިމަންރަސްކަލާނގެ ނިޢްމަތް، ތިޔަބައިމީހުންގެ މައްޗަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި، ތިމަންރަސްކަލާނގެ ރުހިވޮޑިގެންފީމެވެ. “. މިކަން ޤަބޫލްނުކުރެވޭ މީހުންގެ ވިސްނުމުގެ ކޮށިކަމާއެވެ. އިސްލާމްދީންނޫން އެހެންދީންތައް ފަތުރަން އެހާފޯރިޔެއް ހުރިނަމަ، މި ލޮބުވެތި ފަސްގަނޑު ދޫކޮށް އެހެން ތަނަކަށް އެކަންކުރަން ދާންވީނޫންތޯއެވެ. އިސްލާމްދީން ނޫން އެހެންދީނެއް އިޚްތިޔާރު ކޮށްފިނަމަ ތިބާޔަށް ގެއްލުންހުރީ ހަމައެކަނި މި ދުނިޔޭގައި ނޫންކަން ހަނދާންކުރާށެވެ. އަދި ކިއެއްތަ! އާޚިރަތުގައިވެސް ތިބާޔަށް ދެމިގެންވާގޮތުގައި ވޭންދެނިވި އަޒާބުހުރިކަމުގެ އުފާވެރިކަމުގެ ޚަބަރު ލިބިގަންނާށެވެ! ﷲ ތަޢާލާ ވަޙީކުރައްވާފައިވެއެވެ. (وَمَن يَبْتَغِ غَيْرَ الْإِسْلَامِ دِينًا فَلَن يُقْبَلَ مِنْهُ وَهُوَ فِي الْآخِرَةِ مِنَ الْخَاسِرِينَ ) (އާލް ޢިމްރާން 85 ). މާނައީ: ” ދީނެއްގެ ގޮތުގައި އިސްލާމްދީން ނޫން އެހެން ދީނެއް އެދޭމީހާ (ދަންނާށެވެ!) ފަހެ، އެމީހާގެ ކިބައިން (އެކަން) ޤަބޫލް ނުކުރައްވާ ހުށްޓެވެ. އަދި، އާޚިރަތުގައި އޭނާ ވާހުށީ، ގެއްލެނިވެގެންވާ މީހުންގެ ތެރެއިންނެވެ. “\nއިސްލާމްދީނުގެ ޝަރްޢީ ޢިލްމު ޙާޞިލް ކުރައްވައިގެން ތިއްބެވި ޢިލްމުވެރިންނޭވެ! ޢިލްމު ޙާޞިލްކުރައްވައިގެން އެޢިލްމާއި އެއްގޮތަށް ޢަމަލުނުކޮށް، އެ ވަންހަނާކުރާ މީހުންނަކީ ނަރަކަޔަށް ފުރަތަމަ އެއްލާލެވޭ މީހުންގެތެރެއިންވާ ބައެއްކަން ހަނދުމަފުޅު ނައްތާނުލައްވާށެވެ. އަޅުގަނޑުމެންގެ ދިވެހި ދަރިންނަށް ޙައްޤު ބަޔާން ކޮށްދެއްވާށެވެ. ދުނިޔޭގެ ޖަހާއި މަންޞަބާއި ލަދުވެތިކަމަށްޓަކައި ޙައްޤު ވަންހަނާ ނުކުރައްވާށެވެ. ތިޔަ ޢިލްމުވެރިންގެ ފާފަފުއްސެވުމަށް އެދި އުޑާއި ބިމުގައިވާހާ އެއްޗެއް ދުޢާކުރަމުންދާކަން ހަނދުމަފުޅުކުރައްވާށެވެ. ހަމަކަށަވަރުން ތިބޭފުޅުންނަކީ ނަބީބޭކަލުންގެ ވާރިޘުންގެ މަޤާމުގައި ތިއްބެވި ބޭފުޅުންނެވެ. ﷲ ތަޢާލާ ތިޔަޢިލްމުވެރިންގެ މާތްކަމާއި މަތިވެރިކަން ޤުރްއާނުގައި ޒިކުރު ކުރައްވާފައިވެއެވެ. ﷲ ތަޢާލާ ވަޙީކުރައްވާފައިވެއެވެ. (قُلْ هَلْ يَسْتَوِي الَّذِينَ يَعْلَمُونَ وَالَّذِينَ لَا يَعْلَمُونَ) ( ޒުމަރު9) މާނައީ: ” ކަލޭގެފާނު ވިދާޅުވާށެވެ! ދަންނަމީހުންނާއި، ނުދަންނަމީހުން ހަމަހަމަވާނެ ހެއްޔެވެ؟ “ އަދިވެސް ވަޙީކުރައްވާފައިވެއެވެ. (يَرْفَعِ اللَّـهُ الَّذِينَ آمَنُوا مِنكُمْ وَالَّذِينَ أُوتُوا الْعِلْمَ دَرَجَاتٍ ) ( މުޖާދަލާ 11 ) މާނައީ: ” ތިޔަބައިމީހުންގެ ތެރެއިން އީމާންވީ މީހުންނާއި، ޢިލްމު ލިބިގެންވާމީހުން ﷲ ދަރަޖަތަކަކަށް އުފުއްލަވާނެތެވެ. “ އަދިވެސް އެއިލާހު ވަޙީކުރައްވާފައިވެއެވެ. (إِنَّمَا يَخْشَى اللَّـهَ مِنْ عِبَادِهِ الْعُلَمَاءُ ) ( ފާޠިރު 28 ) މާނައީ: ” ﷲ އަށް ބިރުވެތިވާކަން ކަށަވަރީ، އެކަލާނގެ އަޅުންގެތެރެއިން ޢިލްމުވެރިންނެވެ. “ ރާއްޖޭގެ ޙާލަތު ދުވަހަކަށްވުރެ ދުވަހެއް ދަށްވަމުންދާއިރު، ތިޔަޢިލްމުވެރިންގެ އީމާންތެރިކަމަށް ލޮޅުމެއްވެސް ނާރަނީހެއްޔެވެ؟ އީމާންތެރިކަން ހިތުގެ އެންމެ އަޑީގައި ތަޅުލެވި ބަންދުކުރެވިފައި ވަނީހެއްޔެވެ؟ ޢިލްމުވެރިންގެ ޢިއްޒަތާއި ޤަދަރު މީސްތަކުންގެ ކުރިމަތީގައި ވެއްޔާއި މޮޑެލުމަށް މަސައްކަތްކުރާ ބަޔަކު ތިބިކަން ހަނދުމަފުޅުކުރައްވާށެވެ. ﷲ ތަޢާލާގެ ކިބައިން ރައްކާތެރިމަކަށް އެދި ޙައްޤުބަސް ބުނުމުގައި ސާބިތުވެ ފަސްޖެހިވަޑައިނުގެން ދެމިތިއްބަވާށެވެ. ބަދުރުގެ މައިދާނުގައި މުސްލިމުންގެ މަދު ބޭކަލުންކޮޅެއް، މުޝްރިކުންގެ 1000 މީހުންގެ މައްޗަށް ކާމިޔާބާއި ނަޞްރު ލިބުނީ ﷲ ތަޢާލާގެ ދީން މަތިވެރިކޮށް ފުރިހަމަ އީމާނުގައި ޖިހާދު ކުރެއްވީމާ ނޫންތޯއެވެ. ތިޔަޢިލްމުވެރިންވެސް ﷲ ގެ ދީނަށް ނަޞްރުދޭށެވެ. ﷲ ތަޢާލާ ވަޙީ ކުރައްވާފައިވެއެވެ. ( يَا أَيُّهَا الَّذِينَ آمَنُوا إِن تَنصُرُوا اللَّـهَ يَنصُرْكُمْ وَيُثَبِّتْ أَقْدَامَكُمْ )( މުޙައްމަދު7)މާނައީ: ” އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ ގެ ދީނަށް ނަޞްރު ދޭނަމަ، އެކަލާނގެ ތިޔަބައިމީހުންނަށް ނަޞްރު ދެއްވާނެތެވެ. އަދި އެކަލާނގެ ތިޔަބައިމީހުންގެ ފައިތިލަތައް ޘާބިތު ކުރައްވާނެތެވެ. “.


School thah hulhuvi iru aharemen thayyaaru tha? - vNews.mv\nވީނިއުސް 07 October 2020, 18:31\n"ކްލާހަށް ދަރިވަރުން ގެނެސްގެން ކިޔަވައިދިނީމާ ދަރިވަރުންނަށް އެތައް އެޑްވާންޑޭޖްތަކެއް އެބަ ލިބޭ،" މާލެ ސަރަހައްދުގެ ސްކޫލްތައް އަލުން ހުޅުވުމާއި އަތޮޅުތަކުގެ ސްކޫލްތަކުގައި ކިޔަވައިދޭ ގަޑި އިތުރު ކުރުމާބެހޭ މައުލޫމާތު ދެއްވަމުން އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވިއެވެ.\nމިނިސްޓަރު ވިދާޅުވި ގޮތުގައި، އޮންލައިން ކްލާސްތަކުން ނުލިބޭ އެތައްކަމެއް ދަރިވަރުން ސްކޫލަށް ހާޒިރުވުމުން ލިބެއެވެ. ޑރ. އައިޝަތު އަލީ ވިދާޅުވީ، ސްކޫލްތައް ބަންދުކޮށްފައި ހުރުމަކީ ކަންބޮޑުވެވަޑައިގަންނަވާ ކަމެއް ކަމަށެވެ. ހާއްސަކޮށް، އެންމެ ބޮޑު ކަންބޮޑުވުމަކީ، މިނިސްޓަރު ފާހަގަކުރެއްވި ގޮތުގައި، އެކަމުގެ އަސަރު ދަރިވަރުންގެ ކިޔެވުމާއި އެހެނިހެން ކަންކަމަށްވެސް ކުރަމުން ދިއުމެވެ. އެގޮތުން، ދަރިވަރުންގެ ކިޔެވުމަށް ކޮށްފައިވާ އަސަރު ދެނެގަތުމަށް ކުރަމުން އަންނަ ދިރާސާއިން މިހާރުވެސް އެނގިފައިވާ ގޮތުގައި ދަސްކުރުމުގެ ބާރު ވަނީ ދަށަށް ދާން ފަށާފައެވެ.\nސްކޫލްތައް ހުޅުވައިގެން ކިޔަވައިދިނުން ކުރިއަށް ގެންދެވޭނެ މާހައުލެއް އުފެއްދުމުގެ މުހިއްމުކަން މިނިސްޓަރުގެ އެ ވާހަކައިން އެނގެއެވެ. ދެވަނަ ފަހަރަށް ބަންދުކުރުމަށް ފަހު މާލޭގެ ސްކޫލްތަކުގެ މަތީ ގްރޭޑްތަކަށް އަލުން ކިޔަވައިދޭން ފަށާފައިވާއިރު، މިއީ ވިސްނާލުން މުހިއްމު ނުކުތާއެކެވެ. ކޮވިޑް-19 ފެތުރޭތީ ސްކޫލްތައް ބަންދުކުރުމަށް ފަހު މާލޭގެ ސްކޫލްތަކުގެ މަތީ ގްރޭޑްތަކުގެ ކިޔެވުން ފުރަތަމަ ފެށި މަޑުމަޑުން ގްރޭޑްތައް އިތުރުކުރަމުން ގެންދިއުމުގެ ޕްލޭނަކާ އެކުގައެވެ. އެކަމަކު، އެގޮތަށް ކަންތައް ނުވީ އޮގަސްޓްމަހު ރާއްޖޭގައި ކޮވިޑް ފެތުރުން ގާތްގަނޑަކަށް ކޮންޓްރޯލުން ނެއްޓިގެން ދިއުމުންނެވެ.\nފަސް އެނބުރި ބަލާލައި، އެފަހަރު އެގޮތަށް ކަންތައް ދިމާވާން މެދުވެރިވި ސަބަބުތަކާމެދު ވިސްނައި ފިކުރު ހިންގާލުން މުހިއްމެވެ. އަލުން ސްކޫލްތައް ހުޅުވައި ގްރޭޑަކަށް ފަހު ގްރޭޑެއްގެ ދަރިވަރުން ސްކޫލަށް ގެންދިއުމަށްޓަކައި ފަހި މާހައުލެއް އުފެއްދުމަށެވެ. ދަރިވަރުންގެ ކިޔެވުމާއި ވިސްނުމުގެ ގާބިލުކަމަށް ކުރާ ނޭދެވޭ އަސަރު ކުޑަކުރުމަށެވެ.\nމިދިޔަ އޮގަސްޓްމަހު ރާއްޖޭގައި ކޮވިޑްގެ ހާލަތު ކޮންޓްރޯލުން ނެއްޓިގެން ދިޔައީ އަހަރެމެންގެ އުޅުން ބެހެއްޓުނު ގޮތުންނެވެ. ގްރޫޕް ހައިގެން މަސްދަތުރުތަކާއި ޕިކްނިކްތައް ދާން ފެށުމުންނެވެ. ޕާޓީކަށް މީހުން ތަންތަނަށް ޖަމާވާން ފެށުމުންނެވެ. ކެފޭ ރެސްޓޯރެންޓްތަކަށާއި ޓޭކަވޭ ހިދުމަތް ދޭ ތަންތަން ފުރިބާރުވެ، އެ ތަންތަނުގައި ގިނަ އަދަދެއްގެ ބަޔަކު ވަގުތު ހޭދަކުރަން ފެށުމުންނެވެ. ބޭރުގައި އުޅޭއިރު ބަހައްޓަންޖެހޭ ގައިދުރުކަން ނުބެހެއްޓޭ ގޮތަށް އެއްވުންތައް ބާއްވަން ފެށުމުންނެވެ. ރާއްޖެއިން ފުރަތަމަ ކޮވިޑް ފެނުނު ދުވަސްވަރު އެބަލި ކޮންޓްރޯލްކުރަން އެންމެން ދިން ސަމާލުކަން މަޑުމަޑުން ގެއްލިގެން ގޮސް، ކޮވިޑްގެ މަތިން އަހަރެމެން ހަނދާން ނައްތާލުމުންނެވެ.\nއަނެއްކާވެސް ސްކޫލްތައް ހުޅުވާލިއިރު އަހަރެމެން މިތިބީ އެކަމަށް ތައްޔާރަށްތޯ އަމިއްލައަށް ވަޒަންކޮށްލަން އެބަ ޖެހެއެވެ. ކޮވިޑުން ރައްކާތެރިވުމަށްޓަކައި ބަހައްޓަންޖެހޭ ހަމަތައް ހިފެހެއްޓޭ މިންވަރު ވަޒަންކޮށްލަން އެބަ ޖެހެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މީގެ ހަފްތާއެއްހާ ދުވަސްކުރިން ވެސް ކަންބޮޑުވުމާއެކު ބުނެފައިވަނީ، ބަލި ފެތުރުމަށް މަގުފަހިވާ ކަންތައްތައް މުޖުތަމައުގެ ތެރެއިން ވަރަށް ބޮޑަށް ފެންނަމުންދާ ކަމަށެވެ. އެގޮތުން، އާއްމު ހިދުމަތްދޭ ތަންތަނުގައި އެޗްޕީއޭގެ ގައިޑްލައިންތަކާ އެއްގޮތަށް އަމަލުކުރަމުން ދޭތޯ ނުވަތަ ނުދޭތޯ ބެލުމަށްޓަކައި ކުރިއަށްގެންދާ އިންސްޕެކްޝަންގެ ހަތަރުވަނަ ބުރުގައި ފެނުނު ކަންތައްތަކުގެ ތަފްސީލް ދެއްވަމުން ހެލްތު އިމަޖެންސީ އޮޕަރޭޝަން ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވެފައިވަނީ، އިންސްޕެކްޓްކޮށްފައިވާކަން ދައްކައި އޮޅުވައިލުމަށް އަމިއްލައަށް ސްޓިކާ ޖަހާފައިވާ ބައެއް ތަންތަންވެސް ފާހަގަކުރެވިފައިވާ ކަމަށެވެ.\n"އަޅުގަނޑުމެންގެ ގައިޑްލައިންތަކާ އެއްގޮތަށް ހުރި ކަމަށް ފާހަކުރެވޭ ތަންތަނަށްދޭ ސްޓިކާ އަމިއްލައަށް އެބޭފުޅުން ތައްޔާރުކުރައްވައިގެން އިންސްޕެކްޓް ނުކުރަނީސް ތަތްކޮށްފައި އެބަހުރި،"\nދެން ފާހަގަކުރެވިފައި ވަނީ، ޑރ. ނަޒްލާ ވިދާޅުވެފައިވާ ގޮތުގައި، ހަމައެކަނި އިންސްޕެކްޓްކުރާ ގަޑީގައި ކަންތައްތައް ރަނގަޅަށް ބަހައްޓާފައި އެހެން ވަގުތުތަކުގައި ރައްކާތެރިކަމުގެ އުސޫލުތަކަށް އަމަލު ނުކުރާ މައްސަލައެވެ.\nމި ދެކަމުންވެސް ދޭހަވަނީ އެއް ކަމެކެވެ. އެއީ މިފަދަ ހައްސާސް ކަމެއްގައިވެސް އަމިއްލަ ނަފުސަށް ތެދުވެރި ނޫން ބަޔަކު މުޖުތަމައުގައި އެބަތިބި ކަމެވެ. މިއީ މިފަދަ ބަލިމަޑުކަމެއްގެ ތެރޭގައިވެސް އަހަރެމެންގެ ވިސްނުމާއި އަމަލުތައް ގޮސްފައިވާ ހިސާބެވެ!\nސްކޫލްތައް ހުޅުވަން އަހަރެމެން ތައްޔާރުތޯ ކުރާ ސުވާލާ މިކަންތައްތަކާ ގުޅެނީ ކިހިނެތްހޭ ހިތަށް އަރައިފާނެ އެވެ. އެކަމަކު، މިއީ ވަރަށް ބޮޑަށް ގުޅިލާމެހިފައިވާ ދެ ކަންތައްކަން ރަނގަޅަށް ވިސްނާލައިފިނަމަ އެނގޭނެއެވެ. ސްކޫލްތަކުގެ ދަރިވަރުންވެސް ދިރިއުޅެނީ މި ކުޑަކުޑަ މުޖުތަމައުގެ ތެރޭގައެވެ. ހިނގަނީ އެއް މަގުތަކަކުންނެވެ. ދަނީ އެއް ތަންތަނަށެވެ. އެ ދަރިވަރުންގެ މައިންބަފައިން ނުވަތަ ބެލެނިވެރިންވެސް ހިމެނޭނީ އުސޫލުތަކަށް އަމަލު ނުކުރާ ފިހާރަތަކާއި ކެފޭތަކަށް ޒިޔާރަތްކުރަން ތިބި ރައްޔިތުންގެ ތެރޭގައެވެ. މީގެ މާނައަކީ، ގޭތެރެއިން ދަރިވަރުންނަށް ކޮވިޑް ޖެހުމުގެ މަގު ފަހިވުމެވެ. ބޭރުގައި އުޅޭ އުޅުމުގެ ތެރޭގައިވެސް އެކުދިންގެ ހަށިގަނޑަށް ވައިރަސްގެ އަސަރު ކުރުމުގެ ފުރުސަތު އޮތްކަމެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، މާލޭގެ ސްކޫލްތައް ފުރަތަމަ ފަހަރު ހުޅުވިއިރުވެސް ސްކޫލްތަކުގައި ވަރުގަދަ ސަމާލަތީ ފިޔަވަޅުތަކެއް އެޅި ކަމަށެވެ. އެ ފަހަރުގެ ތަޖުރިބާއަކީ ސްކޫލްތަކުގެ ތެރެއިން ކޮވިޑް ފެތުރިގެން ނުދިއުމެވެ.\nޑރ. ނަޒްލާވެސް ވިދާޅުވި ގޮތުގައި، އޭރުގައި ދަރިވަރުންނާއި ޓީޗަރުންނަށް ސްކޫލްތެރެއިން ވައިރަސް އެރުމުގެ ކޭސްތަކެއް ފާހަގަވެފައެއް ނެތެވެ.\n"އަޅުގަނޑުމެންނަށް ހަމަ މަދު ކޭސްއެއް، ކޮމިއުނިޓީ ތެރޭގައި ބަލި އުޅޭތީ، ފެނުނު ކޮންމެވެސް ވަރަކަށް ކުދިން އަދި ޓީޗަރުންވެސް ޕޮޒިޓިވިތަން. އެކަމަކު، އެއީ ސްކޫލްތެރެ އިން ޓްރާންސްމިޓްވެގެންނެއް ނޫން،"\nޑރ. ނަޒްލާ ވިދާޅުވި ގޮތުގައި، ކުރިން ސްކޫލްތައް ހުޅުވިއިރު ކޮވިޑަށް ޕޮޒިޓިވްވި ޓީޗަރުންނާއި ދަރިވަރުންގެ ވެސް ކޮންޓެކްޓުންގެ ކެޓަގަރީއަށް ފެތޭ ބަޔަކު ސްކޫލްތަކުގައި ނެތެވެ. މީގެ މާނައަކީ، ސްކޫލްތަކުގައި ރައްކާތެރިކަމުގެ ފިޔަވަޅުތައް ފުރިހަމައަށް ތަންފީޒުވެފައި އޮތުމެވެ.\nސްކޫލްތަކުގައި އަޅާފައިވާ ރައްކާތެރިކަމުގެ ފިޔަވަޅުތަކުގެ ތެރޭގައި ދަރިވަރުންނާއި ޓީޗަރުން ސްކޫލަށް ވަނުމުގެކުރިން ހުން ބެލުމާއި އަތް ސެނިޓައިޒްކުރުން ހިމެނެއެވެ. ކްލާސްތަކުގެ ތެރޭގައި ދަރިވަރުން އިށީނދެ ތިބޭ އެރޭންޖްމަންޓާއި ޓީޗަރުން ކިޔަވައިދިނުމުގައި ކްލާސް ތެރޭގައި އަމަލުކުރާ ގޮތްތައްވެސް ހުރީ ގައިދުރުކަމަށް މަގުފަހިވާނެ ގޮތަށެވެ. އެހާ ފަރުވާތެރިވެގެން ދަރިވަރުން ސްކޫލްތަކަށް ގެންދާއިރު ގޭތެރޭގެ މާހައުލާއި ބޭރުތެރެވެސް އެގޮތަށް ތައްޔާރުވާން ޖެހެއެވެ. ދަރިވަރުންނާ މުއާމަލާތްކުރަންޖެހޭ އެންމެންވެސް ފަރުވާތެރިވެ، ރައްކާތެރިކަން އިސްކުރަން ޖެހެއެވެ.\nއެހެން ނޫނީ ސްކޫލަށް ގެންދާ ގްރޭޑްތައް އިތުރުކުރުމުގެ ބަލުގައި ސްކޫލްތައް އަނެއްކާވެސް ބަންދުކުރަން ޖެހިދާނެއެވެ. އެއީ ދަރިވަރުންނަށް ލިބޭނެ ވަރަށް ބޮޑު ގެއްލުމެކެވެ. އަހަރެމެންގެ ޅަޖީލުގެ ކުރިމަގަށް އެޅޭނެ ބޮޑު ހުރަހެކެވެ. އެކަން އެގޮތަށް ވިޔަ ނުދިނުމުގެ ހުރިހާ ބާރެއް އޮތީ ހަމަ އަހަރެމެންގެ އަތްމަތީގައެވެ!


61 ކިލޯގެ ހެރޮއިންގެ މައްސަލައިގައި 11 މީހަކަށް ދައުވާކުރަން ހުށަހަޅައިފި – Haftha\nThu, 28 May, 2020, 5:37 pm\n61 ކިލޯގެ މަސްތުވާތަކެތީގެ މައްސަލައިގައި ހައްޔަރުކުރި މީހުން --- ފޮޓޯ: ޕޮލިސް\n61 ކިލޯގެ ހެރޮއިންގެ މައްސަލައިގައި 11 މީހަކަށް ދައުވާކުރަން ހުށަހަޅައިފި\nމިދިޔަ މާޗް މަހު ފުލުހުން ހިންގި އޮޕަރޭޝަނެއްގައި އަތުލައިގެން 61 ކިލޯގެ މަސްތުވާތަކެތީގެ މައްސަލައިގައި 11 މީހަކަށް ދައުވާކުރަން ޕްރޮސެކިއުޓާ ޖެނެރަލްގެ އޮފީހުން ކްރިމިނަލް ކޯޓަށް ހުށަހަޅައިފި އެވެ.\nމިދިޔަ މާޗް މަހުގެ 20 ވަނަ ދުވަހު ފުލުހުން އެ އޮޕަރޭޝަން ހިންގީ ގ. ބޮއިލިންފިޝް އަހުމަދު ވިސާމާއި އިތުރު ބަޔަކު ގުޅިގެން ފުޅާ ދާއިރާއެއްގައި ރާއްޖެ އަށް މަސްތުވާތަކެތި އެތެރެކޮށް ޓްރެފިކް ކުރާ ކަމަށް ލިބުނު އިންޓެލިޖެންސް މައުލޫމާތަކާ ގުޅިގެންނެވެ.\nއެ މައްސަލާގައި 11 މީހަކު ހައްޔަރުކުރިއިރު އެ މީހުން މަސްތުވާތަކެތި ބަލައި ދިޔަ އިރުއަލިމަސް ދޯނީގެ އިތުރުން މާލެ އާއި ހުޅުމާލެއިން ހަތަރު ގެއެއް ބަލައި ފާސްކޮށް 61 ކިލޯގެ ހެރޮއިން ހޯދާފައިވެއެވެ. ޕޮލިސް ކޮމިޝަނަރު މުހައްމަދު ހަމީދު ވިދާޅުވި ގޮތުގައި އެ ތަކެތީގެ އަގު 72 މިލިއަން ރުފިޔާއަށް އަރާނެ އެވެ.\nއޭގެ އިތުރުން މަސްތުވާތަކެތީގެ ވިޔަފާރިކޮށްގެން ހޯދާފައިވާ ކަމަށް ތުހުމަތު ކުރެވޭ ގިނަ އަދަދެއްގެ ފައިސާ ވެސް އެ މައްސަލައާ ގުޅިގެން ފުލުހުން ހޯދާފައިވެ އެވެ.\nޕީޖީ އޮފީހުން ބުނީ، އެ މައްސަލައިގައި ތުހުމަތުވާ 11 މީހަކަށް ދައުވާކުރުމަށް ކްރިމިނަލް ކޯޓަށް ހުށަހަޅާފައިވާ ކަމަށެވެ. ނަމަވެސް އެ މައްސަލައާ ގުޅިގެން އެ 11 މީހުންނަށް ކުރަނީ ކޮންކޮން ދައުވާއެއް ކަމެއް ނޭނގެ އެވެ.\nއެ މައްސަލާގައި ހައްޔަރުކޮށްފައިވާ 11 މީހުންގެ ވަނަވަރު ފުލުހުން ވަނީ އާންމުކޮށްފައެވެ. އެ އެންމެންނަކީ ވެސް މަސްތުވާތަކެއްޗާއި އެހެނިހެން މައްސަލަތަކުގެ ކުށުގެ ރެކޯޑް އޮތް ބައެކެވެ.\n– އަހުމަދު ވިޝާމް/ ގ. ބޮއިލިންފިޝް\n– މުހައްމަދު ހަމީދު/ ގދ. ރަތަފަންދޫ، ގުލްދަސްތާގެ\n– މުހައްމަދު މާއިޝް/ މ. މާކޮޅު\n– މުހައްމަދު ޝާމިން/ މއ. ވިރާހު\n– އަހުމަދު ޝިފާޒް/ ހުޅުމާލޭ ފްލެޓް 06ޖީ4\n– އަބްދުﷲ ޝާމް/ މއ. ބޯޅަކިންކިރިމާގެ\n– ހުސައިން ސުނާޒް/ މ. މުލި، ސޯސަންވިލާ\n– ސައުދުﷲ ރަޝީދު/ މ.ކެޕްރިކޯން\n– މުހައްމަދު ނަޝީދު/ މ.މުލި، ހުދުފިނިފެންމާގެ\n– މުހައްމަދު މާއިދު/ މ. ކޮޅުފުށި، އޯޝަންވިއު\n– މުހައްމަދު ރިޟްވާން އިބްރާހިމް/ މ. މުލި، މުސްތަރީގެ


Negative comment thakun hiyvaru libigen Deepika gym ah\nނެގެޓިވް ކޮމެންޓްތަކުން ހިތްވަރު ލިބިގެން ދީޕިކާ ޖިމްއަށް\nހިންދީ ޑްރާމާ ސީރީސްއިން ފޭނުންގެ މަގުބޫލުކަން ހޯދާފައިވާ ދީޕިކާ ސިންގ ބުނީ އޭނާ ޖިމްއަށްދިއުމަށް ހިތްވަރަކަށްވީ ލިބުނު ނެގެޓިވް ކޮމެންޓްތަކުގެ ސަބަބުން ކަމުގަ އެވެ.\nދީޕިކާ އީޓައިމްސް ޓީވީގައި ވާހަކަ ދައްކަމުން ބުނީ އޭނާގެ ދަރިފުޅު ސޯހަމް ވިހެއުމަށް ފަހު 73 ކިލޯ އަށް ބަރުދަން އިތުރުވި ކަމަށެވެ. އަދި އޭނާ ދޭތެރެ ދޭތެރެއިން ސޯޝަލް މީޑިއާގައި އަމިއްލަ ފޮޓޯ އަޕްލޯޑް ކުރާ ކަމަށާއި އުފަން ދުވަހު އަޕްލޯޑް ކުރި ފޮޓޯ ތަކަށް މީހުން އެވެސް ވިސްނުމެއް ނެތި ފާޑު ފާޑު ކޮމެންޓް ކުރި ކަމަށެވެ.\nބައެއް މީހުން ބުނަމުންދިޔައީ އޭނާ ކަހަލަ މަޝްހޫރު އެކްޓްރެސް އެއް މިހާރު ހުރި ގޮތް ވިސްނާލުމަށާއި އޭނާއަށް ދެން އެއްވެސް ރޯލަކުން ޖާގަ ނުލިބޭނެ ކަމަށެވެ. އެއްވެސް ޑައިރެކްޓަރަކު އޭނާއެކު މަސައްކަތް ކުރަން މިހާރުބޭނުން ނުވާނެ ކަމަށެވެ.\nއޭނާ ބުނީ އެ ނެގެޓިވް ކޮމެންޓް ތަކުން ހިތްވަރު ހޯދައިގެން ގަވައިދުން ޖިމްއަށް ދާން ފެށި ކަމަށެވެ. ނަމަވެސް އެ ނެގެޓިވް ކޮމެންޓްތަށް ވަރަށް ސީރިއަސް ކޮށް ނެގިން ކަމަށެވެ. އަދި އެ ނެގެޓިވް ކޮމެންޓް ތަކުގެ ސްކުރީން ސޮޓް ނެގުމަށްފަހު ފޯނުގެ ވޯލް ޕޭޕަރ ގައިވެސް ބެހެއްޓި އެވެ.\nއެވެސްދުވަހެއްގައި ޖިމްއަށްދާހިތް ނުވެއްޖެ ނަމަ އެ މެސެޖްތައް ފެނުމުން ހިތްވަރު ލިބޭ ކަމަށެވެ. ޖިމްގެ ކަސްރަތުގެ އިތުރުން ޑައިޓްވެސް ކުރިކަމަށް ދީޕިކާ ބުންޏެވެ.\nއޭނާ ދެކޭގޮތުގައި މަންމައަކަށް ވުމަކީ ފިލްމީ ދާއިރާ ދޫކޮށްލަން ޖެހޭ ސަބަބެއް ނޫން ކަމަށެވެ.


Dh. Meedhoogai aadhaya hilaafah fenbodu vejje | Mihaaru\nދ. މީދުއަށް ބޯކޮށް ވާރޭ ވެހި ފެންބޮޑުވެފައި: ރަށުގެ ހާލަތު ނާޒުކު\nދ. މީދޫގައި އާދަޔާހިލާފަށް ފެންބޮޑުވެ، ހާލުގައި ޖެހިއްޖެ\n30 ނޮވެމްބަރ 2017 - 13:12 27 comments\nރާއްޖެއަށް މިހާރު ކުރަމުން ދާ ވިއްސާރައިގައި ދ. މީދުއަށް ބޯކޮށް ވާރޭވެހި، އާދަޔާހިލާފަށް މިއަދު ފެންބޮޑުވެއްޖެ އެވެ. އަދި ބައެއް ގޭގޭގެ މީހުން ހާލުގައި ޖެހިފައިވާ ކަމަށް، ކައުންސިލުން ބުނެ އެވެ.\nމީދޫ ކައުންސިލުން ބުނީ ރޭ ފަތިހު ބޯކޮށް ވެހެން ފެށި ވާރޭ ހުއްޓާލީ މީގެ އިރުކޮޅެއް ކުރިން ކަމަށެވެ. އޭރު ރަށުގެ މަގުތަކުގައި ތިން ފޫޓަށް ފެންބޮޑުވެފައި ވާއިރު، ބައެއް ގެތަކަށް ވެސް ގެއްލުންވެފައިވާ ކަމަށް ކައުންސިލުން ބުންޏެވެ.\nމީދޫ ސްކޫލުގެ ކްލާހެއްގެ ތެރޭގައި ފެންބޮޑުވެފައި\n"މީގެ ކުރިން ވެސް މި ރަށުގައި ފެންބޮޑުވޭ. އެކަމަކު ދުވަހަކު ވެސް މިހާ ބޮޑަކަށް ފެންބޮޑެއް ނުވޭ،" މީދޫ ކައުންސިލް މެމްބަރު މުހައްމަދު ތައުފީގު ވިދާޅުވި އެވެ.\nއޭނާ ވިދާޅުވި ގޮތުގައި ފެންބޮޑުވެ، ގޭގެއަށް ފެން ވަދެ ހިފާ ގެންގުޅޭ ތަކެއްޗަށް ވެސް ވަނީ ގެއްލުން ލިބިފަ އެވެ. އަދި ޖަންކްޝަންތަކާއި ފާހާނާތައް ވެސް "އޯވާފްލޯ"ވެ، އެތަންތަނުން ނަޖިސް ފެން އަރަމުންދާ ކަމަށާއި އެހެންވެ، ރަށުތެރެ އޮތީ ނާޒުކު ހާލަތެއްގައި ކަމަށް ތައުފީގް ވިދާޅުވި އެވެ.\n"ގިނަ ގޭގޭގައި ކައްކާ ނުކެވޭ. ހިފާ ގެންގުޅޭ ގިނަ ތަކެއްޗަށް ވަނީ ގެއްލުން ލިބިފައި. ވަރަށް އެހެން ކަހަލަ ހާލަތެއްގައި މިތިބީ،" އޭނާ ވިދާޅުވި އެވެ.\nމީދޫގެ މަގެއްގެ މަތިން ކުދިންތަކެއް ދުވެފައި ދަނީ\nގޭގެއަށް ފެން ވަނަ ނުދިނުމަށް، ގޭގޭގެ ދޮރުމަތީގައި ވެލި ބަސްތާތައް މިހާރު އަންނަނީ ޖަހަމުންނެވެ. އަދި ސިފައިން ވެސް އެ ރަށަށް ގޮސް، ޕަމްޕު ޖަހައިގެން ފެން ހިއްކުމުގެ މަސައްކަތް އަންނަނީ ކުރަމުންނެވެ. އެކަމަކު އަދި ހާލަތު މުޅިން ހަމައަކަށް ނޭޅޭ ކަމަށް ކައުންސިލުން ބުންޏެވެ.\nތައުފީގު ވިދާޅުވި ގޮތުގައި އެހާ ބޮޑަށް ރަށުގައި ފެންބޮޑުވީ، ރަށުގެ ބޮޑު ބައެއް ހިއްކާފައި އޮތް އިރު، އެ ފަސްގަނޑު އުސްވުމުންނެވެ. މީދޫގެ ދެބައިކުޅަ އެއްބަޔަަށް ވުރެ ބޮޑު ބައި ހިއްކާފައި އޮތްއިރު، އެތަނަށް އެޅޭ ހުރިހާ ފެނެއް ޖަމާވަނީ މީހުން ދިރިއުޅޭ ސަރަހައްދަށެވެ.\nމީދޫ ސްކޫލު ސަރަހައްދުގައި ފެންބޮޑުވެ ބައެއް ތަކެއްޗަށް ގެއްލުން ލިބިފައި\nމީދުއަށް އަދިވެސް މޫސުމް ވަރަށް ގޯހެވެ. އެހެންވެ، އަދިވެސް ވާރޭ ވެހި، ފެންބޮޑުވާނެތީ ރަށުގެ ރައްޔިތުން ތިބީ "އެލާޓު"ގައި ކަމަށް ތައުފީގު ވިދާޅުވި އެވެ.\nރާއްޖެއަށް މިހާރު ކުރަމުން ދާ ވިއްސާރައަކީ ސްރީ ލަންކާ ކައިރީގައި އުފެދިފައިވާ ކޮޅިގަނޑުގެ އަސަރު ކަމަށް މޫސުމާ ބެހޭ އިދާރާއިން ވަނީ ބުނެފަ އެވެ. އަދި ރާއްޖޭގެ އުތުރާއި މެދު ރާއްޖެ ތެރޭގެ އަތޮޅުތަކަށް މޫސުމް ގޯސްވާނެ ކަމަށް އެތަނުން ބުނެފައިވެ އެވެ.\nއިތުރު ލިޔުންތައް މޫސުން ފެންބޮޑުވުން ވާރޭ ދ. މީދޫ\nތިމަރަފުށީގައި ފެންބޮޑުވެ ގެއްލުންތަކެއް ލިބިއްޖެ\nރަތަފަންދޫގައި ފެންބޮޑުވެ، ބައެއް ތަންތަނަށް ގެއްލުން\nބައެއް ރަށްރަށަށް ކާޑާއި ގޭސް ފޯރުކޮށްދޭން ފަށައިފި


Nepal ah boat vettunee pilot jazubaathugai jehifai inumun | Mihaaru\nނޭޕާލަށް ބޯޓު ވެއްޓުނީ ޕައިލެޓް ޖަޒުބާތުގައި ޖެހިފައި އިނުމުން\nވެއްޓުނު ބޯޓުގެ ޕައިލެޓް އާބިދު ސުލްތާން އަދި ކޯ-ޕައިލެޓް\n29 ޖެނުއަރީ 2019 - 13:25\nޑާކާ (ޖެނުއަރީ 29) - ނޭޕާލުގެ ކަތުމަންޑޫ އެއާޕޯޓަށް ޖައްސަން އުޅެނިކޮށް މިދިޔަ މާޗް މަހު ޔޫއެސް-ބަންގްލާ އެއާލައިނުގެ ބޯޓު ވެއްޓުނީ ޕައިލެޓް އާބިދު ސުލްތާން ވަރަށް ބޮޑަށް "ޖަޒުބާތުގައި ޖެހިފައި އިނުމުން" ކަމަށް އެ ހާދިސާގެ އެންމެ ފަހުގެ ރިޕޯޓުގައި ބުނެފި އެވެ.\nމާޗް 12 ވަނަ ދުވަހު ކަތުމަންޑޫގެ ޓްރިބުވަން އިންޓަނޭޝަނަލް އެއާޕޯޓަށް ޖައްސަން އުޅުނު ބޯޓު ވަނީ ރަންވޭ މަތިން ކަހާލައިގެން ގޮސް ޖެހިގެން އޮތް ފުޓުބޯޅަ ދަނޑަކަށް ވެއްޓިފަ އެވެ. ބޯޓުގައި އަލިފާން ރޯވެ މަރުވި 51 މީހުންގެ ތެރޭގައި ޕައިލެޓާއި ކޯ-ޕައިލެޓް ވެސް ހިމެނެ އެވެ. އެ ހާދިސާ އިން ވަނީ 20 މީހުން ސަލާމަތްވެފަ އެވެ. ސަލާމަތްވި މީހުންގެ ތެރޭގައި ނޭޕާލުގައި ޑޮކްޓަރުކަން ކިޔާ ދިވެހި ކުއްޖަކު ވެސް ހިމެނެ އެވެ.\nބޯޓު ވެއްޓުނީ އެއާ ޓްރެފިކް ކޮންޓްރޯލާ ކޮމިއުނިކޭޓް ކުރުމުގެ މައްސަލައަކުން ކަމަށް އެންމެ ފުރަތަމަ ގަބޫލް ކުރެވުނެވެ. ނަމަވެސް ތަހުގީގު ޓީމުން މިހާރު ބުނަނީ ޕައިލެޓް އިނީ "އަނގަ ގަދަވެފައި" ކަމަށާއި އޭނާ ދިޔައީ ބޯޓުގެ ކްރޫންނަށް ވަރަށް ގިނައިން ވާހަކަ ދައްކަމުން ކަމަށެވެ. އަދި ކޮކްޕިޓް ތެރޭ ޕައިލެޓް ސިނގިރޭޓް ބުއި ކަމަށް ވެސް ބުނެފައިވެ އެވެ. ރިޕޯޓުގައި ބުނެފައި ވަނީ ޕައިލެޓަށް އެހެން ދިމާވީ ސްޓްރެސްގެ ސަބަބުން ކަމަށެވެ.\nބޯޓު ވެއްޓުމާ އެކު ވަނީ އަލިފާން ރޯވެފައި. --ފޮޓޯ: ގެޓީ އިމޭޖަސް\nނޭޕާލުގެ އެކްސިޑެންޓް އިންވެސްޓިގޭޝަން ކޮމިޝަނުން ތައްޔާރު ކުރި ރިޕޯޓުގައި ބުނެފައި ވަނީ ޕައިލެޓް އިނީ ނަފްސާނީ މައްސަލަގަނޑެއްގެ ތެރޭގައި ކަމަށާއި އެހެންވެ އޭނާ ޖަޒުބާތުގައި ޖެހިފައިވާ ކަމަށެވެ. އަދި އެއާލައިނުގެ އަންހެން ކްރޫއަކު ވަނީ ޕައިލެޓުގެ ރެޕިއުޓޭޝަނާ މެދު ސުވާލު އުފައްދާފައި ކަމަށް ވެސް ބުނެފައިވެ އެވެ.\nއުމުރުން 52 އަހަރުގެ ޕައިލެޓުގެ ޑިޕްރެޝަންގެ ސަބަބުން ބަންގަލަދޭޝްގެ އެއާ ފޯސް އިން ރިލީޒް ކުރީ 1993 ވަނަ އަހަރު އެވެ. ނަމަވެސް ފަހުން ވަނީ މަތިންދާ ބޯޓް ދުއްވަން ފިޓް ކަމަށް ނިންމައިފަ އެވެ.\nތަހުގީގު ޓީމުން ބުނެފައި ވަނީ ޑާކާ އިން ބޯޓު ނައްޓާލުމުގެ ކުރިން ގްރައުންޓް ކޮންޓްރޯލާ ޕައިލެޓް ވާހަކަ ދެއްކި އިރު ވެސް ސްޓްރެސްގެ ސަބަބުން އޭނާ ހާސްވެފައި އިންކަން ފާހަގަ ކުރެވުނު ކަމަށެވެ. ބްލެކް ބޮކްސް ވޮއިސް ރެކޯޑާ އާއި ބޯޓުން ސަލާމަތްވި ޕަސިންޖަރުންގެ ވާހަކަތަކުން އެނގުނު ގޮތުގައި ޕައިލެޓް ވަނީ ކޮކްޕިޓްގައި ސިނގިރެޓް ބޮއިފަ އެވެ. އަދި ބޯޓުގެ އެންމެ ނާޒުކް ވަގުތުތަކުގައި ވެސް ޕައިލެޓް ވަނީ ބޭކާރު ވާހަކަތައް ދައްކާފައި ކަމަށް ބުނެފައިވެ އެވެ.\nބޯޓު ވެއްޓުމުގެ ހާދިސާގައި ބޯޓުގައި ތިބި 71 މީހުންގެ ތެރޭން 51 މީހުން ވަނީ މަރުވެފައި. --ގެޓީ އިމޭޖަސް\nބޯޓު ޖައްސަން ދިޔަ ވަގުތު 25 އަހަރުގެ ފަސްޓް އޮފިސަރުގެ މާ ބޮޑު ރޯލެއް ނެތް ކަމަށް ވެސް ބުނެފައިވެ އެވެ. އެއީ ކެޕްޓަންގެ ތަޖްރިބާ އާއި އޮތޯރިޓީ އަށް ބެލުމަށް ފަހު އެވެ.\nރިޕޯޓްގައި ވަނީ ޔޫއެސް-ބަންގްލާ އެއާލައިނުން ޕައިލެޓުންގެ މެންޓަލް ހެލްތު ރަނގަޅަށް ވަޒަންކޮށް އެ މީހުންގެ ޕްރޮފެޝަނަލް ނުވަތަ ޒާތީ މައްސަލައެއް އުޅޭ ނަމަވެސް އެކަން ރަނގަޅަށް ބެލުމަށް ލަފާދީފަ އެވެ.\nވެއްޓުނު ކެނެޑާގެ ބޮމްބާޑިއާ ކުންފުނީގެ 76 ގޮނޑީގެ ޑޭޝް 8 ކިޔޫ400 ބޯޓަށް ވަނީ 17 އަހަރުވެފަ އެވެ.\nބަންގްލަދޭޝް ނޭޕާލް މަތިންދާބޯޓު ވެއްޓުން\n12 ކޮމެންޓް, 107 ރިއެކްޝަންސް\nމި ޙާދިޘާގައި ސަލާމަތްވި ދިވެހި މީހާގެ ވާހަކަ ގެނެސްދީބަލަ\nކޯޕައިލެޓްގެ ސަބަބުން ސްޓްރެސް ވީކަމަސް ލަފާކުރެވެނީ\nއޭނާގެ މޫނުން ވެސް އެފެންނަނީ ސްޓްރެސްވެފަހުރިވަރު! ސްޓްރެސްވީމަ ދެން ކުރެވޭނުކުރެވޭކަމެއްނޭނގޭނެ.\nޖަޒްބާތުގަ ޖެހުމަކީ އަހަރުމެންގެ ދިވެހި ރާއްޖޭގައި ސިއާސީ މީހެއް ނޫނީ ޝޭހެއް ބޮޑުކުށަކުން ސަލާމަތްވާން ބޭނުން ކޮށްއުޅޭބަހެއް.\nރާއްޖެވެސް ފަހަތަށް މިދަނީ ސިޔާސީމީހުން ޖަޒުބާތުގައި ޖެހޭތީ.\nފޮޓޯއިން އެ ފެންނަ ކެނެޑާގެ ބޮމްބާޑިއާ ކުންފުނީގެ 76 ގޮނޑީގެ ޑޭޝް 8 ކިޔޫ400 އާއި އަހަރެމެންނަށް ޢާންމުކޮށް މި ފެންނަ ޑޭޝް 8 އާ ހާދަ ތަފާތޭދޯ؟\nތިރީގަ ވެއްޓިފަ އޮތީ އެބޯޓު. މަތިން އެ ފެންނަނީ އެހެން ބޯޓެއް.\nފޮޓޮއިން އެފެންނަނީ ޑޭޝް 8 މަރުކާގެ ކިޔޫ400 ބޯޓެއް ނޫނޭ. ފޮޓޮއިން އެފެންނަނީ ވޭވް މަރުކައިގެ 125 އެސް އެއް\nގޯޕާލް އަށް ދަންނަވާލަން އޮތީ ފޮޓޯއިން އެފެންނަނީ ޑޭޝްގެ ބޯޓެއްނޫނޭ.... ފޮޓޯގެ ތަންކޮޅެއް ތިރިން ފުނޑިފަ އެފެންނަނީ އަސްލުބޯޓު... ދެން ލިޔުން ތެރިޔާއަށް ދަންނަވަން އޮތީ ޕައިލެޓް އިނީ ޖަޒްބާތުގައި ޖެހިފަައެއް ނޫނޭ އޭނާއިނީ ނަފްސާނީ ގޮތުން ބަލިވެފައެވެ. ސްޓްރެސް އަކީ ޖަޒްބާތެއް ނޫން، ޖަޒްބާތަކީ އިޝްގަޖެހުން\nފޮޓޯ ރަގަޅަށް ބަލާލީމަ ފެންނާނެ ވެއްޓިފައޮތް ބޯޓުވެސް..\nލޯތްބާއި އިޝްޤަކީ ޖަޒުބާތުގެ ވައްތަރެއް އަދި އެންމެ މުހިންމު ވައްތަރު އެކަމަކު ޖަޒުބާތުގައި ޖެހުމަކީ އަސްލު އިމޯޝަނަލްވުން. އިޝްޤަކީ 1 އިމޯޝަން. ރުޅި އަކީ ވެސް އިމޯޝަނެއް. އެކަމަކު ސްޓްރެސްވުމަކީ ޖަޒުބާތުގައި ޖެހުމެއްނޫން އެއީ ނަފްސާނީގޮތުން ބަލިކަށިވުން\nއަބްދުﷲ މާލެ އަން ދަންނަވާލަން ޖެހޭނީ ނަފްސާނީ ގޮތުން ބަލިވީމާ މީހުން ޖަރުބާތުގައި ޖެހޭ ވާހަކަ. އިމޯޝަނަށް ކިޔާނީ ތަޖުބާތު.


La Liga Feshumuge Huhdha Spain Ge Sarukaarun Dheefi – adduLIVE\nލަލީގާ ފެށުމުގެ ހުއްދަ ސްޕެއިންގެ ސަރުކާރުން ދީފި\nMay 23, 2020, 19:03 ހަސަން ރަޝީދު\nކޮވިޑް-19 ގެ ސަބަބުން މެދުކަނޑާލާފައި އޮތް ސްޕެނިޝް ލަލީގާ އަލުން ފެށުމުގެ ހުއްދަ، ސްޕެއިންގެ ސަރުކާރުން މިއަދު ދީފިއެވެ.\nސްޕެއިންގެ ބޮޑުވަޒީރު ޕެޑްރޯ ސަންޗޭޒް މިއަދު ވިދާޅުވީ އަންނަ މަހުގެ އަށްވަނަ ދުވަހުން ފެށިގެން ސްޕެނިޝް ލީގުގެ ކުޅުން ފެށުމަށް ހުއްދަ ދީފައިވާ ކަމަށާއި ގިނަ ހަރަކާތްތަކެއް އަލުން ފެށުމުގެ ވަގުތު މިހާރު ޖެހިފައިވާ ކަމަށެވެ.\n"އަންނަ މަހުގެ އަށްވަނަ ދުވަހުން ފެށިގެން، ސްޕެނިޝް ލީގު އަލުން ފެށިދާނެ. މުނިފޫހިފިލުވުމުގެ ހަރަކާތްތަކުގެ ތެރެއިން ހަމައެކަނި ސްޕެނިޝް ލީގު އެކަންޏެއް ނޫން އެނބުރި އަންނަން ހަމަޖެހިފައިވަނީ" ބޮޑުވަޒީރު ވިދާޅުވިއެވެ.\nސްޕެއިންގެ ސަރުކާރުން މި ހުއްދަ ދިން ނަމަވެސް ލީގު ރަސްމީކޮށް އަލުން ފަށާނެ ދުވަހެއް އަދި އިއުލާންކޮށްފައެއް ނުވެއެވެ. ނަމަވެސް މީގެކުރިން ލަލީގާގެ ރައީސް ވަނީ އަންނަ މަހުގެ 12 ގައި ލީގު ފެށުމަށް އުއްމީދުކުރާ ކަމަށް ވިދާޅުވެފައެވެ.\nމި ހަފްތާގެ ކުރީކޮޅު ސްޕެނިޝް ލީގުގެ ކްލަބުތަކުން ފަރިތަކުރުންތައް ފަށާފައިވާއިރު، އެ ލީގުގެ ކުޅުން މިދިޔަ މާޗު މަހުގެ 12 ވަނަ ދުވަހުން ފެށިގެން ވަނީ މެދުކަނޑާލާފައެވެ.\nސްޕެނިޝް ލީގުގައި ބާކީ އަދި 11 މެޗު އޮތްއިރު، އެއްވަނައިގައި 58 ޕޮއިންޓާ އެކު އޮތީ ބާސެލޯނާއެވެ. ދެވަނައިގައި 56 ޕޮއިންޓާ އެކު އޮތީ ރެއާލް މެޑްރިޑެވެ.


Galaxy S11Eh noon, Galaxy S20 | Mihaaru\nސެމްސަންގުން މި އަންނަ އަހަރު ގެލަކްސީ އެސް11ގެ ބަދަލުގައި ނެރޭނެ ކަމަށް ބުނަނީ ގެލަކްސީ އެސް20\n28 ޑިސެމްބަރ 2019 - 07:263comments\nސެމްސަންގް އަކީ ދޭތެރެދޭތެރެ އިން އެ މީހުންގެ ފޯނުތަކުގެ ނަންތައް ބަދަލުކުރާ ކުންފުންޏެކެވެ. ފޯނަށް ކިޔާ ނަމުގެ ސަބަބުން، ފޯނުގެ ހައިބަތަށް ބަދަލުތަކެއް ނައި ނަމަވެސް، ބޭނުންކުރާ މީހުން ގަބޫލު ކުރަނީ މޮޅުތަކެއް ވާނެ ކަމަށެވެ.\nގެލަކްސީ އެސް މަރުކާގެ ފޯނުތަކަކީ، ސެމްސަންގުން ނެރޭ އަގު ބޮޑު މަރުކާ އެކެވެ. މި މަރުކާގައި ދެން ނެރެން އޮތީ "ގެލަކްސީ އެސް11" އެވެ. އެކަމަކު މިހާރު ބުނަނީ ގެލަކްސީ އެސް11 ދެން ނުނެރޭނެ ކަމަށެވެ. ގެލަކްސީ އެސް މަރުކާ އެ ގޮތުގައި ދެމެހެއްޓި ނަމަވެސް، އެސް11 އިގެ ބަދަލުގައި ދެން ނެރޭނެ ކަމަށް ބުނަނީ ގެލަކްސީ އެސް20 އެވެ.\nސެމްސަންގުން ދާދި ފަހުން ވަނީ "ގެލަކްސީ އޭ" މަރުކާގެ ފޯނުތަކުގެ ނަންތައް ވެސް ބަދަލުކޮށްފަ އެވެ. ގެލަކްސީ "އޭ5" ގެ ބަދަލުގައި ގެލަކްސީ "އޭ50" އަދި "އޭ7"ގެ ބަދަލުގައި "އޭ70" ފަދަ ނަންތަކެވެ. ގެލަކްސީ އެސް11 ގެ ނަން މި ފަހަރު ބަދަލުކުރާއިރު އެއީ ގެލަކްސީ އެސް20 އަށް ވެއްޖެ ނަމަ، 2020 އަހަރުގެ ފޯނަށް ވީ އެވެ. މިއީ މި ބީދައިން ފޯނުތަކަށް ނަން ކިޔާ ނަމަ، 2021 ގައި ނެރޭނެ ކަމަށް ބެލެވެނީ ގެލަކްސީ އެސް21 އެވެ.\nއިތުރު ލިޔުންތައް ގޫގްލް އެންޑްރޮއިޑް ސެމްސަންގް ސްމާޓް ފޯން


6 mas nuvaa kudhinnah fen dhinumun maruves ves vedhaane\nހަ މަސް ނުވާ ކުދިންނަށް ފެން ދިނުމުން މަރުވެސް ވެދާނެ\nވިހެއުމާ ގުޅިގެން އާންމުކޮށް އަންހެނުންނަށް ލިބެނީ ތިން މަސް ނުވަތަ ދެ މަހުގެ ޗުއްޓީ އެކެވެ. އޭގެ ފަހުން ބަރާބަރަށް ކުރިއެކޭ އެއްގޮތަށް ވަޒީފާއަށް ނުކުންނަން ޖެހެ އެވެ. ގިނަ ކުންފުނިތަކުގައި ތުއްތު ކުދިން ގެންގުޅޭ މައިންނަށް ހާއްސަ ލުއި ގޮތްތަކެއް ތައާރަފްކޮށްފައި ހުރެ އެވެ. އެހެން ނަމަވެސް ދުވާލުގެ ގިނަ ވަގުތު ދަރިފުޅާއި ހޭދަކުރަން ޖެހެ އެވެ.\nއެހެން ވުމުން ވަޒީފާއަށް ދާ މައިން ބޭނުންނުވި ކަމުގައި ވިޔަސް ހަ މަސް ނުވަނީސް ތުއްތު ދަރިފުޅަށް ކާން ދީ ނުވަތަ ފެން ދޭން ފަށަ އެވެ. ދުރުގައި އޮފީހުގައި ހޭދަކުރާ ވަގުތުތަކުގައި ދަރިފުޅު ކަރު ހިއްކައިގަނެފާނެތީ އެކަމަށް ސަމާލުވުމަށެވެ.\nއެހެން ނަމަވެސް ޑޮކްޓަރުން ބުނަނީ ހަ މަސް ނުވަނީސް ފެން ދިނުން ކުއްޖާގެ ސިއްހަތަށް ނުރައްކާ ކަމަށެވެ. އެންއެޗްއެސް ގްލާސްގޯގައި ޝާއިއު ކޮށްފައިވާ ދިރާސާއެއްގައި ބުނެފައިވަނީ އުމުރުން ހަ މަސް ވުމުގެ ކުރިން ތުއްތު ދަރިފުޅުގެ ހަށިގަނޑަށް ފެން ބޭނުންނުވާނެ ކަމަށެވެ.\n"ބޮޑެތި މީހުންގެ ހަށިގަނޑަށް ފެން ބޭނުންވާ ފަދައިން ތުއްތު ކުދިންގެ ހަށިގަނޑަކަށް ފެން ބޭނުމެއް ނުވާނެ، ހަ މަސް ނުވަނީސް ތުއްތު ދަރިފުޅަށް ފެން ދިނުން ރައްކާތެރިއެއް ނޫން، ގާތުން ނުދެވޭނަމަ ފޯމިއުލާ ދިނުންވެސް އެންމެ ރަނގަޅުވާނެ، އޭގައިވެސް ކުއްޖާއަށް ބޭނުންވާ ހުރިހާ މާއްދާއެއް ހިމެނޭނެ،" ދިރާސާގައި ބައިވެރިވި ޑރ. ޑެނިއެލް ސްޓްރިންގާ ބުނެފައިވެ އެވެ.\nތުއްތު ދަރިފުޅަށް މާގިނައިން ފެން ދެވިއްޖެނަމަ އިންޓޮކްސްިކޭޓްވެ މަރުވެސް ވެދާނެ ކަމަށެވެ.\n"ވޯޓާ އިންޓޮކްސިކޭޝަން އާ ކުރިމަތިވާނީ މާގިން ކުއްޖާއަށް ފެން ދެވުނީމަ އެ ފެނުގެ ސަބަބުން ހަށިގަނޑުގައި ލޮނު ހުންނަ މިންވަރު އިތުރުވެގެން، މާގިނައިން ތުއްތު ކުއްޖާގެ ހަށިގަނޑަށް ފެން އެތެރެވެއްޖެނަމަ ސެލް ތަކަށް ފެން ދަމާ މިންވަރު އިތުރުވާނެ، އޭރަށް ސެލްތައް ފަޅައިގެންވެސް ހިނގައިދާނެ،" ސްޓްރިންގާ ލިޔެފައިވެ އެވެ.\nތުއްތު ކުދިންނަށް ބޯ ފެން ދިނުމާއި ގުޅޭގޮތުން ސްޓްރިންގް އިތުރަށް ބުނެފައިވަނީ އުމުރުން ހަ މަހާއި އެއް އަހަރާއި ދެމެދުގެ ކުދިންނަށް ދުވާލަކު ދެ އައުންސަށްވުރެ އިތުރަށް ފެން ދިނުން ރައްކާތެރި ނޫން ކަމަށެވެ.


Qurantine facility thakah hedhumah resort thah dhinee hiley saabahah, badhaleh beynumeh noon: Qasim - One Online\nޖުމްހޫރީ ޕާޓީގެ ލީޑަރު ގާސިމް އިބްރާހިމް -- ވަން ފޮޓޯ: މުހައްމަދު އައުޒަމް\nކޮވިޑް 19އާ ގުޅިގެން މީހުން ކަރަންޓީނު ކުރުމަށާއި އައިސޮލޭޓް ކުރުމަށް ވިލާ ކުންފުނީގެ ތިން ރިސޯޓް ދީފައިވާނީ ހިލޭ ސާބަހަށް ކަމަށް އެ ކުންފުނީގެ ބާނީ އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ރޭ ވިދާޅުވެއްޖެއެވެ.\nގާސިމްގެ ފަން އައިލެންޑާއި ހޮލިޑޭ އައިލެންޑްގެ އިތުރުން ރޯޔަލް އައިލެންޑުން ކަރަންޓީން ފެސިލިޓީއަށް 400 ރޫމް ވަނީ ދީފައެވެ.\nވީޓީވީއަށް ރޭ ދެއްވި އިންޓަވިއުއެއްގައި ގާސިމް ވިދާޅުވީ، ރިސޯޓްތައް ހިލޭ ދީފައިވަނީ ހުރިހާ ވަސީލަތްތަކަކާވެސް އެކުގައި ކަމަށާއި އެ ރިސޯޓްތަކުގައި ސްޓޮކްކޮށްފައި ހުރި ކޯބާތަކެތި ހުސްވަންދެން އެ ކުންފުނީގެ ހަރަދުގައި ކެއިންބުއިމުގެ ކަންކަންވެސް ހަމަޖައްސަވާނެ ކަމަށެވެ.\nގާސިމް ވިދާޅުވީ، އެކަމުގެ ބަދަލެއްގެ ގޮތުން އެއްވެސް އެއްޗެއް ބޭނުން ނުވާ ކަމަށާއި ސަރުކާރުން ކޮންމެ ކޮޓަރިއަކަށް ދެއްވާ 750ރ ވެސް ބޭނުން ނުވާ ކަމަށް ރައީސް އިބްރާހިމް މުހައްމަދު ސޯލިހަށް ދަންނަވާފައިވާނެ ކަމަށެވެ.\n"ރައީސަށް ވެސް ވޮއިސް މެއިލްއަކުން ދެންނެވިން އަޅުގަނޑު ބޭނުމެއް ނޫނޭ ކޮންމެ ކޮޓަރިއަކަށް ސަރުކާރުން ދެއްވާ 750 ރުފިޔާއެއް،" މާމިގިލި ދާއިރާގެ މެމްބަރުކަން ވެސް ކުރައްވާ ގާސިމް ވިދާޅުވިއެވެ.\nމީގެ އިތުރުން ގާސިމް ވިދާޅުވީ، ރިސޯޓްތައް ކަރަންޓީން ފެސިލިޓީތަކަށް ހަދަން ދީފައިވަނީ ޑީލެއްގެ ދަށުން ކަމަށް ބުނެ ބަޔަކު އެކަން ސިޔާސީ ކުރަން އުޅޭތީ ކަންބޮޑުވާ ކަމަށެވެ. އަދި ރައްޔިތުންގެ ސަލާމަތާއި ރައްކާތެރިކަމަށްޓަކައި ކުރެވެން ހުރި ހުރިހާ ކަމެއް ކުރަން ތައްޔާރަށް ހުންނެވި ކަމަށް ގާސިމް ވިދާޅުވިއެވެ.\nކޮވިޑް 19އާ ގުޅިގެން ވިލާ ކުންފުނިން ހިންގާ ފަސް ރިސޯޓްގެ ތެރެއިން ޕެރަޑައިސް ފިޔަވާ އެހެން ރިސޯޓްތައް ވަނީ ބަންދުކޮށްފައެވެ. އަދި ވިޔަފާރި ދަށްވެފައިވާތީ މުވައްޒަފުންގެ މުސާރަ ކުޑަ ކުރަން އެ ކުންފުނިން ވަނީ ނިންމައިފައެވެ.\nމުސާރަތައް ކުޑަކުރަން ޖެހުނީ އެއްވެސް ބޭންކަކުން ލޯނެއް ލިބޭނެ ގޮތް ނުވުމުން ކަމަށާއި އެހެން ނަމަވެސް ސަރުކާރުން ކޮންމެ ރަށަކަށް ދެ މިލިއަން ޑޮލަރުގެ ޕެކޭޖެއް ދޭނެ ކަމަށް ބުނުމުން 10،000ރ. އިން ދަށް މުސާރައާއި އިނާޔަތްތައް ކުޑަ ނުކުރާނެ ކަމަށެވެ.\nގުޅޭ ޓެގު ގާސިމް އިބްރާހިމް ކޮވިޑް 19 ވިލާ ޝިޕިން އެންޑް ޓްރޭޑިން ކޮމްޕެނީ\nއަފްރާޝީމް ރިޕޯޓުން ފާހަގަވި ކަންކަން ކަމާބެހޭ ފަރާތްތަކަށް ހުށަހަޅައިފި، ނަތީޖާއެއް ނުފެނޭ: މަޖިލިސް ރައީސް


Burnley balikoh United6vana ah - One Online\nރޮނާލްޑޯގެ ގޯލަށް ފަހު އުފާފާޅުކުރަނީ --- ފޮޓޯ/ ގެޓީ\nއިނގިރޭސި ޕްރިމިއާ ލީގުގައި ރޭ މެންޗެސްޓާ ޔުނައިޓެޑުން ކުޅުނު މެޗުގައި ބާންލީ ބަލިކޮށްފިއެވެ.\nރޭ ޔުނައިޓެޑުން އަމިއްލަ ދަނޑުގައި ބާންލީ ބަލިކުރީ 3-1ގެ ނަތީޖާއަކުންނެވެ. މެޗުން މޮޅުވެ ޔުނައިޓެޑް ވަނީ ލީގު ތާވަލުގެ ހަވަނައަށް ޖެހިލައިފައެވެ. ޔުނައިޓެޑް ހަ ވަނަ އަށް އެރީ 18 މެޗުން 31 ޕޮއިންޓް ހޯދައިގެންނެވެ. ފަސް ވަނައިގައި އޮތް ވެސްޓްހަމް ޔުނައިޓެޑަށް 19 މެޗުން 31 ޕޮއިންޓް ލިބިފައިވާ އިރު، ޔުނައިޓެޑަށް މެޗު ހަމަކޮށް ވެސްޓްހަމް ވައްޓާލެވިދާނެއެވެ.\nރޭގެ މެޗުގައި ޔުނައިޓެޑުން ޖެހި ތިން ގޯލުވެސް ޖެހީ ފުރަތަމަ ހާފުގައެވެ. އެއީ މިއަހަރު ޖެނުއަރީ މަހަށްފަހު ޔުނައިޓެޑުން ލީގު މެޗެއްގެ ފުރަތަމަ ހާފުގައި ތިން ގޯލު ޖެހި ފުރަތަމަ ފަހަރެވެ.\nމެޗުގެ އަށްވަނަ މިނެޓުގައި ސްކޮޓް މެކްޓޮމިނޭ، އޭރިއާ ރޮނގުމަތިން ކަހަލަ ގޮތަކަށް ފޮނުވާލި ކާވް ޝޮޓާއެކު ޔުނައިޓެޑުން މެޗުގެ ލީޑު ނެގިއެވެ. އަދި މެޗުގެ 27 ވަނަ މިނެޓުގައި ޔުނައިޓެޑުން ދެވަނަ ގޯލެއް ޖެހިއެވެ. އެ ގޯލަކީ އަރިމަތިން އަރައި ޖޭޑަން ސަންޗޯ ފޮނުވާލި ހަމަލާއަކުން ބެން މީގެ ގައިގައި ބޯޅަ ޖެހި މިސްރާބު ބަދަލުވެގެން ވަން ގޯލެކެވެ.\nމެޗުގެ 35 ވަނަ މިނިޓުގައި ޔުނައިޓެޑްގެ ތިން ވަނަ ގޯލު ޖެހީ ރޮނާލްޑޯއެވެ. މެކްޓޮމިނޭ ޖެހި ޝޮޓެއް ބާންލީ ކީޕަރު ވޭން ހެނޭސީ އަތުގައި ޖެހި، ދަނޑީގައިވެސް ޖެހިފައި ނުކުތް ވަގުތު ރޮނާލްޑޯ ވަނީ ހުސްކޮށް އޮތް ގޯލުގެ ތެރެއަށް ބޯޅަ ފޮނުވާލައިފައެވެ.\nމެޗުގައި ބާންލީން ޖެހި ހަމައެކަނި ގޯލަކީ އެރިކް ބެއިލީއަށް ހެދުނު ގޯހެއްގެ ފައިދާ ނަގައި އާރޮން ލެނަން ޖެހި ގޯލެކެވެ.\nކޯޗު އޮލެ ގުނަ ސޮލްޝެއާ ވަކިކުރި ފަހުން ކޯޗުކަމާ ހަވާލި ރާފް ރަންގްނިކަށް ރޭގެ މޮޅު ވެގެންދާނީ ފަސޭހައަކަށެވެ. ކޯޗު ސޮލްޝެއާ ވަކިކުރި ފަހުން ޔުނައިޓެޑުން ކުޅުނު އަށް މެޗުންވެސް އެޓީމު ބަލިވެފައިނުވާ އިރު، ރޭގެ މެޗު ވަރަށް ބޮޑަށް ސާ އެލެކްސް ފާގަސަންއަށްވެސް ސަޕޯޓަރުން ހާއްސަ ކުރިއެވެ. އާ އަހަރާ ދިމާކޮށް ސާ އެލެކްސް ފާގަސަންގެ 80 އަހަރުވީ އުފަން ދުވަސް ފާހަގަކުރަން އޭނާ ތައްޔާރުވަމުންދާ އިރު، ރޭ ދަނޑުން ވަނީ ފާގަސަންގެ އުފަން ދުވަހުގެ ތަހުނިޔާއަށް ހާއްސަ ބޮޑު ބެނާއެއް ފެނިފައެވެ.


DRE ge "November" ge shooting ninmaalee Kudahuvadhoo in\n"ނޮވެންބަރު" ގެ ޝޫޓިން ނިންމާލީ ކުޑަހުވަދޫން\nޑާކްރެއިން އެންޓަޓެއިންމަންޓުގެ އާ ފިލްމު "ނޮވެންބަރު" ގެ ޝޫޓިން ނިންމާލައިފި އެވެ.\n"މާމުއި" ގެ ކާމިޔާބީއަށް ފަހު ޑާކްރެއިންއިން ގެނެސްދޭ ފިލްމު "ނޮވެންބަރަ" ކީ ލޯބީގެ އަސަރު ގަދަ ވާހަކައެއްގެ މައްޗަށް އުފައްދާ ފިލްމެކެވެ.\nޑާކްރެއިންގެ ވެރިޔާ މުހައްމަދު އަލީ (މޮގާ) ބުނީ ފިލްމުގެ ހުރިހާ މަންޒަރެއް ނަގާ ނިމިފައިވާ ކަމަށާއި އެންމެ ފަހުގެ މަންޒަރުތައް ނަގާފައިވަނީ މަންތާ އެއާގައި ދ. ކުޑަހުވަދޫއަށް ކުރި ދަތުރުގެ ތެރޭގައި ކަމަށެވެ.\nބޮޑު ކާސްޓަކާއެކު އުފައްދާ މި ފިލްމުގެ މަންޒަރުތައް ސިންގަޕޫރުގައި ވެސް ވަނީ ނަގާފަ އެވެ. މޮގާ ބުނީ ފިލްމުގައި ވަރަށް ހިތްގައިމު މަންޒަރުތައް ހިމަނާފައިވާނެ ކަމަށާ ފިލްމުގެ 50 ޕަސެންޓް ނަގާފައި ވަނީ ސިންގަޕޫރުގައި ކަމަށެވެ. މީގެ އިތުރުން އައްޑޫ އާއި ބައެއް އެހެން ރަށްރަށުގައި ވެސް "ނޮވެންބަރު" ގެ މަންޒަރުތައް ވަނީ ނަގާފަ އެވެ.\nމީގެ އިތުރުން ކުރީގެ ފިލްމީ ތަރި އިސްމާއީލް ވަޖީހުވެެސް މި ފިލްމުން ފެނިގެންދެއެވެ. މޮގާ ބުނީ ފިލްމުގައި އިސްމާއީލް ވަޖީހު ފެނިގެންދާނީ ވަރަށް މުހިންމު ރޯލަކުން ކަމަށެވެ. -އިސްމާއީލް ވަޖީހު ވަނީ ޑާކްރެއިންގެ "މާމުއި" އަދި "މީ ލޯތްބަކީ" ގައިވެސް ފެނިގެންގޮސްފައެވެ.\nމަންތާ އެއާ ކުޑަހުވަދޫ


MIB In Hissaa Gannan Hushahelhi Meehun Ginave, Refund Dheny - Vaguthu\nމޯލްޑިވްސް އިސްލާމިކް ބޭންކް (އެމްއައިބީ) އިން ހިއްސާ ގަންނަން ހުށަހެޅި މީހުންގެ އަދަދު ގިނަވެ، ރީފަންޑް ދޭން ނިންމައިފިއެވެ.\nމޯލްޑިވްސް އިސްލާމިކް ބޭންކުން ބުނީ، އެ ބޭންކުން ހިއްސާ ގަތުމަށް ހުޅުވާލި ފުރުސަތުގައި 16،146 އިންވެސްޓަރުން 17،713 ފޯމު ހުށަހެޅާފައިވާ ކަމަށެވެ. އަދި އެއީ ފައިސާގެ ގޮތުން ބަލާ ނަމަ 356،533،100.00 ރުފިޔާ ކަމަށެވެ.\nއެމްއައިބީ އިން ބުނީ އެއީ އެ ބޭންކުން ހޯދަން ބޭނުންވާ ފައިސާގެ އަދަދަށްވުރެ 46.05 ޕަސެންޓު (112،40،100 ރުފިޔާ) އިތުރު އަދަދެއް ކަމަށެވެ. އަދި މިހާރު އެމްއައިބީ އިން ނިންމާފައިވަނީ ޕްރޮސްޕެކްޓަސްގައި ކަނޑައަޅާފައިވާ އުސޫލާ އެއްގޮތަށް، ވަކިވަކި ފަރުދުންގެ ތެރެއިން ހިއްސާ ގަތުމަށް އެދި ހުށަހަޅާފައިވާ ފަރާތްތަކަށް އިސްކަން ދިނުމަށެވެ.\nމޯލްޑިވްސް އިސްލާމިކް ބޭންކް އިން އިތުރަށް ބުނެފައިވަނީ އެކި ސަބަބުތަކާހުރެ ހިއްސާ އެކަށަ އަޅާދެވިފައިނުވާ ފަރާތްތަކަށާއި، އޯވާ ސަބްސްކްރައިބް ވުމާއެކު ރިފަންޑް ކުރުމަށް އެމްއައިބީން ކަނޑައަޅާފައިވާ ފަރާތްތަކަށް، މި މަހުގެ 28 ވަނަ ދުވަހު ފައިސާ ރީފަންޑް ކުރުމުގެ މަސައްކަތް ކުރިއަށް ގެންދާނެ ކަމަށެވެ. އަދި ލިސްޓު ކުރުމުގެ ގަވާއިދުގެ ދަށުން، ހިއްސާދާރުންގެ ލިސްޓް، މޯލްޑިވްސް ސެކިއުރިޓީޒް ޑިޕޮސިޓަރީއަށް މިހާރު ފޮނުވާފައިވާނޭ ކަމަށެވެ.\nމި އަންނަ ނޮވެމްބަރ މަހުގެ6ވަނަ ދުވަހު، އެލޮކޭޓުކުރެވޭ ހިއްސާ އެމްއެސްޑީގައި ޑިޕޮސިޓް ކުރެވޭނެ ކަމަށް ލަފާކުރެވޭ ކަމަށާއި، ހިއްސާގެ ބާޒާރުގައި މުއާމަލާތް ކުރަން ފެށޭނެކަމަށް ލަފާކުރެވޭ ކަމަށްވެސް އެމްއައިބީ އިން ބުނެފައިވެއެވެ.\nއެމްއައިބީން އާއްމުންނަށް ފަށާފައި ވަނީ ޖުލައި މަހުގެ 28 ވަނަ ދުވަހުއެވެ.


Fuluhunnah ithuru baarutkahe dheyn terrorism gaanoonah gennan ulhey islaahuthakah fini tharuheebeh – adduLIVE\nގެންނަން އުޅޭ އިސްލާހުތަކަށް މަގުބޫލުކަން ކުޑަ\nSep 12, 2019, 12:56 އަހުމަދު ނަސޫހް\nޓެރަރިޒަމްގެ ގާނޫނަށް އިސްލާހު ގެނެސްގެން ޓެރަރިޒަމާ ދެކޮޅަށް ސަރުކާރުން ފެށި މަސައްކަތަށް ހީކުރެވުނު ގޮތާ ޚިލާފަށް އާންމުންގެ މެދުގައި ފިނި ތަރުހީބެއް ލިބެން ފަށައިފިއެވެ.\nމިމަހުގެ އެއްވަނަ ދުވަހު، ރައީސުލް ޖުމުހޫރިއްޔާ އިބްރާހިމް މުހައްމަދު ސޯލިހްގެ ވެރިކަން ފެށުނު ދުވަހު އުފެއްދި ރިޔާސީ ކޮމިޝަނުން އާންމުންނަށް ހާމަކުރި މައުލޫމާތުތަކުން ގައުމު ވަނީ ފިތްކަނޑައިގެން ގޮސްފައެވެ. ނިރުބަވެރި ޖަމާއަތްތަކާއި ދިވެހިންގެ ބަޔަކު ގުޅިފައި އޮތް މިންވަރު ކޮމިޝަންގެ ރައީސް ހުސްނުއްސުއޫދު ކިޔައި ދެއްވީ ގަބޫލުކުރަން ދަތި މިންވަރަކަށެވެ.\nމިނުރައްކަލުން ގައުމު ސަލާމަތް ކުރެއްވުމަށް ރައީސް ނެންގެވީ ބޮޑު ފިޔަވަޅަކެވެ. ޓެރަރިޒަމްގެ ގާނޫނާއި ޖިނާއީ އިޖުރާއަތުގެ ގާނޫނަށް ބޮޑެތި އިސްލާހުތަކެއް ގެނެސް، ހަރުކަށި ފިކުރު މުލުން ލުހެލަން އަމާޒު ފެއްޓެވިއެވެ. އެގޮތުން މިގާނޫނުގެ ދަށުން ފުލުހުންނަށް ވަރަށް ބޮޑެތި ބާރުތަކެއް ދިނުމަށް ވަނީ ނިންމާފައެވެ. ޓެރަރިސްޓުން ކަމަށް ތުހުމަތު ކުރެވޭ ފަރާތްތަކަށް ކޯޓު އަމުރަކާ ނުލާވެސް ހައްޔަރުކުރުމުގެ ފުރުސަތު ފުލުހުންނަށް ލިބިގެންދާނެއެވެ.\nއަދި އެ ހައްޔަރުކުރެވޭ މީހާގެ ބަންދާމެދު ގޮތެއް ކަނޑައެޅުމަށް 48 ގަޑިއިރުތެރޭ ކޯޓަށް ހާޒިރުކުރަން ޖެހޭނެ ކަމަށެވެ. ޖިނާއީ އިޖުރާއަތު ގާނޫނުގައި ހައްޔަރުކުރެވޭ އެއްވެސް މީހަކު 24 ގަޑިއިރަށް ވުރެ ގިނަ އިރު ބަންދުގައި ބެހެއްޓޭނީ ފަނޑިޔާރެއްގެ ހުކުމާއެކުގައި ކަމަށް ލިޔެވިފައި ވެއެވެ.\nމީގެ އިތުރުން ބޭރުގެ ހަނގުރާމަވެރި ޖަމާއަތްތަކަށް ވާގިދީ، އެމީހުންގެ ފިކުރާ އެއްގޮތަށް ޚިޔާލު ފާޅުކޮށްފިނަމަ އެއީވެސް ކުށެއް ކަމަށް މިހާރު ގެންނަން އުޅޭ އިސްލާހުގައި ލިޔެފައި އެބަ އޮތެވެ. ޓެރަރިސްޓު ޖަމާއަތްތައް ކަނޑައަޅުއްވާނީ ސީދާ ރައީސުލް ޖުމުހޫރިއްޔާއެވެ. އަދި މިޖަމާއަތްތައް، ގައުމީ ސަލާމަތާ ބެހޭ ކޮމިޓީގެ މަޝްވަރާއާއެކު އަހަރަކު އެއްފަހަރު މުރާޖައާ ކުރާނެ ކަމަށްވެސް ލިޔެވިފައި އެބަ އޮތެވެ.\nއަދި މިބައިމީހުންނަށް ވާގިދީ ނުވަތަ ބައިއަތު ހިފައި ބާއްވާ އެއްވުންތަކާއި މަޖިލިސް ތަކާއި ކުރާ ތަގުރީރުތަކަކީ ވެސް ގާނުނާއި ޚިލާފަށް ކުރެވޭ ކަންތައްތައް ކަމަށް އިސްލާހުގައި ބަޔާންކުރެއެވެ. އެޖަމާއަތްތަކަށް ތާއީދުކޮށް އެމީހުންނާ އެއްގޮތަށް އަންނައުނު އަޅާ މީހުންނަކީ ވެސް އިސްލާހު ފާސްވެއްޖެނަމަ ކުށެއް ކަމަށް ކަނޑައެޅޭނެއެވެ.\nޓެރަރިސްޓު ޖަމާއަތްތަކުގެ ގޮތުގައި ހަރަކާތްތެރިވާ ޖަމާއަތްތަކުން އަންނައުނު އަޅަނީ ފެށުނީއްސުރެ އިސްލާމީ ސަގާފަތްތަކުގައި އަންނައުނު އަޅާ ގޮތަށެވެ. ވަކި ޖަމާއަތަކަށް ނިސްބަތްނުވިޔަސް، ނުވަތަ އެމީހުންނަށް ތާޢީދު ނުކުރިޔަސް ދީނުގައި އޮންނަ ގޮތަށް ހެދުން އެޅުމަކީ ކުށަކަށް ވާންޖެހޭ ސަބަބެއް ކަމަށް ދެކޭ މީހުން ރާއްޖޭގައި މަދުކަން ފާހަގަކޮށްލެވެއެވެ.\nމީގެ އިތުރުން ގެނެވުނު އިސްލާހުތަކަކީ އިންސާނީ ހައްގުތަކާއި، ގާނޫނު އަސާސީއިން ދިވެހި ކޮންމެ ރައްޔިތަކަށް ލިބިދީފައިވާ އަސާސީ ހައްގުތައް ހިފެހެއްޓުމަށް ބާރުދޭ އިސްލާހުތަކެއް ކަމަށް ބުނެ ބައެއް ދީނީ އިލްމުވެރިންނާއި ގާނޫނީ މާހިރުން ވަނީ އިސްލާހާ ދެކޮޅަށް ވަކާލާތު ކޮށްފައެވެ.\nފުލުހުންގެ މުއައްސަސާގައި މިހާރުވެސް ހުރި މައްސަލަތައް ފާހަގަކުރައްވައި، ބާކައުންސިލްގެ ރައީސް މައުމޫން ހަމީދު ވަނީ މުއައްސަސާ އިސްލާހު ނުކޮށް މިފަދަ ބާރުތައް ދިނުމާ ދެކޮޅަށް ވާހަކަ ދައްކަވާފައެވެ. އަދި ޓެރަރިޒަމްގެ ގާނޫނު ބޭނުންކޮށްގެން ކުރީ ސަރުކާރުން ސިޔާސީ ފަރާތްތަކުން ދަންތުރާގައި ޖައްސައި ޖަލަށްލާފައިވާކަން ފާހަގަކޮށް އަނެއްކާވެސް އެފަދަ ހާލަތެއް ތަކުރާރުވުމުގެ ފުރުސަތު ދިނުމާ ދެކޮޅަށް މިސަރުކާރަށް ތާއީދު ކުރަމުންދާ އެތައް ބަޔަކު ވަނީ އިސްލާހުތައް ފާސްނުކުރުމަށް މަޖިލީހަށް ގޮވާލަމުންނެވެ.


Varugadha Masodi Sports Aiydhashu Koh Champion kan Masodi Titans Ah - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! -2ގަޑިއިރު ކުރިން\n8 މަސް ކުރިން ( ފެބުރުއަރީ 3, 2021 )\nމަސްއޮޑީ ޓައީޓަންސް އިން މުބާރާތުގެ ޗެމްޕިއަން ޓްރޮފީ އުފުލާލަނީ\nފަހަތުން އަރާ ކާމިޔާބުކުރި ހަތަރު ލަނޑާއެކު "ޑުޕަ ފިފްޓީން" މަޅި ފުޓްސަލް ޗެލެންޖުގެ ފައިނަލުގައި ވަރުގަދަ މަސްއޮޑި ސްޕޯޓްސް ކުލަބް 4-3 ގެ ނަތީޖާއަކުން ބަލިކޮށް މަސްއޮޑި ޓައިޓަންސް މުބާރާތުގެ ޗެމްޕިއަންކަން ހޯދައިފިއެވެ.\nމުބާރާތުގެ އެއް ފެވަރިޓް މަސްއޮޑި ސްޕޯޓްސް ކުލަބުގައި ރާއްޖޭގެ ނަން މަޝްހޫރު ގިނަ ފުޓްސަލް ތަރިންތަކެއް ތިއްބެވެ. އެ ޓީމު ބަލިވީ ތިން ގޯލުގެ ލީޑެއްގައި ވަނިކޮށް މެޗުގެ ދެވަނަ ހާފުގައި މަސްއޮޑި ޓައިޓަންސް އިން ކާމިޔާބުކުރި ހަތަރު ގޯލާއެކު އެވެ.\nމަސްއޮޑި ޓައިޓަންސް އާއި މަސްއޮޑި ސްޕޯޓްސް ކުލަބް ބައްދަލުކުރި މެޗުގެ ތެރެއިން-- ވަގުތު އިމޭޖަސް: މުހައްމަދު އަފްޒަލް\nމެޗު ވަރުގަދަކޮށް ފެށީ މަސްއޮޑި ސްޕޯޓްސް ކުލަބުންނެވެ. އާދައިގެމަތިން އެ ޓީމުން ކުރިޔަށްޖެހި އިދިކޮޅު ޓީމަށް ކުރާ ޕްރެޝަރު މި މެޗުގައިވެސް ކުރިއެވެ. ނަތީޖާއެއްގެ ގޮތުން މި މެޗުގައި ފުރަތަމަ ލަނޑުޖަހާ ކުރިހޯދީ މަސްއޮޑި ސްޕޯޓްސް ކުލަބެވެ. މި ލަނޑު އެ ޓީމަށް ކާމިޔާބުކޮށްދިނީ އަޔާޒް އަހުމަދު (އަޔާ) އެވެ. މި ގޯލަށްފަހު މަސްއޮޑި ޓައިޓަންސް އަށްވެސް ލަނޑުޖަހާނެ ފުރުސަތުތަކެއް ލިބިގެންދިޔަ އެވެ. ނަމަވެސް މަސްއޮޑި ސްޕޯޓްސްގެ ފަހަތުން ކީޕަރު ތާޑޭ ވަނީ ރަނގަޅު ސޭވްތަކެއް ކޮށްފައެވެ.\nމަސްއޮޑި ސްޕޯޓްސް ކުލަބުގެ ދެވަނަ ލަނޑު ކާމިޔާބުކުރީ ހުސެއިން ޝަރީފް (އޮންލީ) އެވެ. އަދި ތިންވަނަ ލަނޑު ކާމިޔާބުކުރީ ފުރަތަމަ ލަނޑުވެސް ކާމިޔާބުކުރި އަޔާ އެވެ. މެޗުގެ ފުރަތަމަ ހާފު ނިމުނީ ތިން ގޯލުގެ ލީޑުން މަސްއޮޑި ސްޕޯޓްސް ކުލަބް ކުރީގައި އޮވެގެންނެވެ. މި ހާފުގައި އަޔާ ކާމިިޔާބުކުރި ދެ ލަނޑުގައިވެސް އޭނާގެ އިންޑިވިޖުއަލް ހުނަރު ވަރަށް ބޮޑަށް ފާހަގަވެގެންދިޔަ އެވެ.\nދެވަނަ ހާފުވެސް ވަރުގަދަކޮށް ފެށީ މަސްއޮޑި ސްޕޯޓްސް ކުލަބެވެ. ގިނަވަގުތު ބޯޅަ ހިފަހައްޓައިގެން ކުޅުނު ނަމަވެސް އެ ކުޅުން މަސްއޮޑި ސްޕޯޓްސް ކުލަބަށް މާގިނައިރަކު ހިފަހައްޓައެއް ނުލެވުނެވެ. ނަތީޖާއެއްގެ ގޮތުން މަސްއޮޑި ޓައިޓަންސް އިން ފުރަތަމަ ލަނޑު ޖެހިއެވެ. އަރިމަތިން އޮންލީ ކައިރިން ކަޓުވާލުމަށްފަހު ދަނޑުގެ މެދަކާއި ހިސާބަށް އައިސް ގޯލުގެ ކަނަށް ތިރިތިރިން ފޮނުވާލި ބޯޅައިން މި ލަނޑު އެ ޓީމަށް ކާމިޔާބުކޮށްދިނީ އިބްރާހިމް ރިމާހު އެވެ.\nމި ލަނޑަށްފަހު މަސްއޮޑި ސްޕޯޓްސް ކުލަބުގެ ކުޅުން ވަރަށް ބޮޑުތަން ދަށްވިއެވެ. ފުރަތަމަ ހާފުގައި ފެނިގެންދިޔަ ފަދަ ކުޅުމެއް މި ހާފުގައި އެ ޓީމަކަށް ނުދެއްކުނެވެ. ނަތީޖާއެއްގެ ގޮތުން މަސްއޮޑި ޓައިޓަންސް އިން ލިބޭ ބޯޅަތަކުގެ ބޭނުން ހިފައި ނަތީޖާ އަނބުރާލަން މަސައްކަތް ކުރުމެވެ. އެ މަސައްކަތްތަކާއި އެކު ޓައިޓަންސް ޓީމުގެ ދެވަނަ ކާމިޔާބުކޮށްދިނީ އަހުނަފު ރަޝީދު އެވެ. މިއީ މަސްއޮޑި ސްޕޯޓްސް ކުލަބުގެ ކުޅުންތެރިން އަތުން ގެއްލުނު ބޯޅައާއެކު ކުރިޔަށް އެރި ދަނޑިވަޅު ކީޕަރު ތާޑޭ އޭރިއާ ބޭރުގައި ހުރި ވަގުތު ތިރިތިރިން ގޯލުގެ ކަނަށް އަމާޒުކޮށް ފޮނުވާލި ބޯލައިން ކާމިޔާބުކުރި ލަނޑެވެ.\nމަސްއޮޑި ޓައިޓަންސް އިން ނަތީޖާ ހަމަހަމަކުރި ލަނޑު ޖަހާފައިވަނީ އެ ޓީމުން ދެވަނަ ލަނޑު ޖެހިތާ މާގިނައިރުތަކެއް ނުވަނީހެވެ. މިއީ ކީޕަރު ތާޑޭ އަށް ހެދުނު ގޯހެއްގެ ފައިދާ ނަގައިގެން މަސްއޮޑި ޓައިޓަންސް އިން ކާމިޔާބުކުރި ލަނޑެކެވެ. މެޗުން މަސްއޮޑި ޓައިޓަންސް މޮޅުވި ލަނޑު ޖަހާފައިވަނީ މެޗު ނިމެން ގާތްވެފައިވަނިކޮށެވެ. މި ލަނޑު ކާމިޔާބުކުރީ އިބްރާހިމް ސިމާހު އެވެ.\nމުބާރާތުގެ ފައިނަލް މެޗު ނިމުމުން ވަނަވަނައަށް ހޮވުނު ޓީމުތަކާއި ކުޅުންތެރިންނަށް ޓްރޮފީއާއި ހަނދާނީ ލިޔުން ދީފައިވެއެވެ. އަދި މުބާރާތަށް އެކިގޮތްގޮތުން އެހީތެރިވި ފަރާތްތަކާއި ސްޕޮންސަރުންނަށް ވަނީ ހަނދާނީލިޔުން ދީފައެވެ. މުބާރާތުގެ ޗެމްޕިއަން ޓީމަށް 25000 ރުފިޔާ ދިނުމަށް ހަމަޖެހިފައިވެއެވެ. އަދި ރަނަރަޕް ޓީމަށް 8000 ރުފިޔާ ވަނީ ދިނުމަށް ނިންމާފައިވެއެވެ. މުބާރާތުގެ ޗެމްޕިއަން ޓީމަށް ދީފައިވަނީ 15000 ރުފިޔާގެ އަގުހުރި ޓްރޮފީއެކެވެ. މީގެއިތުރުން މުބާރާތުގެ އެކި ވަނަވަނައަށް ދިޔަ ކުޅުންތެރިންވެސް ހޮވާފައިވެއެވެ.\nމުބާރާތުގެ ކިންގް އޮފް ދަ ޓޯނަމަންޓް - އަޔާޒް އަހުމަދު (މަސްއޮޑި ސްޕޯޓްސް ކުލަބް)\nކިންގް އޮފް ދަ ޓޯނަމަންޓްގެ ޓްރޮފީ އަޔާ އާއި ހަވާލުކުރަނީ؛- ވަގުތު އިމެޖަސް- މުހައްމަދު އަފްޒަލް\nމުބާރާތުގެ ޓޮޕް ސްކޯރާ - އަޔާޒް އަހުމަދު (މަސްއޮޑި ސްޕޯޓްސް ކުލަބް)\nމުބާރާތުގެ ޓޮޕް ސްކޯރާ ޓްރޮފީ އަޔާ އާއި ހަވާލުކުރަނީ- ވަގުތު އިމޭޖަސް- މުހައްމަދު އަފްޒަލް\nމުބާރާތުގެ އެންމެ މޮޅު ކޯޗު - އަބްދުﷲ ޝައްފާން (ޝާކާ) - މަސްއޮޑި ޓައިޓަންސް\nމުބާރާތުގެ މޮޅު ކޯޗަށް ޓްރޮފީ ހަވާލުކުރަނީ؛- ވަގުތު އިމޭޖަސް- މުހައްމަދު އަފްޒަލް\nމުބާރާތުގެ 21 އަހަރުންދަށުގެ އެންމެ މޮޅު ކުޅުންތެރިޔާ - އަހުނަފު ރަޝީދު - މަސްއޮޑި ޓައިޓަންސް\nމުބާރާތުގެ 21 އަހަރުންދަށުގެ މޮޅު ކުޅުންތެރިޔާއަށް ޓްރޮފީ ދެނީ؛- ވަގުތު އިމޭޖަސް- މުހައްމަދު އަފްޒަލް\nމުބާރާތުގެ އެންމެ މޮޅު5ކުޅުންތެރިން\nއަޔާޒް އަހުމަދު - މަސްއޮޑި ސްޕޯޓްސް ކުލަބް\nހުސެއިން ޝަރީފް (އޮންލީ) - މަސްއޮޑި ސްޕޯޓްސް ކުލަބް\nމުހައްމަދު ވިލްފް - މަސްއޮޑި ޓައިޓަންސް\nމިންހާޖް - މަސްއޮޑި ޓައިޓަންސް\nއިބްރާހިމް ރިމާހު - މަސްއޮޑި ޓައިޓަންސް\nމުބާރާތުގެ އެންމެ މޮޅު ފަސް ކުޅުންތެރިން؛- ވަގުތު އިމޭޖަސް- މުހައްމަދު އަފްޒަލް\nވަނަވަނައަށް ދިޔަ ފަރާތްތަކަށް ޓްރޮފީ އަދި ސެޓްފިކެޓް ހަވާލުކޮށްދެއްވީ މެޗުގެ ޝަރަފްވެރި މެހެމާނުން ކަމަށްވާ ރީޖަނަލް އެއާޕޯޓްސްގެ އެމްޑީ މުހައްމަދު ރިޒްވީ އާއި މަސްއޮޑި ސްޕޯޓްސް ކުލަބުގެ ރައީސް މުމްތާޒް ހިލްމީ އާއި ކުޑަހެންވޭރު ޔުނައިޓެޑްގެ ރައީސް އިބްރާހިމް އަލީފް ރައޫފް އެވެ. މިއަހަރުގެ މުބާރާތުގެ ކާމިޔާބީއާއެކު އަންނަ އަހަރުވެސް މި މުބާރާތް ބޭއްވުމަށް މަޅި މޯލްޑިވްސްއިން ވަނީ ނިންމާފައެވެ.\nމުބާރާތުގެ މެއިން ސްޕޮންސަރަކީ ބިގްމޭން ގެ "ޑުޕްރ ފިފްޓީން" އެވެ. ކޯ ސްޕޮންސަރަކީ އެސޯސިއޭޝަން ފޯ ޔޫތް އެމްޕަވަރމެންޓް އޮފް ގެމަނަފުށިއެވެ. މީގެއިތުރުން ވަން ކްލިކް މޯލްޑިވްސްއިން ހޯލްސޭލްކުރާ ލެމާރ ޖޫސްޕެކެޓާއި، ހުޅުމާލޭ ޑްރައިވަރސް އެސޯސިއޭޝަންނަކީ ވެސް ކޯ ސްޕޮންސަރުންނެވެ. ބެވެރޭޖް ޕާޓްނަރަކީ ރެޑްބުލްއެވެ.\nނޮއެނާ ކޮޅަށް ޖެހި ފަސް ލަނޑާއެކު މަސްއޮޑި ސްޕޯޓްސް ކުލަބު ސެމީފައިނަލަށް\nފެބުރުއަރީ 3, 2021 10:12\nވަރުގަދަ މަސްއޮޑިޔޯ... މަގުމަތީ ގުރޫޕު ޖަހާފަ ތިބެ އަންހެން ކުދިންނަށް ފޮށުމާ ހިސާބުގަނޑު މީހުނަށް ޖެއްސުންކޮށް ތެޔޮބޮއެ ނުކިޔަވާ ވަޒީފާގަނޑަކަށް ނުގޮސް ލާޗާރުބިޗާރަށް ތެޅުމާ ކުލީ ސައިކަލު ހޯދައިގެން މަވަރެއް ނެތިގެން މާލެ ތެރޭ ގޮޅިޖެހި ގަމީސްގަނޑެއް ލައިގެން އެހެން މީހަކަށް ނުބަލާ ފެލާފަ ސައިކަލު ބުރުޖަހަން ވަރުގަދައީ!!\nފެބުރުއަރީ 3, 2021 11:41\nތީ ގޭންގްސްޓާރުން ދީނާއި ޤައުމަށް ހުރި ލަދުވެތިކަމެއް\nފެބުރުއަރީ 3, 2021 12:41\nއިދު ކޮޅު ޓީމަށް ނުކެރޭނެތާ ބޯޅާއަތުލަން ޓެކުލެއް ޗާޖެއް ކޮއްލަންވެސް. އެހެންވީމަ މަސްއޮޑިތަކަށް މަރުހަބާ\nފެބުރުއަރީ 3, 2021 13:22\nބަލިގަބޫލު ކުރަން ނޭނގޭ ބައެއް.. ކޮން ވަރުގަދަ މަސްއޮޑިއެއް.. ގަދަ ބާރުން ތަޅާފޮޅައިގެން ހުރިހާ ކަމެއް ކުރަން އުޅޭ ފޫހި ވާނުވާ ބައިގަނޑެއް..ހިތުން މާ ވަރުގަދަ ބައެއް.. ފެނުނަސް ހޮޑުލަވާ\nފެބުރުއަރީ 3, 2021 14:28\nޔޫސް ލެސް ހެޑްސް.\nމަގޭ ބޭބެ މަސް އޮޑި\nފެބުރުއަރީ 4, 2021 07:40\nހިތުން ވަރަށް މޮޅު ބައެއް..ކިރިޔާ ކަމެއް ވާއިރަށް ވަޅި ހިފައިގެން އަންނަ..


SunOnline: #VAAHAKA: Fire and Ice - 23\nފަޔަރ އެންޑް އައިސް (23)\nއައިޝާ ނަސީމް 29 Jul 2019, 09:45\nއާޔާ ސިއްސައިގެން ދިޔައީ މީހަކު ފަހަތުގައި ހުރިހެން ހީވެފައެވެ. ވަރަށް ގިނަފަހަރު އޭނަ ގާތު މީހަކު ހުންނަފަދަ އިހުސާސެއް ކުރެވި އެނބުރި ބަލައިލާއިރު ހުސް ކަމެވެ. ކޮއްކޮ ސިއެނާއާއި ދޮންމަންމަ ބަލްސަމްފަދައިން އޭނަވެސް މޮޔަވަނީބާވައެވެ. ވައިރޯޅިއެއް ޖެހިލިޔަސް ވަހުމާއި ޝައްކުތަކުން ފުރެނީއެވެ. ހިތާމަތަކާއި ބަދުނަސީބުތައް ފުލުފުލުން ދިމާވާވަރުން އޭނައަށް ހެއްދެވި ފަރާތާއި އޮތް ގުޅުމާއިމެދުވެސް އިހުމާލުވެވުނީއެވެ. އީމާންތެރިކަން ބަލިކަށިވެ ގާފިލުވެވުނީއެވެ.\nމިފަހަރުވެސް އައި ބާރު ވައިރޯޅިއަކާއެކު ޖަންބުގަހުގެ ގޮފިގަނޑު ބެލްކަނީގެ ރެއިލިންގާ ޖެހުނީއެވެ.\nއާޔާގެ ބުޅި އިސްތަށިގަނޑުގައި ހުޅިއެއްޖަހާލާފައި ސްކާފެއް މަހައިލިއެވެ. ބެލްކަނީގެ ބިއްލޫރި ކަހާލާފައި ނުކުމެލިއިރު ހިތް ފުންމާލާފައި ނުކުމެދާނެފަދައެވެ.\n"އެއީ ފުރޭތައެއްނު ކީއްވެ އެނަ ދެކޭހިތްވަނީ. ޕްލާސްޓިކް ސާޖަރީއިން ޑޮކްޓަރ އާރިކްގެ ފުރިހަމަ ސޫރަ ހޯދައިގަތަސް އެއީ އާރިޒްގެ ހަގީގީ ރީތިކަމެއް ނޫން. އެކަމަކު އެހެނެއް ނޫން. މަގޭ ހިތް ބޮޑަށް ލެނބުނީވެސް އާރިޒްގެ އުފަން ލައް ހުރުމުން. އެ މާކު ހުރީމަވެސް އޭރު ހިތް ކިއި. ފުރަތަމަ ބިރުގަތަސް އެ ޔުނީކް ސިފައަށް ހިތް ލެބުނު..ހަނދުގައި ލައްގަނޑެއް ހުއްޓަސް ކިހާ ފުރިހަމަ. އާރިޒްގެ އަޚުލާގު އެހާ ރަގަޅު އެކަމަކު އޭނަ އަރްޔާ މަރައިލީ. އާރިޒް އާރްޔާ މަރައިލުމުން އޭނަ އެކުރީ ބޮޑު ފާފައެއް. މީހެއްގެ ފުރާނައަށް އަރައިގަތުމަކީ މާތް ﷲގެ ހައްގަކަށް އަރައިގަތުން. ފަހަރެއްގައި އޭނައަށް ނޭގުނީތަ؟ އަހަންނަށް ދީން އެނގިހުރެ ކުރި ފާފައިގެ ސަބަބަން އަމިއްލަ ނަފުސްގެ އަގެއް ނެތް. ސުބުހާނަﷲ. އެހެން މީހަކަށް އެކަން އެހެންމީހަކަށް އެނގިއްޖެއްޔާ..........."\n"އިންސާނުންނަށް ފޮރުވުމެއް ނޫން މުހިއްމީ. އާޔާ އެ ފާފަކުރިއިރު ހުރިހާކަމެއް ދެކެދެނެވޮޑިގެންވާ ފަރާތުން ބައްލަވާ ވޮޑިގެންވި. ތައުބާވޭ......."\nއާޔާގެ ދެލޯ ކަރުނުން ފުރިއްޖެއެވެ.\nއޭނައަކީ ރުޅިގަދަ މީހެކެވެ. އެ ދުވަހު އަރައިގަތް ރުޅީގައި އޭނައަށް އެ ކުށަށް އަރައިގަނެވުނީއެވެ.\nއާޔާގެ ނަޒަރު ކުއްލިއަކަށް ހުއްޓުނީ އާރިޒްގެ ބެލްކަންޏަށެވެ. އަވި ދިއްލިފައި އޮތްއިރު ރަންކުލައަކަށްދާ ފުޅިއަކަށް އަވި އެޅި ވޮށެއްފަދައިން ދިއްލިފައިވާއިރު ވަޔާއިއެކު ދެކޮޅަށް ކިރިލައެވެ. އާރިޒްގެ މުދާގަނޑެއްކަމާއިމެދު ޝައްކެއް ނެތެވެ. އަނެއްކާ ޝީޝާއެއްފަދަ އެއްޗެއް ބާވައެވެ. ސިގްރެޓްބޮއިފަ އެވަރުން ނުވެގެން ނުކުރާކަށް ކަމެއް ހައްދަވާފައެއް ނެތެވެ. ވަރެއްގެ އިންސާނެކެވެ.\n"ކީއްވެކަމެއް ނޭގޭ އެކަމަކު އޭނައަށް އުދަގުލެއް ކޮށްލެވުމުން ހިތް ހަމަޖެހޭ....................." އާޔާގެ އަމާޒަކަށްވީ އެ ފުޅި އެތަނުން ނެގުމެވެ.\nއާޔާ ވިސްނާލާފައި މަޑުމަޑުން ގޮސް ރެއިލިންގައި އެލުވިގެން ޖަންބުގަހަށް އެރިއެވެ. ކުޑައިރު ގަސްތަކަށް އަރާ އުޅުމުގެ ސަބަބުން އަދިވެސް އޭނަގެ ގައިގާ އެކަހަލަ އާދަތައް ހަރުލާފައިވެއެވެ. ޖަންބުގަހުގެ ގޮފިތައް ހިމަވިޔަސް އޭނަގެ ނާޒުކް ބުރަދަން ހިފަހައްޓާނެ ބާރު އެބަހުއްޓެވެ. އެ ބެލްކަންޏާއި ހަމަޔަށް ފޯރުމުން އަތް ދިއްކޮށްލާފައި ފުޅީގައި ހިފިއެވެ.\n"އައި ޑިޑް އިޓް..........."\nއާޔާ އައިކޮޅަށް މިސްރާބުޖެހިއެވެ.\nއާރިޒް އެ ފުޅި ގެއްލިގެން ހޯދަން ކުރި މަސައްކަތް ދެކެން އާޔާ ބެލްކަނީގައި ދަމާފައިވާ ފޮތިތަކުގެ ދޭތެރެއިން ބަލަން ހުރެ ހީހީ ބަނޑުގައި ރިއްސައިގަތެވެ.\n"އޭގެ މާނައަކީ މިއީ ޚާއްސަ ފުޅިއެކޭ. މިއީ ކޯންޗެއްތަ؟" އާޔާ ވިސްނައިލިއެވެ." އަގުބޮޑު އާސާރީ އެއްޗަކާ ވައްތަރީ. މަތިގަނޑު ރަސްޓެޑް. މި ބޭނުންވެގެނެއް ނޫން. ތަޅުވާލާފައި އަލުން ގެންގޮސްދޭނީ.............."\nފުރުގާން އޭނަގެ ދަރިފުޅު ސިއެނާގެ ކޮޓަރިއަށް ވަންއިރު ދަރިފުޅު އެނދުގައި އޮށޯވެލައިގެން އޮތެވެ. ބޭސްކާންދިނަސް އިންޖެކްޝަން ޖެހިޔަސް ސިއެނާ މައިތިރިނުވެގެން ބާއްވަން ޖެހެނީ ހިލިހިލާ ޖަހާފައެވެ. ލޯބިވާ މަލެއްފަދަ ދަރިފުޅުގެ ހާލުފެނި ފުރުގާންގެ ހިތް ކުދިކުދިވާވަރުވެއެވެ. މިއީ އެއްގޮތަކަށްވެސް ފުރުގާން ސިއެނާއަށް ހޯދަދޭން ބޭނުންވާ ފަދަ ދިރިއުޅުމެއް ނޫނެވެ.\n"ބައްޕާ.........." ފުރުގާން ފެނުމުން ސިއެނާގެ ދެލޯ ދިއްލުނުފަދައެވެ. "ޕްލީޒް މި އެއްޗެހި ނައްޓަބަލަ. ފަޔަށް ތަދުވޭ..."\n"ދަރިފުޅު ފުރަތަމަ ބޭސް ބޮއެގެން ރަގަޅުވެބަލަ..."\n"އަޅުގަނޑު ބަސް އަހަމޭ. މީހުންގެ ގައިގާ ތަޅައިގަނެ އެއްޗެހި އުކާ ގޯސްކޮށް އުޅެނީ އަޅުގަނޑެއް ނޫނޭ ބައްޕާ. އެހެން ބަޔަކު އެކަންތައް ކޮށްފައި އަޅުގަނޑުގެ ބޮލުގާ އަޅުވަނީ. ޕްލީޒް ގަބޫލުކުރޭ. އައިމް ނޮޓް ކްރޭޒީ...." ސިއެނާ އެތައް ދުވަހެއް ފަހުން ބޯހަމަޖެހޭ މީހެއް ފަދައިން ވާހަކަދެއްކިއެވެ.\n"ދޭ އާ ޓޭކިން ރިވެންޖް. ކޮންމެވެސް އެކަކު އެމީހުންގެ ކިންގްގެ ހުރި ހަމައެކަނި އަންހެންދަރިފުޅު ޒަންދުއަށް ހާޓްކުރީ ޔޯ....."ސިއެނާގެ ޖުމްލައިން ފުރުގާން ސިހޭގޮތްވިއެވެ. މަންމައާއި ސިއެނާ އަދި ޖާސިމްގެ ސިކުނޑީގައި މިއުޅެނީ އެއް އާއިލާއެކެވެ. އެއް ޚިޔާލީ އާއިލާއެކެވެ.\nފުރަތަމަ ފަހަރަށް ފުރުގާންގެ ދެގޮތެއްނުވާ ހިތުގައި ޖިންނިންނާއިމެދު ޝައްކާއި ވަހުމް އުފެދުނެވެ. ޖިންނިން ހަގީގަތުގައިވެސް އެމީހުންގެ އާއިލާއަށް އުދަގޫކޮށް މޮޔަކުރަނީބާވައެވެ. އެއްވެސް ނަފްސާނީ މާހިރަކު ޖިންނިންގެ ސަބަބުން މޮޔަވާކަމަކަށް ގަބޫލެއްނުކުރާނެއެވެ. އޭނަވެސް މިހުރިހާ ދުވަސްވާންދެން ދެކެމުން އައީ އެއީ ފްލޯކު ވާހަކަތައް ކަމުގައެވެ. ސައިފް ރަސްގެފާން އަލިފް ލައިލާ ޚާތިމުއް ތާއީފަދަ ވާހަކަތައް ޝައުގުވެރިކުރުވަން ޖިންނިން ހިމަނާފައި ވަނީކަމަށެވެ. ނަމަވެސް ސިއެނާގެ މޫނުމަތިން މިއަދު އެއްވެސް ވަރަކަށް މޮޔަކަމެއް ނުފެނެއެވެ.\nއެވަގުތު އާޔާ ކޮޓަރިން ބޯ ދިއްކޮށްލިއެވެ. ކާން ގެނައި ޚާދިމާއާއި އެކުގައެވެ. ޕްލާސްޓިކް ތަށިތަކުގައި ހުރި ކާނާގެ މީރުވަސް ނޭފަތުގައި ޖެހުނެވެ.\n"އާޔާ ސިސް. ގަބޫލެއްނުކުރަންތަ؟ މިގޭގައި ޖިންނިންގެ އުދަގޫތައް ބޮޑުވެގެން އެންމެންނަށް އުދަގޫކުރާކަން؟ބައްޕަ ގަބޫލުކުރައްވާނެނަމަ. ސިސް ބައްޕައަށް ކޮންވިންސްކުރުވަ ދީބަލަ. ދޭ އާ މޭކިން އަވާ ލައިފް އެ ލިވިން ހެލް..އެހެން މީހަކު ކުރި ކުށެއްގެ ބަދަލުދޭން އަޅުގަނޑުމެންނަށް މިޖެހުނީ ބައްޕާ. އެއީ ކާކުކަމެއް ވެސް ނޭގޭ. ޔަގީނުންވެސް ބައްޕަކަމަކަށް ނުވާނެ. ޔަގީނުން ޖިންނިންނާއި ކޮންޓެކްޓް އޮތް މީހަކަށް ޖިންނިއަކަށް ހާޓްކުރެވޭނީ................." ސިއެނާގެ ލޮލުގައި ކަރުނަ ބަބުޅަންފެށިއެވެ.\nއާޔާ ސިއެނާގެ ގާތު އިށީދެފާ އަތް ވަށައިލިއެވެ.\nއާޔާ ބެލްކަނީގެ ދޮރުން ބޭރަށް ބަލައިލީ އާރިޒްމެން އުޅޭގޭގެ ގަސްތަކާއި ދިމާލުން އެއްޗެއް ތަޅާކަހަލަ އަޑެއް އިވިފައެވެ. އެގެއިން ހިނގާ ކޮންމެ ކަމެއް އޭނަގެ ހިތާއި ގުޅިފައިވާފަދައެވެ. އާރިޒްގެ ކޮންމެ ހަރަކާތަކަށް ހިތް ފާރަލާފަދައެވެ. މިފަހަރުވެސް ދުއްވައިގަނެވުނީ ކުރަން އިން މަސައްކަތް ހުއްޓާފައެވެ.\nއެއަޑަކީ ބިންމައްޗަށް ވެއްޓިފައި އޮތް ގަސްގަނޑެއްގައި އާރިޒް ފުރޯއަކުން ޖަހާ އަޑެވެ. އެއްފަހަރު ޖެހިލެއް ބާރުކަމުން ފުރޯ ގަސްގަނޑުގައި ހަރުލިއެވެ. އާރިޒް ފުރޯގައި ހިފާ ދަމައިގަތުމުން ގަސްގަނޑު އިރާލައިގެން ކަހަލަ ގޮތަކަށް ފުރޯ ނެއްޓުނެވެ. އާރިޒް "ސްޓްރެސް" ފިލުވައިލަން މިނޫނީ މަސައްކަތެއް ނުފެނުނީހެއްޔެވެ؟\n"ވާއު. ސޯ ސްޓްރޯންގް....." އާޔާއަށް މޭގައި އަތް ޖައްސާ ބާރުކޮށްލެވުނެވެ. އާރިޒްގެ އެ ހަރަކާތުން އެ މުލައްދަނޑީގެ ބާރު އިހުސާސްވެ ނޭގޭފަދަ ގޮތަކަށް ހިތުގައި ވިންދުޖެހިއެވެ. އާޔާ\n"ޑޮކްޓަރ އާޔާ. އަހަންނަށް ސަތޭކަ ޕަސެންޓް ޔަގީންކަން އެބައޮތް. އާޜިޒް އާޔާގެ ކޮއްކޮއަކު މަރައިނުލާނެ. އާރިޒްގެ ވާފަދަ މަޑު ހިތެއް ދުވަހަކު ނުދެކެން. ބަހެއް ނުބުނެ އެހެން އެހެރީ ކީއްވެކަމެއް ނޭގޭ. އެކަމަކު އާރްޔާ މެރިނަމަ އެ ގާލްއާއެކު ނަގާފައިވާ ފޮޓޯތައް ޕާސަނަލް އެއްޗެހީގެ ތެރޭ ފޮރުވާފައި ހުންނާނެތަ؟ އެއީ ވަރަށް ސްޕެޝަލް ގާލްއެއްކަން ޔަގީން." ޖަނާހު ޑޮކްޓާސް ލައުންޖުން އާޔާއާއި ދިމާވެފައި ބުނެލިއެވެ.\n"މަ ނަމަވެސް މަގޭ ފްރެންޑެއް ގެ ދިފާއުގައި ވާހަކަ ދައްކާނަންދޯ. ޑޮކްޓަރ ޖަނާހުގަބޫލު ކުރިޔަސް ނުކުރިޔަސް ހެވޭ. މަގޭ ދެލޯމަށަކަށް ކެއްސެއް ނުދޭނެ........"\n"ހެލުސިނޭޝަން އެއްކަމަށް ތިވާނީ.ނޫނީ ޖިންނިންގެ ކަމަކަށް؟ "ޖަނާހު ހަށަން ބަދެލިއެވެ.\n"ލުކް ޑޮކްޓަރ ޖަނާހު......."އާޔާ އެއްޗެކޭ ބުނަން އުޅުނެވެ.\n"މައި މައި......ދެކުދިން ސިއްރުސިއްރުން ކަމެއް ފެށީތަ؟" އާރިކްގެ ފިޔަވަޅު އަޑު ނީއްވާ ފަހަތުގައި ޖައްސާލާފައި ހުރިތަންފެނި އާޔާއަށް ހަޅޭއްލަވައިގަނެވުނެވެ.\n"ބުނަންވާހަކައެއް. ޑޭޓް ކުރަން އެންމެ އަންރޮމޭންޓިކް ތަނަކަށް ޑޮކްޓާސް ލައުންޖު ވާނެ. ހުރިހާ ޖާމްސްތަކާއެކު...................." އާޔާއަށް ވީވަރު ފެނި އާރިކްއަށް މަޖާވިއެވެ. އެގޮތަށް މީހުން ސިއްސުވާލުންނޫނަސް އިންސާނުންނަށް ލިބިފައިނުވާ ފަދަ ބާރާއި ހުނަރު އޭނައަށް ލިބިފައިވެއެވެ. ބޭނުން ނުކުރަނީ އޭނަގެ އަސްލު ފާޅުކުރަން ބޭނުންނުވާތީއެވެ. އަދި ކޮއްކޮ އާރިޒްފަދައިން އިންސާނުންގެ ތެރޭ އުޅެވޭނީ އިންސާނުން ފަދައިން ބަލިކަށިކޮށް އުޅެގެންނެވެ.\n"ނޫނޭ އެރިކް. އަހަރެން އާޔާއަށް ކޮންވިންސްކޮށްދޭން އުޅުނީ އާރިޒް އާޔާގެ ސިސް މަރާނުލާނެކަން......."\n"ޑޯންޓް ވޭަސްޓް ޔޯ އެނާޖީ ޖަނާ ވަގުތު ޖެހުނީމަ ހަގީގަތް އެނގޭނެ. ޝަރީއަތް ފަށާކަށް ނު އެއުޅެނީ....." އާރިކް އެއް ލޯ މަރައިލިއެވެ.\n"ފޮނި ފިރިހެނާ....." އާޔާ ހިތާހިތުން އެއްޗެހި ކިޔައިގަތެވެ. އާރިޒްއާއި ތަފާތެއް ނެތަސް މިހިރަ މިޒާޖެކެވެ.\nއާޔާ ފުޅި ހުޅުވަން މަސައްކަތްކޮށްކޮށް ވަރުބަލިވާގޮތްވިއެވެ. އެންމެފަހުން ފުޅި ހިފައިގެން ނުކުމެފައި ބަގީޗާ ބަލަހައްޓާ މީހާއަށް ގޮވައިލިއެވެ. އޭރު އުދަރެހުގައި ރަތް ވިލާތައް ލާ އުޑުގައި ހުޅުދާންކޮށްފައިވާ ފަދައެވެ. ރީތި މަންޒަރެކެވެ. އާޔާ އެމަންޒަރު ފޯނަށް ނެގިއެވެ.\n"މީގެ މަތި ގަނޑު ނައްޓަބަލަ....." އާޔާ ފުޅި ދިއްކޮށްލިއެވެ.\nއޭނަވެސް މަސައްކަތްކޮށްކޮށް ހުޅުވޭގޮތެއް ނުވިއެވެ.\n"ދަރިފުޅާ ކޯންޗެއް......" ނޫރިއާ ދޮރު މައްޗަށް އަރާފައި ދެލޯ ބޮޑުކޮށްލިއެވެ. "ސުބުހާނަﷲ..........ނޫން ނޫން އާޔާ. ތި ފުޅި ނުހުޅުވާ. ކޮންތާކުން ހޯދި ފުޅިއެއް.........."\nމާމާގެ މޫނު ހުދުވިވަރުން އަނބުރައިގެންފާނެހެން ހީވެފައި އާޔާއަށް ގޮސް މާމާގެ ގައިގާ ހިފަހައްޓާލެވިއްޖެއެވެ.\n"އެ....ސުލޭމާން ބެ....އޭނައަށޭ މާމަ އެ ފުޅި.....އަވަހަށް ގެނޭ...." ނޫރިއާ ގައިގާ ނެތް ހިތްވަރެއް ލާފައި އެހެން ދުވަހަށްވުރެ ބާރަށް ހިނގައިގެންފާ ގޮސް ފުޅި އަތުލައިފިއެވެ.\nބަގީޗާ ބަލަހައްޓާ މީހާ އަދަބުވެރިކަމާއެކު ސަލާމްކޮށްލާފައި އެއްފަރާތަކަށް ހިނގައިގެންފިއެވެ. އެއާއިއެކު ނޫރިއާ ހުރިތަނަށް ތިރިވެ ޝުކުރުގެ ސަޖިދައެއް ކުރިއެވެ. އެތައް ފަހަރު ހަމްދުކުރިއެވެ. މާތް ﷲގެ ކުޅަދުންވަންތަކަމާއޭ ބުނެލިއިރު ކުރި އަސަރަކުން ލޮލަށް ކަރުނަ އަތުވެއްޖެއެވެ. އޭނަ ކުރި ދުޢާ މާތް ﷲ އިޖާބަކުރައްވައިފިއެވެ. ދުއާއަކީ ބާރުގަދަ ހަތިޔާރެކެވެ.ކިތަންމެ ޒަމާނެއްކޮށްފައިވެސް ދުއާ އިޖާބަވެދެއެވެ. މާމަ އުޅޭގޮތުން އާޔާ ހުރީ ބުނާނެ އެއްޗެއް ނޭގިފައެވެ.\n"ފުރުގަން........ފުރުގާން............" ނޫރިއާގެ ބާރު އަޑު ގޭތެރޭ ގުގުމާލިއެވެ.\n"މާމާ..މިއީ މާމަގެ ފުޅިއެއް ނޫނޭ....މި އާރިޒްގެ...." އާޔާ ކަންބޮޑުވެފައި މާމަ މަސަލަސް ކުރާންއުޅުނެވެ. އެންމެން މޮޔަވަނީހެއްޔެވެ؟މާމަވެސް މިފުޅި ފެނި ހަމަ ރަގަޅަށް ބުއްދި ގޯސްވެއްޖެއެވެ.\n"މި ފުޅި ތެރޭ.....ޒަންދު ޕަރީ..."\nއާޔާ ބޯ ހޫރާލިއެވެ.\n"އާން ދަރިފުޅާ.....އާރިޒްގެ މަންމަ މީގެ ތެރޭ......" ނުލާހިކު ސިއްރުން މާމަ ބުނެލިލެއް މައުސޫމްކަމުން ތިން އަހަރުގެ ކުޑަކުއްޖެއްފަދައެވެ. އާޔާ ހިނިގަނޑު ފަޅައިގެން ނުދިޔައީ ހަމަ ކިރިޔާއެވެ. ނަމަވެސް އޭނަ ކެތްކުރިއެވެ. އޭނަގެ އުމުރުން މިހާ ދުވަސްވާއިރު އަދި އޭނަގެ ބުއްދިއަށް ވާނެގޮތެއް އެނގެނީއެއް ނޫނެވެ. އާރިޒްގެ މަންމަ އެފުޅީގައޭ މާމަ ބުނާނީ ކިހަ ބުއްދި ގޯސްވީމަ ތާއެވެ.\nބޮޑުކޮޓަރީގެ ކަނުގައި ހުރި އުއްބައްތި ވިރެމުންދާއިރު ފާރަށް އެޅިފައިވާ ހިޔަނިތައް ބޮޑެތި ފުރޭތަތަކެއް ފަދައިން ފެނެއެވެ. ފަނޑު އަލީގެ ތެރޭގައި އާރިޒްއާއި ޖަނާހު ފުޓްބޯޅަ މެޗެއް ބެލުމުގެ ފޯރީގައި ތިބިއިރު މޭޒުމަތީގައި ހުރި ރެޑްބުލް ފުޅިހުސްވަމުންދިޔައެވެ. ބެލްޖެހިއަޑަށް ދޮރު ހުޅުވާލަންދިޔައީ ޖަނާހުއެވެ. ފުރުގާންއާއި މަންމަ ދޮރުމަތީ ތިބިތަން ފެނިފައި ޖަނާހުއަށް ސިހުމެއް ލިބުނެވެ. އަވަށްޓެރިންނެވެ.އެކަމަކު ޒިޔާރަތް މިކުރީ އަލަށެވެ. ފުރުގާން މަންމަ އަތުގައި އޮތް ފުޅި ފެނިފައި ވަކިން ބޮޑަށް ޖަނާހު ކަންބޮޑުވިއެވެ.\n"ކޮބާ އާރިޒް......" ނޫރިއާއެހިއެވެ.\nއާރިޒްއަށްވެސް ފުރުގާން މަންމަ ފެނުމާއެކު އިހުތިރާމް ކުރުމުގެ ގޮތުން ތެދުވެގެން އައެވެ. ފުރުގާންއާއި މާމަ އިށީންނަން އެދުނެވެ. މާމަ އަތުގައި އޮތް ފުޅިއަށް ނަޒަރު ހުއްޓުމައިއެކު ޖަނާހުގެ މޫނަށް ބަލައިލެވުނެވެ. އެފުޅި އެގެއަށް ވާސިލުވީގޮތެއް ދެމީހުންނަކަށްވެސް ނުވިސްނުނެވެ.\n"އާރިޒް.......މިއައީ އާރިޒްގެ މަންމަ ގޮވައިގެން...." ނޫރިއާ ބުނެލިއިރު ރޮވޭގޮތް ވެއްޖެއެވެ.\n"މަންމަ......" އާރިޒް ކަންބޮޑުވިއެވެ.\n"އާނ..މިއީ މަންމަ..އާރިޒް ގެ މަންމަ.........." ނޫރިއާ ފުޅިދެއްކިއެވެ.\n"މަންމާ...މަންމަ ބުނީމެއްނު މި ފުޅި އާރިޒްއަށް ދޭންވެގެންނޭ އައީ. މިއީ އާރިޒްގެ އެއްޗެކޭ..................." ފުރުގާން މަންމަ ގެނެސް ގައިގާ ޖެއްސިއެވެ.\n"އާރިޒް. މި ފުޅި އާރިޒް ހޯދިތަނެއް މާމަ ކައިރީ ދޮގެއް ނަހަދާ ސާފުކޮށް ބުނެބަލަ..މިއީ އަސްލު މާމަ ގެ ފުޅިއެކޭ...އެކަން އެނގޭތަ؟ އާސާރީ ފުޅިއެއް............" ނޫރިއާ ފުޅި ބިއްލޫރި މޭޒުމަތީ ބެހެއްޓިއެވެ. ޚަލީސީގެ ވާހަކައިގެ ސަބަބުން ނޫރިއާގެ ހިތުގައި އުއްމީދު އާވެއްޖެއެވެ. ޒަންދު އެމީހުންނާއި ހަވާލުކުރާއިރަށް ޖާސިމް އެނބުރި އާއިލާތެރެއަށް އަންނާނެއެވެ. އިންސިންނާއި ޖިންނީންގެ ދެމެދުގައި ކުރެވުނު ހަގުރާމަ ނިމުމަކަށް އަންނާނެއެވެ.\n"އަޅުގަނޑު ޑައިވިންއަށް ގޮސް އުޅެނިކޮށް ހޮހަޅައެއް ކަހަލަތަނެއްގެ އަނގަމަތީ ގާގަނޑެއްގައި ތާށިވެފައި އޮތްވާ މި ފުޅި ނެގީ....މިއީ މާމަގެ ފުޅިއެއް ދެއްތޯ......" އާރިޒް ތަފްސީލްކޮށް ކިޔައިދިނެވެ.\n"ފުރުގާން ދަރިފުޅާ. މަންމަ ބުނީމެއްނު ސުލޭމާން ބެ ޒަންދު ޕަރީ ނައްތާލީއޭ. މި ފުޅި އަތުލީ އެހެންވެ. ނަސީބެއް ނު މިގޮތަށް ކަނޑު ފައްތައިލިކަން.. އަލްހަމްދުލިﷲ....." ނޫރިއާ އާރިޒް ގެނެސް ކައިރީގައި އިށީންނަން އެދުނެވެ. އާރިޒްގެ މޫނުގައި ދެއަތުން ހިފެހެއްޓިއެވެ. " ހަމަ ޖާސިމްގެ ސިފަތައް. މާމައަށް ނޭގުނީ ކީއްވެތަ؟ އޭރު އުފަންލައް ހުރީމަ ނޭގުނީ. މިހާރު ރަގަޅަށް ބަލައިލީމަ މާމައަށް ޔަގީންވެއްޖެ. ދުނިޔޭގައި ކަންހިގާގޮތް ބަލާ. ޖާސިމްގެ ދަރިފުޅާއި ބައްދަލުވާންވެސް އިރާދަކުރެއްވީ.ކޮބާ ދަރިފުޅުގެ ބޭބެ......"\nއާރިޒް އިނީ ލަދުންނެވެ.\nއާރިޒްއަށް ދެން އިވިގެން ދިޔައީ އޭނަގެ މާޒީގެ އެންމެ މުހިއްމު ސިއްރެވެ. ޖާސިމްއައި ޒަންދުޕަރީގެ ލޯބީގެ ވާހަކަތައް ނޫރިއާ ކިޔައިދިނީ އަޑުއަހާ ހިތްވާފަދަ ގޮތަކަށެވެ. އޭރު އެހެން އެންމެން ހީކުރީ ޖާސިމް ދުނިޔެއިން މޮޔަވީކަމުގައެވެ. ފުރަތަމަ ޒަންދުއަކީ ޖިންނީންގެ ނަސްލުން އައިސްފައިވާ ކުއްޖެއްކަމެއް ނޫރިއާއަކަށް ނޭގުނެވެ. ނަމަވެސް އެކުއްޖާގެ ރީތިކަމުން އިންސީންގެ ތެރޭ އެހާ ފުރިހަމަކަމެއް ނުފެނެއޭ ބުންޏަސް ދޮގަކަށް ނުވާނެއެވެ. އިސްތަށިގަނޑު ދިގުކަމާއި ވަރުގަދަކަމުން ކޮންމެ އަންހެނަކު ބޭނުންވާނެއެވެ. ޒަންދުގެ ހަގީގަތް އެނގުމުން ނޫރިއާގެ ހިތަށް ބިރުވެރިކަން ވަނެވެ. ކިތަންމެ ރީތި ސިފައެއްގައި ހުއްޓަސް ފުރޭތައެއްވާނީ ފުރޭތައަކަށެވެ. ފުރާނަފަދަ ލޯބިވާ ފިރިހެން ދަރިފުޅު އެ ޖިންނީގެ ވަކިތަކުގެ ދަށުން ސަލާމަތްކުރަން މަދަދުގާރަކަށްވީ ސުލޭމާންއެވެ.\n"މިހާރު މިއޮތީ ދެފަރާތަށްވެސް އިންސާފުވެރިކަމާއިއެކު އެއްބަސްވުމަށް އަމަލުކުރުން. ޚަލީސީ ހުވާކުރި. ޖާސިމް ސަލާމަތުން މަންމަމެންނާއި ހަމަޔަށްގެނެސްދޭނެކަމަށް ވައުދުވި...................."


Fahu mubaaraathaa kurimathilaa iru Sentey thattege umeedhugai | Mihaaru\nފަހު މުބާރާތާ ކުރިމަތިލާއިރު ސެންޓޭ ތަށްޓެއްގެ އުއްމީދުގައި\n17 ނޮވެމްބަރ 2016 - 12:432comments\nމިދިޔަ ހަތަރު ވަރަކަށް އަހަރަށް ބަލާއިރު އަލީ ފާސިރު (ސެންޓޭ) ވަނީ މޮޅު ކުޅުމެއް ދައްކައި ކްލަބާ އެކު ގިނަ ކާމިޔާބީތަކެއް ހޯދައިފަ އެވެ. މި އަހަރު ސެންޓޭގެ ފަރާތުން ތަފާތު މޮޅު ކުޅުމެއް ފެނުނު ނަމަވެސް އަދި ތަށްޓެއްގައި އަތްލެވޭ ގޮތެއް ނުވެ އެވެ. އުރީދޫ ދިވެހި ޕްރިމިއާ ލީގާއި އެފްއޭ ކަޕުގެ ދެ ވަނަ ހޯދިއިރު ދެން މިއޮތީ ސީޒަނުގެ ފަހު މުބާރާތް ކަމަށްވާ ޕްރެޒިޑެންޓްސް ކަޕެވެ. އެ މުބާރާތުގައި ޓީސީ ކުޅޭ ފުރަތަމަ މެޗުގައި މާދަމާ ހަވީރު ކްލަބް އީގަލްސްއާ ދެކޮޅަށް ނުކުންނައިރު ސެންޓޭ ހުރީ މިއީ އޭނާ އަށް ކާމިޔާބު ސީޒަނަކަށް ހެދުމަށްޓަކައި މި މުބާރާތް ކާމިޔާބުކުރަން އަޒުމް ކަނޑައަޅައިގެންނެވެ.\nސީޒަނުގައި މިހާތަނަށް ސެންޓޭ ވަނީ 32 ލަނޑު ޖަހައިފަ އެވެ. އުރީދޫ ދިވެހި ޕްރިމިއާ ލީގުގެ މޮޅު ކުޅުންތެރިޔާގެ މަގާމު ސެންޓޭ ހޯދިއިރު، ޓީސީ ލީގު ނިންމާލީ ދެ ވަނައިގަ އޮވެ އެވެ. އެންމެ ފަހުން ނިމުނު އެފްއޭ ކަޕް ފައިނަލުން ވެލެންސިއާ އަތުން 3-1 އިން ޓީސީ ބަލިވިއިރު، ކުއާޓާ ފައިނަލުގައި އީގަލްސް އަތުން މޮޅުވި ލަނޑު ޖަހައިދިނުމުގެ އިތުރުން ސެމީ ފައިނަލުގައި ނިއު ކޮޅަށް ވެސް ސެންޓޭ ވަނީ ލަނޑު ޖަހައި މޮޅު ކުޅުމެއް ދައްކައިފަ އެވެ.\n"އަމިއްލަ ފޯމަށް ބަލާއިރު މިއީ އަހަންނަށް ވަރަށް ކާމިޔާބު އަހަރެއް. އެކަމަކު އެންމެ މުހިއްމީ ޓީމަށް ކާމިޔާބެއް ހޯދައިދިނުން. ޓީސީ އަކީ މި އަހަރު އެންމެ ރަނގަޅަށް ކުޅޭ އެއް ޓީމު. ސީޒަންގެ ފަހު މުބާރާތަށް ނުކުންނައިރު އެންމެ ބޮޑު ސަމާލުކަމެއް ދޭނީ މި މުބާރާތް ޓީސީ އަށް ކާމިޔާބު ކޮށްދޭން،" ސެންޓޭ ބުންޏެވެ.\nއެފްއޭ ކަޕް ސެމީ ފައިނަލުގައި ނިއުއާ ދެކޮޅަށް ކުޅުނު މެޗުގެ ތެރެއިން ސެންޓޭ (ކ) ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nއޭނާ ބުނީ ހުރިހާ ކުޅުންތެރިންގެ ވެސް އަމާޒަކަށް ވެފައި ވަނީ އެފްއޭ ކަޕްގެ ފައިނަލުގައި ހެދުނު ގޯސްތައް ރަނގަޅުކޮށް މި މުބާރާތުގައި ރަނގަޅު ކާމިޔާބެއް ހޯދުން ކަމަށެވެ.\nސެންޓޭ ވަނީ އެންމެ ފަހުން ކުޅުނު ދެ ޕްރެޒިޑެންޓްސް ކަޕް ފައިނަލުގައި ވެސް ލަނޑު ޖަހައިފަ އެވެ. މިދިޔަ އަހަރުގެ ފައިނަލުން މާޒިޔާ އަތުން ނިއު ރޭޑިއަންޓް 3-1 އިން ބަލިވިއިރު، ނިއުގެ ހަމައެކަނި ލަނޑު ޖެހީ ސެންޓޭ އެވެ. އަދި 2014 ވަނަ އަހަރުގެ ފައިނަލުގައި އީގަލްސް އަތުން 1-0 އިން ނިއު މޮޅުވިއިރު، ސެންޓޭ ވަނީ ފަހު ވަގުތު އެ ޓީމު މޮޅުކޮށްދީ ތަށި މިލްކުކުރުމަށް އެހީވެދީފަ އެވެ.\nއަނިޔާގެ ސަބަބުން މިދިޔަ ސީޒަނުގައި ފިޓްނަސްގެ މައްސަލަ ދިމާވުމުން ސެންޓޭ އަށް އެންމެ ރަނގަޅު ކުޅުމެއް ނުދެއްކެ އެވެ. އެކަމަކު މި ސީޒަނުގައި ޓީސީ އަށް ބަދަލުވި ފަހުން ކޯޗު މުހައްމަދު ނިޒާމް (ނިޒާމްބެ)ގެ އިރުޝާދުގެ ދަށުން ސެންޓޭ އަންނަނީ ތަފާތު ދައްކަމުންނެވެ.\nމި ގްރޫޕްގެ ފުރަތަމަ މެޗުން އީގަލްސް ވަނީ 3-0 އިން ނިއު ބަލިކޮށްފަ އެވެ. މި ގްރޫޕްގެ ދެ ވަނަ މެޗުގައި ޓީސީ އާއި އީގަލްސް ބައްދަލުކުރާ މެޗު ފަށާނީ މާދަމާ ހަވީރު4ޖަހާއިރު އެވެ.\nއިތުރު ލިޔުންތައް ޓީސީ ސްޕޯޓްސް އަލީ ފާސިރު (ސެންޓޭ) ޕްރެޒިޑެންޓްސް ކަޕް